Uthuru League2vana division ge, furathama molhu Kulhudhuffushi Zig Zag ah | Mihaaru\nކުޅިވަރު / ދިވެހި ޕްރިމިއަ ލީގު 2023-2024 ގެ ކޮލިފިކޭޝަން\nއުތުރު ލީގު ދެވަނަ ޑިވިޝަންގެ ފުރަތަމަ މޮޅު ކުޅުދުއްފުށީ ޒިގްޒެގަށް\nދިވެހި ޕްރިމިއަ ލީގުގެ ކޮލިފިކޭޝަންގައި އުތުރު ޒޯންގެ ދެވަނަ ޑިވިޝަންގައި އިއްޔެ ހަނިމާދޫގައި ކުޅުނު މެޗެއްގެ ތެރެއިން: އުތުރު ލީގުގެ ފުރަތަމަ މޮޅު ހަނިމާދޫ ބަލިކޮށް ހޯދީ ކުޅުދުއްފުށީގެ ޒިގްޒެގް --- ފޮޓޯ: އެފްއޭއެމް\n17 ޖޫން 2022 - 17:50\nރާއްޖޭގެ ފުޓުބޯޅަ ލީގު އަތޮޅުތެރެއަށް ފުޅާކުރުމުގެ ގޮތުން ބަދަލުތަކާ އެކު ދިވެހި ޕްރިމިއާ ލީގު 2023/24 ސީޒަނަށް ކޮލިފިކޭޝަންގެ އުތުރު ލީގުގެ ދެވަނަ ޑިވިޝަންގައި ހަނިމާދޫގެ މައްޗަށް 3-1 ގެ ނަތީޖާ އަކުން ކާމިޔާބު ހޯދައި، އެ ޑިވިޝަންގެ ފުރަތަމަ މޮޅު ކުޅުދުއްފުށީ ޒިގްޒެގް ފޯ ޔޫތު ލިންކްއޭޖުން ހޯދައިފި އެވެ.\nއޯޕަން ޑިވިޝަނުގެ މެޗުތަކަށް ފަހު އުތުރަށް ނިސްބަތްވާ އަތޮޅުތައް ވާދަކުރާ ނޯތު ލީގުގެ ފެށީ ދެވަނަ ޑިވިޝަނުންނެވެ. އެމްޓީސީސީގެ ޓައިޓަލް ސްޕޮންސާޝިޕާ އެކު 'އެމްޓީސީސީ އުތުރު ލީގު" ދެވަނަ މެޗުގައި، އިހަވަންދޫ ކްލަބް ޕޯލްސްޓާ އާއި ދިއްދޫ ބްލެކް ޒީނޯ ވާދަކުރި މެޗު ނިމުނީ 1-1 އިން އެއްވަރު ވެގެންނެވެ.\nހަނިމާދޫ ދަނޑުގައި އިއްޔެ ޓީމް ހަނިމާދޫއާ ދެކޮޅަށް ޒިގްޒެގުން ވަނީ މެޗުގެ ނުވަވަނަ މިނިޓުގައި ލީޑު ނަގައިފަ އެވެ. މި ލަނޑު އެޓީމަށް ޖަހައިދިނީ އުސެއިދު އަލީ އެވެ. އެހެން ނަމަވެސް ޓީމް ހަނިމާދޫގެ އާސިފް ސަލީމް ވަނީ މި ހާފު ނިމެން ދެ މިނިޓަށް ވެފައި ވަނިކޮށް ނަތީޖާ އެއްވަރު ކޮށްދީފަ އެވެ.\nފޯރި ގަދަ ކުޅުމަކަށް ފަހު ޒިގްޒެގުން ދެވަނަ ފަހަރަށް ލީޑު ނެގީ 78 ވަނަ މިނިޓުގައި، ޒައިދު މުހައްމަދު ޖަހައިދިން ލަނޑުންނެވެ. އަދި އެޓީމުގެ ތިންވަނަ ލަނޑު 86 ވަނަ މިނިޓުގައި ޖަހައިދީ، ތިން ޕޮއިންޓް ޔަގީން ކޮށްދިނީ މުހައްމަދު ނަޝީދެވެ.\nދިއްދޫ ފުޓުބޯޅަ ދަނޑުގައި ބްލެކް ޒީނޯ އާއި ޕޯލްސްޓާ ބައްދަލު ކުރި މެޗުގައި ފުރަތަމަ ލީޑު ނެގީ ޕޯލްސްޓާ އިންނެވެ. މެޗުގެ 17 ވަނަ މިނިޓުގައި މުހައްމަދު ސާޖިދު ޖަހައިދިން ލަނޑުން އެޓީމު މޮޅުވާން ދަނިކޮށް، ބްލެކް ޒީނޯ އަށް ޕޮއިންޓެއް ލިބުނީ 88 ވަނަ މިނިޓުގައި ކާމިޔާބުކުރި ލަނޑުންނެވެ. މި ލަނޑު އެޓީމަށް ޖަހައިދިނީ އާދަމް ނަސީމެވެ.\nއުތުރު ލީގުގައި ޖުމްލަ 16 ރަށަކުން ބައިވެރި ވެފައި ވެއެވެ. ޓީމުތައް ހަތަރު ގުރޫޕަކަށް ބަހާލައިފައި ވާއިރު، ފުރަތަމަ ކުޅެނީ ހއ. އަދި ހދ. އަތޮޅުގެ ޓީމުތައް ހިމެނޭ ގުރޫޕް އޭގެ މެޗުތަކެވެ. މި ގުރޫޕުގެ މެޗުތައް ހޯސްޓު ކުރަނީ ހއ. ދިއްދޫ އާއި ހދ. ހަނިމާދޫގަ އެވެ. ކުޅުދުއްފުށީ ޒިގްޒެގާއި ޓީމް ހަނިމާދޫ އަދި އިހަވަންދޫ ކްލަބް ޕޯލްސްޓާ އާއި ދިއްދޫ ބްލެކް ޒީނޯގެ އިތުރުން މި ގުރޫޕުގައި ދެން ހިމެނެނީ ޓީމް ނެއްލައިދޫ އެވެ.\nނޯތު ލީގުގެ ގުރޫޕް ބީ ގައި ހިމެނެނީ ށ. އަތޮޅުގެ ޓީމުތަކެވެ. މި ގުރޫޕުގެ މެޗުތައް ފަށަން ތާވަލު ކޮށްފައި ވަނީ ޖުލައި މަހުގެ 17 އަށެވެ. އެއަށް ފަހު ނ. އަތޮޅުގެ ޓީމުތަކާ އެކު ގުރޫޕް ސީގެ މެޗްތައް އޮގަސްޓް އެއްވަނަ ދުވަހު ފަށައި، ގުރޫޕް ޑީގެ ކުޅުން ފަށަން އޮތީ އޮގަސްޓް 24 ގަ އެވެ. ގުރޫޕް ޑީ ގައި ހިމެނެނީ ރ. އަތޮޅުގެ ޓީމުތަކެވެ.\nހަނިމާދޫ އާއި ޒިގްޒެގް ކުޅުނު މެޗަށް ނުކުތުމުގެ ކުރިން ދެ ޓީމުގެ ދެމެދުގައި ގުރުލަނީ: އޯޕަން ޑިވިޝަނަށް ފަހު އުތުރު ލީގު ފެށީ ދެވަނަ ޑިވިޝަނުން --- ފޮޓޯ: އެފްއޭއެމް\nޕްރިމިއާ ލީގަށް ކޮލިފައި ވަނީ ކިހިނެއް؟\nއެފްއޭއެމުން 2023/24 ސީޒަނުގެ ދިވެހި ޕްރިމިއާ ލީގު މުޅި ރާއްޖެއަށް ފުޅާކުރަން ނިންމާފައި ވާއިރު، މުބާރާތްތައް ކުރިއަށް ދާނީ ހަތަރު ޒޯނަކަށް ބަހާލައިގެންނެވެ. ނޯތު ލީގާއި، ސައުތު ލީގުގެ ދެވަނަ ޑިވިޝަނުގެ ކޮންމެ ގުރޫޕަކުން އެންމެ ރަނގަޅު ދެ ޓީމަށް އެއްވަނަ ޑިވިޝަނުން ޖާގަ ލިބޭނެ އެވެ.\nސެންޓްރަލް ލީގުގެ ދެވަނަ ޑިވިޝަނުގެ ކޮންމެ ގުރޫޕަކުން އެއްވަނަ ހޯދާ ޓީމަކަށް އެއްވަނަ ޑިވިޝަން ޔަގީން ވާއިރު، ދެވަނައަށްދާ ޓީމުތަކުގެ ތެރެއިން އެންމެ ނަތީޖާ ރަނގަޅު ތިން ޓީމަކަށް ވެސް އެއްވަނަ ޑިވިޝަނުން ފުރުސަތު ލިބޭނެ އެވެ. އަދި ކޮންމެ ޒޯނަކުން އެއްވަނަ ޑިވިޝަނުގެ ޗެމްޕިއަންކަން ހޯދާ ޓީމަކަށް 2023/24 ސީޒަނުގެ ޕްރިމިއާ ލީގުން ޖާގަ ލިބޭނެ އެވެ.\nދެން އޮތީ މާލެ ސަރަހައްދު ހިމެނޭ ޒޯނެވެ. މި ޒޯނުން ޕްރިމިއާ ލީގުގެ ޖާގަ ލިބޭނީ މި އަހަރުގެ ދެވަނަ ޑިވިޝަން ފުޓުބޯޅަ މުބާރާތުގެ ޗެމްޕިއަނުންނަށެވެ. އެއީ ދެވަނަ ޑިވިޝަނުގައި މިހާރު ވެސް ކުޅެވެނީ ހަމައެކަނި މާލެ ސަރަހައްދަށް ރަޖިސްޓާ ކޮށްފައިވާ ޓީމުތައް ކަމަށް ވާތީ އެވެ.\nމިހާރު ވެސް ދިވެހި ޕްރިމިއާ ލީގުގައި ހިމެނޭ އަށް ޓީމު؛ މާޒިޔާ، ވެލެންސިއާ، އީގަލްސް، ޓީސީ ސްޕޯޓްސް، ގްރީން ސްޓްރީޓްސް، ދަ ގްރާންޑޭ، ޔުނައިޓެޑް ވިކްޓަރީ، ސުޕަ ޔުނައިޓެޑް ސްޕޯޓްސް (ސަސް)، އަދި ރާއްޖޭގެ ހަތަރު ޒޯނުގެ ޗެމްޕިއަނުންނާ އެކު، އަންނަ އަހަރު ފަށާ ދިވެހި ޕްރިމިއާ ލީގު ކުރިއަށް ގެންދާނީ ޖުމްލަ 12 ޓީމާ އެކު ހޯމް އެންޑް އަވޭ އުސޫލުންނެވެ.\nދިވެހި ޕްރިމިއަ ލީގު 2023-2024 ގެ ކޮލިފިކޭޝަން ފުޓްބޯޅަ ހދ. ކުޅުދުއްފުށި ހދ. ހަނިމާދޫ\nމިހާރު ޒިގުސެގު ކިއައިގެން ޓީމު ހެދިއަސް ފުޓުބޯޅައެއް ވަޔަކު ނުހިފާނެ. އަރެމެން ކުޑައިރު ދެރަށު ޓީމު ކުޅޭއިރު ބެންޗުގަ ފެންބޯން ބަނޑިޔަލުގަ ފެންބަހައްޓާ ކުޅުންތެރިންނާ އޮފިސަލުން ބަނޑިއަލައް ކޯލާހުސް ދަޅު ގަންބައިގެން ދަޅުގަ ފެންބުޔަސް، ރަށުފޯރީގަ ދެރަށުގެ ރައްތުން ތީބޭނެބަލަން އަދި ނުލާހިކު އިސްތަށިގަނޑު ރީތި އަންހެން ކުދިން ފުމިފުމިފަ ތަރުހީބު ދޭތި ކުޅުންތެރިން ހޭބަލި ވެފަކުޅޭނެ! މިހާރު އޮންނީ ބޯޅާޔާ ކުޅުން ތެރިން ބަލާމީހަކު ނުދޭ


Kuda Kujjaa Aai Behunu Bidheysee Akee Gavaaidhaa Hilaafah Ulhunu Meeheh - Vaguthu\nކުޑަކުއްޖާ އާއި ބެހުނު ބިދޭސީ އަކީ ގަވާއިދާ ހިލާފަށް އުޅުނު މީހެއް\nމެދުރާއްގެތެރޭގެ ރަށެއްގައި ކުޑަ އަންހެން ކުއްޖަކާއި ބެހުނު މައްސަލައެއްގައި ހައްޔަރުކޮށްފައިވާ ބިދޭސީ މީހާއަކީ ޤަވާއިދާ ޚިލާފަށް ރާއްޖޭގައި އުޅެމުން އައި މީހެއް ކަމަށް ފުލުހުން ވިދާޅުވެއްޖެއެވެ.\nފުލުހުން ވިދާޅުވީ، އެ ބިދޭސީ މީހާ އަކީ އިމިގްރޭޝަން ޤާނޫނާއި ޚިލާފަށް އުޅެމުން އައި މީހެއް ކަމަށެވެ. ކުޑަކުއްޖަކާއި ބެހުނު މައްސަލައިގައި ހައްޔަރުކުރި އެމީހާ އަކީ ބަންގްލަދޭޝް އަށް ނިސްބަތްވާ، އުމުރުން 34 އަހަރުގެ މީހެކެވެ.\nމި މައްސަލައިގައި ހޮނިހިރު ދުވަހު އޭނާގެ ބަންދަށް މެޖިސްޓްރޭޓް ކޯޓުން ދިހަ ދުވަހުގެ ބަންދުގެ މުއްދަތު ޖަހާފައިވާ ކަމަށް ފުލުހުން ވިދާޅުވެއެވެ.\nއެމީހާ ކުޑަކުއްޖާ އާއި ގަދަކަމުން ބެހެން އުޅުނީ މިދިޔަ ބުރާސްފަތި ދުވަހުގެ ހެނދުނުގެ ވަގުތެއްގައި ހާދިސާ ހިނގި ރަށުގެ ފިހާރައެއްގެ ތެރޭގައެވެ.\nމި މައްސަލަ ފުލުހުން މިހާރު ދަނީ އިތުރަށް ބަލައި ތަހުޤީޤު ކުރަމުންނެވެ.\nފަހަކަށް އައިސް ކުޑަކުދިންނަސް ޖިންސީ ގޯނާ ކުރުމުގެ މައްސަލަތައް ވަނީ ވަރަށް ބޮޑަށް އިތުރު ވެފައެވެ. އެގޮތުން މިދިޔަ ސެޕްޓެމްބަރ މަހު އެކަނި ވެސް ޖިންސީ ހާނިކައިގެ 24 މައްސަލަ އާއި ނަހަމަ ގޮތުގައި ވިޔަފާރި ފައިދާއަށް ޖިންސީ ބޭނުން ހިފުވުމުގެ ތިން މައްސަލައެއް ޖެންޑާ މިނިސްޓްރީ އަށް ހުށަހެޅުނެވެ.\nނޮވެމްބަރު 2, 2019 12:27\nރާއްޖޭގެ ނިސްބަތުން ގާތްގަޑަކަށް3މީހަކު ނާޖައިޒު ފައިދާ ނަގައިގެން އެތެރެ ކޮށްގެން އުޅޭ ބައެއްގެ އުނދަގޫ ރާއްޖޭގެ ހުރިހާ ރައްޔިތުންނަށް ކުރަމުން ދާއިރު އަދިވެސް ސަރުކާރުން އެމީހުން ރެޖިސްޓްރީ ކުރަނީ. ކަންތައް ހިނގާލެއް އަދި މަދު. ކުށެއް ނެތް ދިވެހި ރައްޔިތަކަށް ވީތީވެ އެވެސް ހައްގެއް ނެތް. ސައިޒުން ބޮޑެތި ޖަރީމާ ހިންގާ ދިވެހިންނާއި، ޤަވާއިދާއި ޚިލާފަށް އުޅޭ ބިދޭސީންގެ ހައްގުތައް ރައްކާތެރި ކުރެވޭތޯ މުވައްސަސާތައް ހޭބޯނާރާ އުޅެނީ.\nނޮވެމްބަރު 2, 2019 13:17\nއަވަހައް ތިޔަބުނާ3މީހުންގެ ނަން ވިދާޅުވޭ..އޭރުން އެމީހުންނައްވެސް2ވަނަ ފުރުސަތެއް ލިބިދާނެ..\nނޮވެމްބަރު 2, 2019 13:46\nއޭނާ ގަލޮޅުބޯޅަދަނަޑަށް ފޮނުވާ ގަވާއިދުގެ ތެރެއަށް ވައްދާ. އޭރުން އެނިމުނީ.\nނޮވެމްބަރު 2, 2019 18:00\nގަވާއިދާ ހިލާފް މީހުން ގަވާއިދައް ފައްތަނީ އެވެ.\nނޮވެމްބަރު 2, 2019 22:31\nއޭ ތިޔައީ އަވައްޓެރި ބަންގާޅީއެއް. އޭނާއާމެދު ވަރަށް އޯގާތެރި ކޮށް ކަން ކުރާތި. ސައި ކަލުމަތީ އިން ބަންގާޅީގަޔަށް ފެންޖެހިމީހާދެ ކެ ރުޅިއައި ބައިގަޑު ވަރަށް ރުޅިގަދަވެދާނެ. އޭނާގެވެސް ހައްގުތައް ވަރަށް ގިނަވާނެ. އޭނާ އެފަދަ ކަން ކަ\nމަށް އަރައިނުގަނެ އުޅެވޭނެގޮތެއް ހަމަޖައްސައިދޭންވީނު. ކޮންމެވެސް އޭނާގެ\nނަމާއި ފޮޓޯ ހާމަނު ކުރާތި.


މިކަންކަން އެނގުމުން އެއްވެސް މީހަކު ހިތްދަތިވެ މާޔޫސްވާންޖެހޭނެ ކަމަކަށް ޤަބޫލެއް ނުކުރެވެއެވެ!\nކަމެއް ކުރިމަތިވުމުން ގޮތް ހުސްވެ މާޔޫސްވެ ހަތަރެސްފައިން ގޯސްހެދޭ ހިސާބަށް ކަންކަންދަނީ ހަމަ އެންމެ ސުވާލެއްގެ ޖަވާބު ނުލިބޭތީއެވެ. އެއީ މިކަން މިހެން ކުރިމަތިމިވީ ކީއްވެގެން ހެއްޔެވެ؟ ކުރެވޭ ސުވާލެވެ. އެސުވާލު އުފައްދުވަނީ ޝައިޠޯނާއެވެ.\nއަހަރެންގެ ސުވާލަކީ އެސުވާލުގެ ޖަވާބު ވަރަށް ސާފިުކޮށް އެނގެން އޮއްވައި އެސުވާލު އުފެއްދުމުގެ ފުރުޞަތު ޝައިޠޯނާއަށް ދެނީ ކީއްވެގެންހެއްޔެވެ؟ އެސުވާލުގެ ޖަވާބު ވަރަށް ސާފެވެ. ދުނިޔޭގައި ހިނގާނެ ހުރިހާ ކަމެއް ﷲ ތައާލާ ވަނީ ކާއިނާތު އުފެއްދެވުމުގެ އެތައް އަހރެއް ކުރިންސުރެ ލިޔުއްވަވައިފައެވެ. އިންސާނަކަށް މެދުވެރިވާނެ ހުރިހާ ކަމެއް ވަނީ އެމީހަކު އުފަންވުމުގެ މާކުރިން ލިޔުއްވަވައިފައެވެ.\nދެން ނިކަންބުނެބަލާށެވެ! ކަމަެއް ދިމާވުމުން ކަންބޮޑުވާންވީ ކީއްވެގެން ހެއްޔެވެ؟ މިއޮތީ އެކަން މެދުވެރިވި ސަބަބު ވަރަށް ސާފުކޮށް އެނގެން ނޫނެހެއްޔެވެ؟\nމީސްތަކުންނޭވެ! ކަންބޮޑުވާންވީ ކަމެއް ދިމާވުމުގެ ކުރިންނެވެ. ސަލާމަތްވުމަށް މަސައްކަތްކުރަންވީވެސް ކަމެއް ދިމާވުމުގެކުރިންނެވެ. ކުރަން އޮތް ހަމައެކަނި އެކަމަކީ ތަޤްވާވެރިކަން އިތުރުކޮށް ﷲ ތަޢާލާ އާއި ކުއްތަންވާން މަސައްކަތްކުރުމެވެ.\nކިތަންމެ ވަރަކަށް ތަޤްވާވެރިވެގެން ހުރިނަމަވެސް ކަންކަންވެސް ދިމާވާނެއެވެ. ހިތްދަތިވާ ޙާލަތުތައްވެސް ކުރިމަތިވާނެއެވެ. ނަމަވެސް ތަފާތަކީ ފުރިހަމަގޮތުގައި ތަޤްވާވެރިވެގެން ހުންނަ މީހަކަށް މާޔޫސްވެ ގޮތް ހުސްވެގެން އުޅޭކަށް ނުޖެހޭނެއެވެ. ކެތްތެރިވެ ދެން ކުރިއަށްދާންވީ މަގުވެސް ވިސްނޭނެއެވެ. ތަޤްވާވެރިކަން އިތުރުކޮށް ﷲ ތަޢާލާ އާއި ކުއްތަންވުމަށް އަބަދުވެސް ކެނޑިނޭލި މަސައްކަތްކުރަންވީ އެސަބަބަށްޓަކައެވެ. ހިތްދަތިކަމުން ސަލާމަތްވެ އުފަލުގައި ހުރެވުން އޮތީ އެކަމުން ކަމުގައިވާތީއެވެ.


Covid-19: Gina massala thakeh HRCM inn balanee | Mihaaru\nކޮވިޑް-19: ގިނަ މައްސަލަތަކެއް އެޗްއާރުސީއެމުން ބަލަނީ\n11 އެޕްރީލް 2020 - 16:374comments\nއެ ކޮމިޝަނުން ބުނީ، ކޮވިޑް-19އާ ގުޅިގެން ގެންނަމުންދާ ބަދަލުތަކުގެ ސަބަބުން އާންމުންގެ ބައެއް ހައްގުތައް ގެއްލި، އެ ކަމުގެ ގިނަ ޝަކުވާތަކެއް ލިބިފައިވާ ކަމަށެވެ. އޭގެ ތެރޭގައި ވަޒީފާއާ ބެހޭ ޝަކުވާތަކާއި ޖަލުތަކުގެ އެކި މައްސަލަތައް ވެސް ހިމެނެ އެވެ.\nއެޗްއާރުސީއެމުން ބުނީ ރިސޯޓްތަކުގެ މުވައްޒަފުން ވަކި މުއްދަތެއް ނެތް ގޮތަށް މުސާރަ ނުދީ ގޭގައި މަޑުކުރުމަށް އަންގާ މައްސަލަތަކާއި ވަޒީފާގެ ގާނޫނާ ހިލާފަށް ޗުއްޓީ ނެގުމަށް މަޖުބޫރު ކުރުވާ މައްސަލަތައް އެ ކޮމިޝަނަށް އެކި މީސްމީހުން ހުށަހަޅާފައިވާ ކަމަށެވެ. އަދި އަމިއްލަ ބައެއް ބޮޑެތި ކުންފުނިތަކުން މުވައްޒަފުން ވަކިކުރަމުންދާ ކަމަށާއި މުސާރަ ނުލިބޭ ގޮތަށް ގޭގައި މަޑުކުރުމަށް އަންގާ ކަމުގެ މައުލޫމާތު ވެސް ކޮމިޝަނަށް ލިބިފައިވާ ކަމަށް ބުންޏެވެ.\nއެހެންވެ، އެ ކުންފުނިތަކުން މައުލޫމާތު ހޯދައި، އެކަން ލޭބާ ރިލޭޝަން އޮތޯރިޓީ އާއި ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީގެ ސަމާލުކަމަށް ގެނެސް އެ މައްސަލަތަށް ބެލުމަށް އެދިފައި ވާނެ ކަމަށް އެޗްއާރުސީއެމުން ބުނެ އެވެ.\nކޮވިޑް-19އާ ގުޅިގެން، ކަރެކްޝަނަލް ސާވިސް އިން ގެނައި ބައެއް ބަދަލުތަކުގެ ސަބަބުން، މާފުށީ ޖަލުގައި ތިބި ބައެއް ގައިދީން ނުރުހުން ފާޅުކުރަމުންދާ ކަމަށް ވެސް އެޗްއާރުސީއެމުން ބުންޏެވެ. މިކަމުގެ ސަބަބުން ކަރެކްޝަނަލް ސާވިސްގެ އޮފިސަރުންނާއި ބަންދު މީހުންނާ ދެމެދު ހިނގި ހަމަނުޖެހުމެއްގައި ބަންދު މީހުންނަށް އަނިޔާ ލިބިފައިވާ ކަމުގެ ޝަކުވާ ލިބިފައިވާ ކަމަށް އެޗްއާރުސީއެމުން ބުންޏެވެ.\nމި ޝަކުވާތައް ލިބުމާ ގުޅިގެން އެޗްއާރުސީއެމުން އަންނަނީ މާފުށީ ޖަލާއި މާލެ ޖަލަށް ޒިޔާރަތްކޮށް އެ މައްސަލަތައް ވެސް ބަލަމުންނެވެ.\nއިތުރު ލިޔުންތައް ކަރެކްޝަނަލް ސާވިސް އެޗްއާރުސީއެމް ޖަލުތައް ހިއުމަން ރައިޓްސް ހިއުމަން ރައިޓްސް ކޮމިޝަން


SunOnline: Singapore airline in 4,300 muvazzafun vaki kuranee\nސިންގަޕޯ އެއާލައިނުން 4،300 މުވައްޒަފުން ވަކިކުރަނީ\nސިންގަޕޫރުގެ ސިންގަޕޯ އެއާލައިނުން 4،300 މުވައްޒަފުން ވަޒީފާ އިން ވަކިކުރަން ނިންމައިފިއެވެ.\nސިންގަޕޯ އެއާލައިނުން ބުރާސްފަތި ދުވަހު ބުނެފައިވަނީ 4،300 މުވައްޒަފުން ވަކިކުރަން ނިންމި ނަމަވެސް އެ އަދަދު މަދުވެދާނެ ކަމަށެވެ. ސަބަބަކީ ގްރައުންޑް ސްޓާފުންނަށާއި ޕައިލޮޓުންނަށް ތައާރަފުކުރި އާލީ ރިޓަޔަމަންޓް ޕްލޭނާއި، ކެބިން ކްރޫ އިންނަށް ތައާރަފުކުރި ސެލްފް ރިލީޒް ޕްރޮގްރާމު އަދި އަލަށް މުވައްޒަފުން ނެގުން ހުއްޓަލާފައި އޮތުން ކަމަށް އެ އެއާލައިނުން ބުންޏެވެ.\nމިއާއެކު 2،400 މުވައްޒަފުން ވަކިކުރަން ޖެހިދާނެ ކަމަށް ލަފާކުރެވޭކަމަށް ސިންގަޕޯ އެއާލައިނުން ބުނެފައިވެއެވެ.\nއެއީ އެއާލައިން ކުރިއަށް ގެންދިޔުމަށް ކޮންމެހެން އަޅަންޖެހޭ ފިޔަވަޅެއް ކަމަށްވެސް އެ އެއާލައިނުން ބުނެފައިވެއެވެ.\nސިންގަޕޯ އެއާލައިނުން ވަކިކުރާ މުވައްޒަފުންނަށް ސަރުކާރުން އެހީ ފޯރުކޮށްދޭން މަސައްކަތް ކުރާނެ ކަމަށް އެ ގައުމުގެ ޓްރާންސްޕޯޓު މިނިސްޓްރީ އިން ވަނީ ބުނެފައެވެ.


Hamas Ge Iss Commander Eh Shaheedhu Vehjje - Vaguthu\nކޮވިޑަށް ޓެސްޓް ކުރާ އަދަދު "ވާނުގައި" - 21 ގަޑިއިރު ކުރިން\nއިސްރާއިލުން ދިން މިސައިލް ހަމަލާއެއްގައި ހަމާސްގެ އިސް ކޮމާންޑަރު ބައްސާމް އީސާ ޝަހީދުވެއްޖެއެވެ.\nބައްސާމް އީސާ ޝަހީދުވެފައިވާކަން ޣައްޒާގައި ވެރިކަންކުރާ ހަމާސް ޖަމާޢަތުން ވަނީ ކަށަވަރު ކޮށްދީފައެވެ.\nމިދިޔަ ހޯމަ ދުވަހުން ފެށިގެން އިސްރާއީލުން ޣައްޒާއަށް ދެމުންދާ ހަމަލާތަކަކީ 2014 ވަނަ އަހަރުގެ ފަހުން އިސްރާއިލުން ޣައްޒާއަށް ދެމުން ގެންދާ އެންމެ ވަރުގަދަ ހަމަލާތަކެވެ.\nޣައްޒާގެ ކޮމާންޑަރު ބައްސާމް އީސާ އަކީ ފާއިތުވި ހަތް އަހަރު ދުވަހުގެ ތެރޭގައި ޝަހީދުވި ހަމާސްގެ އެންމެ އިސް މުޖާހިދެވެ.\nހަމާސް އިން ނެރުނު ބަޔާނެއްގައި ބުނީ ބައްސާމް އީސާ ޝަހީދުވީ ހަމާސްގެ އިތުރު މުޖާހިދުންތަކަކާއިއެކު އިސްރާއީލާއި ދެކޮޅަށް ހަނގުރާމަ ކުރަމުން ގެންދަނިކޮށް ކަމަށެވެ. ބައްސާމް އީސާ ޝަހީދުވި ހަމަލާގައި އިތުރު ބައެއް މުޖާހިދުން ވެސް ޝަހީދުވި ކަމަށް ހަމާސް އިން ބުނެއެވެ. ނަމަވެސް ޝަހީދުވި މުޖާހިދުންގެ އަދަދެއް ހާމައެއް ނުކުރެއެވެ.\nއިސްރާއީލުން ބުނެފައި ވަނީ މިދިޔަ ހޯމަ ދުވަހަށް ފަހު ޣައްޒާއަށް ދެމުންދާ ހަމަލާތަކުގައި ހަމާސްގެ ގިނަ އަދަދެއްގެ ކޮމާންޑަރުން ޝަހީދު ކޮށްލާފައިވާ ކަމަށެވެ. ނަމަވެސް އެކަމުގެ އެއްވެސް ހެއްކެއް އިސްރާއީލުން ދައްކާފައެއް ނުވެއެވެ. ބައްސާމް އީސާ ފިޔަވައި އެހެން ކޮމާންޑަރެއް ޝަހީދުވި ކަމަށް ހަމާސް އިން ވެސް އަދި ނުބުނެއެވެ.\nއިސްރާއީލުން ޣައްޒާއަށް ދެމުންދާ ހަމަލާތަކުގައި މިހާތަނަށް ޣައްޒާއިން 69 މީހަކު ވަނީ ޝަހީދުވެފައެވެ. މީގެތެރޭގައި ގިނަ އަދަދެއްގެ ކުޑަކުދިންނާއި އަންހެނުން ވެސް ހިމެނެއެވެ. އަދި 300 އަށްވުރެ ގިނަ މީހުން ވަނީ ޒަހަމްވެފައެވެ.\nމެއި 13, 2021 14:22\nއަޅޭ ކިހާ ދެރަ .. 😭😭 إِنَّا لِلَّٰهِ وَإِنَّا إِلَيْهِ رَاجِعُونَ 😭😭😭😭😭😭😭😭ޔާ ﷲ ޕްލީޒް ސޭވް ފަލަސްތީން 😭😭😭😭


ތިޔަ ލޯތްބަށް އެދެމޭ2– 21 – Esfiya\nތިޔަ ލޯތްބަށް އެދެމޭ2– 21\nއެއް ރެއެއްގެ ދަންވަރެވެ. މިޝްޔާ ކޮޓަރިން ނުކުމެގެން ދިޔައީ އެމީހުންގެ ގެއާއި ދިމާއަށެވެ. އޭރު ފުދޭވަރަކަށް ރީތިކޮށް އެގެ ހަދާފައި ހުއްޓެވެ. މިޝްޔާ ގޭތެރެއަށް ވަދެފައި ލުޔާ އާއި ޔަޒާންގެ ކޮޓަރިއަށް ވަނެވެ. އެކޮޓަރި ވެސް ވަނީ ވަރަށް ބޮޑަށް ބަދަލުވެފައެވެ. މިޝްޔާ މަޑުމަޑުން ގޮސް އެނދުމަތީގައި އިށީނެވެ. އެކޮޓަރިއަށް ވަދުމާއެކު އަނެއްކާވެސް މިޝްޔާ ފެންކަޅިވިއެވެ. ހީވަނީ ލުޔާ އެކޮޓަރި ތެރޭގައި އުޅޭހެންނެވެ. ކުއްލިއަކަށް މިޝްޔާ ލޮލުގައި އަޅައިގަތީ ކުއްލިއަކަށް ތިރިއަށް ވެއްޓުނު ގަނޑެކެވެ. މިޝްޔާ ގޮސް އެ ބަލާލިއިރު މިޝްޔާގެ އުފަންދުވަހުގެ ސެޓްފިކެޓެވެ.\nއޭތި ކިޔަން ނުހަދައި އެ ހިފައިގެން މިޝްޔާ ކޮޓަރިން ނިކުތީ އެއަށް ޝައުގުވެރިކަން ނެތުމުންނެވެ. ހުރިހާ ދޮރެއް ރަނގަޅަށް ތަޅުލާފައި މިޝްޔާ އިޔާންމެންގެއާއި ދިމާއަށް މިސްރާބު ޖެހިއެވެ. އޭރު ވަޔާއި އެކު ގަސްތައް ހެލޭ އަޑު ފިޔަވައި އެހެން އަޑެއް ނީވެއެވެ. ގެއަށް ވަތް އިރު ހަމަ އެކަކު ފެންނާކަށް ނެތެވެ. އޭރު ރާކިން ކާގެއިން ނިކުންނަނީއެވެ. ” މިޝް ކޮންތާކުން ތިއައީ… މިހާރު ހޯދާ ހޯދާ ބަލިވެއްޖެ..ތި ކޮން ގަނޑެއް…” ރާކިން މިޝްޔާ އަތުގައި އޮތް ގަނޑު ނެގިއެވެ.” އުފަންދުވަހުގެ ސެޓްފިކެޓް… މި އައީ ދެންމެ މަންމަ ކޮޓަރިއަށް ވަދެލާފަ… ތި ވެއްޓުނު ތަން ފެނުނީމަ ހިފައިގެން އައީ ކިޔުމުގެ ބޭނުމެއް ނެތްނުން.. ” މިޝްޔާ އެހެން ބުނެފައި ކޮޓަރިއަށް ވަނެވެ. ރާކިން ވެސް އެ ގަނޑު ހިފައިގެން ކޮޓަރިއަށް ވަނެވެ. މޭޒު މަތީގައި ބައިންދަން އުޅެނިކޮށް ލޮލުގައި އަޅައިގަތީ ‘ މަތީން ‘ އެވެ. މީގައި މަތީން އޮންނަން ވީ ކީއްވެބާއެވެ. މީގައި އޮންނަން ޖެހޭނީ ޔަޒާން ނަން ނޫން ހެއްޔެވެ؟\nދެން ރާކިން ބަލާލީ ކުއްޖާގެ މަންމަގެ ނަމަށެވެ. ޖަހާފައި އިނީ ‘ ރަމްހާ ‘ އެވެ. ރާކިން ޔަގީން ކޮށްލަން ދެވަނަ ފަހަރަށް ބަލާލިއެވެ. ނަމަވެސް ތަފާތެއް ނެތެވެ. އެހެން ކުއްޖެއްގެ ސެޓްފިކެޓެއް ކަމަށް ހީކޮށް ރާކިން ކުއްޖާގެ މައުލޫމާތު ބަލާލިއެވެ. އިނީ\n‘ އައިޝަތު މިޝްޔާ މަތީން ‘ އެވެ. ރާކިންގެ ސިކުނޑި އޮޅުންބޮޅުން ގަނޑެއްގެ ތެރެއަށް ދިޔައެވެ. ލަސްނުކޮށް ޔަޒާންމެން ނިދާ ކޮޓަރިއަށް ދިޔައީ ސުވާލުމާކެއްގައި ހުރެގެންނެވެ.” ޔަޒާންބޭ… އޭއި ހޭލަބަލަ… ” ރާކިން ޔަޒާން އަށް ގޮވަންފެށިއެވެ. ޔަޒާން ދެލޯ ހުޅުވާލިއެވެ.” ކިހިނެއްވީ ރާކިން… ” ޔަޒާން ކޮޅަށް ތެދުވިއެވެ. ރާކިން ފާޑަކަށް ސެޓްފިކެޓާއި ދިމަ ބަލާލިއެވެ. ޔަޒާން ދެލޯ ބޮޑުކޮށްލާފައި ސެޓްފިކެޓް ޖަހައިގަތެވެ.” ކިން ކޮންތާކުން މި ހޯދީ.. ” ޔަޒާން ހިތް އޮތީ އަވަސް ވެފައެވެ.\n” މިޝް އަތުން… ” ރާކިން ޖަވާބުދިނެވެ. ޔަޒާން އިތުރަށް ދެލޯ ބޮޑުވިއެވެ.” ތީގަ ވާގޮތް މަށަށް އޮޅުން ފިލުވައި ދީބަލަ… ކޮން މަތީން އަކާ ރަމްހާ އެއްތަ އެއީ.. ” ރާކިން އަހާލިއެވެ.” ހިނގާ ބޭރަށް.. ” ޔަޒާން އުދާސް ވާންފެށުމުން ކޮޓަރިން ބޭރަށް ނިކުތެވެ.” ކިހިނެއްހޭ ވީ…. މަށަށް އެކައްޗެއް ވެސް ނުވިސްނުނު… ” ރާކިން ސޯފާގައި އިށީނެވެ.” މީ ނުބައި ކުއްޖެއްގެ އެއްޗެއް ކަމަށް ވާނީ… ” ޔަޒާން ބެލީ އޮޅުވައި ލެވޭތޯއެވެ.” ނޫން މަށަށް އިނގޭ މީ މިޝްޔާގެ ސެޓްފިކެޓް ކަން… އަނެއްކާ އެޑޮޕްޓް… ” ރާކިން ސިކުނޑިއަށް އައި އެތިން ދެލޯ ބޮޑުވިއެވެ. ޔަޒާން އަށް ހިންދިރުވާލެވުނެވެ.” މިޝް… ނުވާނެ އެހެނެއް… މިޝް އެއީ މަގޭ ކޮއްކޮއެއް…. ” ރާކިންއަށް ގަބޫލް ކުރަން ދަތި ވިއެވެ. ޔަޒާން އަށް އިތުރު އެއްޗެކޭ ނުބުނެވުނެވެ.\n” ކިން…. މީ މި އާއިލާގެ އެންމެ ބޮޑު ސިއްރު… މިޝްޔާ އެއީ އެޑޮޕްޓެޑް ކުއްޖެއް… ” އިތުރު ގޮތެއް ނެތުމުން ޔަޒާން ބުންޏެވެ.\n” އަހަރެންގެ އަންހެނުން… ކިންމެންގެ ތިއްތަގެ ކުރީގެ ފިރިމީހާ ވަރަށް އަނިޔާކުރި ތިއްތަ އަށް… އެދެމީހުންގެ ދަރިފުޅު ވެސް ބަނޑުގަ އޮއްވަ މަރުވީ އޭނައާ ހެދި… ޑޮކްޓަރ ބުނި އެ ދަރި ލިބުމަށްފަހު އިތުރު ދަރިއެއް ނުލިބޭނެއޭ ލޫ އަކަށް… ދެން އަހަރެމެންނަށް ލިބުނީ އިންޝާ ވަރު ކުއްޖެއް… އަސްލު ތިއްތަގެ ދަރި އޮތް ނަމަ އިނާ އަށްވުރެ ބޮޑު ވާނެ… ތިއްތަ ވަރަށް ހިތާމަކުރި އެހެން މީހުންނަށް ދަރިން ލިބިފަ ތިއްތައަށް ނުލިބުނީމަ… އެކަމަކު ވެސް މިޝްޔާ ދެކެ ވަރަށް ލޯބިވޭ އަމިއްލަ ދަރިއެއް ފަދައިން… ” ޔަޒާން ކިޔައިދިނެވެ. ރާކިން އިނީ ބަސްހުއްޓިފައެވެ.” އެ ކާކު… މިހާރު އޭނަ ކޮބާ… ” ރާކިން ހުރީ ހައިރާންވެފައެވެ.” ޖަލުގަ… އިތުރު މީހަކަށް މި ވާހަކަ ނާންގާތި ޕްލީޒް… މާދަމާ މަޔާން އާ ރާއިލް ކައިރީގަ ބުނާނީ ކިން އަށް އިނގިއްޖެއޭ.. ” ޔަޒާން ފުން ނޭވާއެއް ލިއެވެ. ރާކިން އިނީ ހަމަ ރަނގަޅަށް ވެސް އަޖައިބުވެފައެވެ.” އެހެންވެ ތިއްތަ ލޯބިވަނީ ކުރީގެ ފިރިމީހާ ދެކެ ދޯ އަދިވެސް.. ” ރާކިން އޮޅުން ފިލުވަން ބޭނުންވިއެވެ.” ނޫން… ތިއްތަ ނަފްރަތު ކުރޭ މިހާރު އޭނަ ދެކެ… ކިން އަށް ނޭނގޭނެ އޭނަ ތިއްތައަށް ކުރި ވަރެއް… އެދުވަހު ކިން ވެސް ހުރީ އަހަރެމެން ކަރިއީގަ…ހަނދާނެއް ނުހުންނާނެ އޭރު… ދެން ދޭ ނިދަން.. ” ޔަޒާން އިތުރަށް ކިޔައިދޭން ހިތްވަރު ނެތުމުން ބުންޏެވެ.” އޯކޭ.. މިޝްއެއް ނުބަލާ ތިއެއް ނަސީބަކުން… ” ރާކިން ގޮސް ކޮޓަރިއަށް ވަނެވެ. ޔަޒާން ވެސް އެތާ ނީނދެ ކޮޓަރިއަށް ވަނެވެ.\nކޮޓަރިއަށް ވަތް ގޮތަށް ރާކިންއަށް ނިދޭ ކަމަކަށް ނުވިއެވެ. ވިސްނެން ފެށީ މިޝްޔާ އާއި މެދުއެވެ. އެ ކުށެއް ނެތް ކުއްޖާއަށް އެކަން އިނގިއްޖެއްޔާ ވާނީ ކިހިނެއްބާއެވެ؟ އެއީ ހަމަ އަސްލު ބާއޭ ކިތަންމެ ފަހަރަކު ރާކިންގެ ހިތަށް އެރިއެވެ. ހަމަ އެކަކަށް މިކަން ނޭނގެނީ ބާއެވެ؟ ރާކިން ބޯ ހާސްވެގެން މަގުމައްޗަށް ނިކުތެވެ. އޭރު މަގުމަތީގައި މީހަކު ފެންނާކަށް ވެސް ނެތެވެ. ނަމަވެސް އަނެއް ގޯޅީގައި ބަޔަކު ވާހަކަ ދައްކާއަޑު އިވުނެވެ. އިޔާން މެންގެ ހުންނަނީ މަގުގެ ކަންމަތީގައެވެ. ރާކިން ބޯ ދިއްކޮށްލިއެވެ. ކުއްލިއަކަށް ދެލޯ ބޮޑުވީ އަޝްލީން އާއި ނުދަންނަ ފިރިހެން ކުއްޖެއް ފެނުމުންނެވެ. އެކުއްޖާ އަޝްލީންގެ މޫނުގައި ހިފައިގެން ހުރި އިރު ދެ މޫނު ދިޔައީ ކައިރިވަމުންނެވެ. ކުރަން އުޅޭ ކަންތައް އިނގުމާއެކު ރާކިން ދުރަށް ނަޒަރު ހުއްޓާލިއެވެ. ހިތް ހީވަނީ ހުއްޓިދާނެހެންނެވެ.\n” އަޝްލީން އައި ލަވް ޔޫ… މާދަމާ ވެސް ހަމަ މިތަނުން… ” އެ ފިރިހެން ކުއްޖާ އަޝްލީންގެ މޫނުން އަތް ދޫކޮށްލިއެވެ.” ނޫން… ރާކިން އުޅެނީ މިހުރި ގޭގަ… ބަސްޓް ވެއްޖެއްޔާ މާ ރަނގަޅެއް ނުވާނެ… ” އަޝްލީން ދެކޮޅު ހެދި އެވެ.” މި ހުރިހާ ދުވަހު އުޅުން އިރު ވެސް ބަސްޓްއެއް ނުވޭނުން… ” އެ ފިރިހެން ކުއްޖާ ޖީބަށް އަތް ޖަހާލިއެވެ.” ދެން…… އެހެން ތަނެއް ހަމަޖައްސަބަލަ ބައްދަލް ކުރަން… ” އަޝްލީން އެދުނެވެ.” އެންމެ ރަނގަޅު… އަޝްލީން މެންގެ ދޮރުމަތީގަ.. ” އެފިރިހެން ކުއްޖާ ވިސްނާލާފައި ޖަވާބުދިނެވެ.” ނޯ ނޯ ނޯ… އަހަރެންގެ ކޮއްކޮ އުޅޭނެ…. އޭނައަށް އިނގިއްޖެއްޔާ ރާކިންގެ ކޮއްކޮ ކައިރީގަ ބުނާނެ.. ” އަޝްލީން އަނެއްކާ ވެސް ދެކޮޅު ހެދި އެވެ.” ދެން އެހެންވެ ރަނގަޅު ތަނަކީ މި ތަނޭ… ” އެ ފިރިހެން ކުއްޖާ ބުންޏެވެ. އަޝްލީން ވެސް އެއްބަސްވިއެވެ. އަދި އެ ފިރިހެން ކުއްޖާ ގައިގައި ބައްދާލިއެވެ. ރާކިން ލޮލުން ކަރުނަ ފައިބަންފެށިއެވެ. އެތާ ހުންނަން ކެތް ނުވެގެން ރާކިން ގޭތެރެއަށް ވަނެވެ.\nދެ މައްސަލަ އެކީގައި ފެންމަތިވެފައި ވާއިރު ރާކިންގެ ސިކުނޑި ވަނީ ސުމެއްގެ އެވެ. މިޝްޔާ އާއި މެދު ވިސްނަން ބޭނުމެވެ. އަޝްލީން އާއި މެދުވެސް މެއެވެ. އެހެން އިންދައި މާއިން ހޭލިއެވެ.” ކަލޭ ކޮން ކަމަކާ ބޯ ގޮއްވަނީ މިއޮއް ފަދަ ގަޑީގަ.. ” މާއިން ތެދުވެ އިށީނެވެ.” ބޯ ނުގޮވާ ވަރެއް ނޫނެއްނު… ” ރާކިން ދެލޯ މަރާލިއެވެ.” ބުނެބަލަ ވީ ގޮތެއް… ” މާއިން ބުންޏެވެ.” އަޝްލީން މަށަށް ޗީޓް ކުރަނީއޭ އަނެއްކާ… މަށަށް ދެލޮލުން ފެނުން މަގޭ ކަންފަތަށް އަޑު ވެސް އިވުން… ދެން މިވަރުން ކިހިނެއް އުޅޭނީ… ” ރާކިން ހުރީ ނުހަނު ދެރަވެފައެވެ. ” އަނެއްކާ؟؟.. ” މާއިން ހައިރާންވިއެވެ. ރާކިން ބޯ ޖަހާލާފައި ފެނުނު ހުރިހާ މަންޒަރެއް ކިޔައިދިނެވެ.” ސެކަންޑް ޗާންސް ނުދިން ނަމަ… އަންހެން ކުދިންނަކީ ހިތެއް އޮންނަ ބައެއް ނޫން..މަ ހަމަ ހައިރާން ވެއްޖެ… އަޝްލީންމެން ކަހަލަ ކުދިންނާ ހެދި ހުރިހާ މައްސަލަ އެއް ޖެހެނީ… ” މާއިން ވެސް ދެރަވިއެވެ.\n” ދެން ކުރާނެ ކަމެއް ނެތް.. ކޮންމެ ގޮތެއް ވިޔަސް ތެދު ވާނީ ތެދަށް… މިފަހަރު މަ ނޫޅެން ގޯސް މަގަކުން ދާކަށް.. ” ރާކިން ފުން ނޭވާއެއް ލިއެވެ.” ދެން އަވަހަށް ބްރޭކް އަޕް ވެގެން ތި މައްސަލަ ނިންމާ މަ ހެލްޕް ވެދީފާނަން… ” މާއިން ހިޔާލެއް ދިނެވެ.” އެކަމް މަ ލޯބިވާ ކުއްޖާއޭ އެއީ… ” ރާކިން ބުންޏެވެ.” ލޯބިވާ ކުއްޖާ އަކަސް.. ” މާއިން ބޮލުގައި ޖަހާލިއެވެ.” ދެން އޯކޭ.. ދޭ ފެންވަރަން ނަމާދަށް ގޮވަން އެއުޅެނީ… ” ރާކިން މާ ބޮޑަށް ދެރަވާން ފެށުމުން ބުންޏެވެ. އަދި އެނދުގައި އޮށޯތެވެ.” ދެން މިސްކިތަށް ނުދާންތަ ތި އޮންނަނީ.. ” މާއިން ތުވާލި ނަގަމުން އަހާލިއެވެ.” ނޫނޭ މިސްކިތަށް ދާނަން.. މާން ނިމުނީމަ ދޯ ފެންވަރަން ވަދެވޭނީ… ” ރާކިން ބުންޏެވެ.\nމިސްކިތުން އައި ގޮތަށް ރާކިން އޮތީ ކޮޓަރީގައެވެ. މާއިން ތަނަކަށް ދާން އަންނާށޭ ބުނެގެން ވެސް ނުދިޔައެގެ. އެކަނި މާއެކަނި އޮވެގެން ރާކިން އެތަށް ކަރުންއެއް އެޅިއެވެ. ހިތްހަމަ ޖެހޭވަރަށް ރުއިމަށް ފަހު އަޝްލީންގެ ނަންބަރަށް ގުޅާލިއެވެ. ސިކުންތެއް ނުވަނީސް ފޯނު ނަގައިފިއެވެ.” ހަލޯ ކިހިނެއް ކިން…” އަޝްލީން އަހާލިއެވެ.” މަގޭ ހާލު ބަލާނެ ކަމެއް ނެތް.. އަޝްލީން ހިނގާބަލަ މިރޭ ދަންވަރު ހިނގާލަން ދާން… ” ރާކިން ބުންޏެވެ.” ނޫން ކިން.. އަޝް ޖެހޭނެ ނިދަން… ” އެކަމުން ބޯ ދަމައިގަންނަންވެގެން އަޝްލީން ދެއްކި އުޒުރު އެއްގޮތަކަށް ވެސް ރާކިންއަށް ކަމަކު ނުދިޔަ އެވެ. ވީ ދެރައިން އިތުރަށް ވާހަކަ ނުދައްކާ ރާކިން ފޯނު ކަނޑާލިއެވެ.\n” އަޅެ ކިހާ ދެރަ ކަމެއްތަ މީ… ތިހެން ނުހުރެ ބްރޭކް އަޕް ވާށޭ ކިން ކައިރީ ނުބުނަންތަ… ” މާއިން މޭޒުމަތީގައި އިން ފޯނު ނަގަމުން އަހާލިއެވެ.” އެހާ ފަސޭހަ ކަމެއް ނޫނޭ އެއީ… ” ރާކިން ފޯނު ދުރަށް ހޫރާލިއެވެ.” ތިހެން ރުޅި އަޔަސް ވާނޭ ފައިދާއެއް ނެތް… ” މާއިން ކޮޓަރިން ނިކުތުމުން ރާކިން ފާޚާނާއަށް ވަދެފައި މޫނު ދޮވެލައިގެން ނިކުތެވެ. ހީވަނީ ބޮލުގައި މީހަކު ބާރަށް ހިފަހައްޓައިގެން ހުރިހެންނެވެ. ކުއްލިއަކަށް ދޮރު ހުޅުވާލާފައި ވަނީ ރާއިލް އެވެ.” ކިން ގެއަށް ދާން ރެޑީވާންވީ… މާދަމާ ހެނދުނު އަލުން އެކޮޅަށް ދާންކަމަށް… ” ރާއިލް ބުންޏެވެ. ރާކިން ބޯ ޖަހާލާފައި އެނދަށް އެރީ ލެޕްޓޮޕް ހިފައިގެންނެވެ. ރާއިލް ކޮޓަރިން ނިކުތުމުން އެއްލާލާފައި އޮތް ފޯނު ނަގައިގެން އަލުން އެނދަށް އެރިއެވެ. އެގޮތަށް ހަވީރު ވަންދެން ރާކިން އޮތެވެ. ހަވީރު ވުމުން ކުޑަކޮށް ފެންވަރާލައިގެން ބޭރަށް ނިކުތީ މާއިން ވަރަށް ކިޔައިގެންނެވެ.\n” މިރޭ ކަރަންޓް ދާނެއޯ… އަނެއްކާ މޫސުން ވެސް އެހާ ރަނގަޅެއް ނޫން… ” ނާއިފް ސޯފާގައި އިށީނެވެ.” މިޝްޔާ މިހާރު ރަނގަޅުތަ… ” ނާއިފް އަހާލިއެވެ.” އާނ މިޝް ހަމަ އޯކޭ… ” މިޝްޔާ ހީލިއެވެ.” ކީއްވެ މިޝްޔާ ނުދިޔައީ އިނާ މެންނާ އެއްކޮށް… ” އިލްޔާ އަހާލިއެވެ.” ދާހިތެއް ނެތް… އެހެން ނޫނަސް ތިއްތި އެދިޔައީ ތިއްތިގެ ޖީއެފްއާ ބައްދަލް ކޮށްލަން ކަމަށް ވާނީ… އެހެންވެ އެމީހުންގެ ވަގުތު ކޮޅު އެމީހުންނަށް ދޭންވާނެނުން… ” މިޝްޔާ ލާނެއް ރާގަކަށް ބުންޏެވެ.” ހެހެ… ” އިޔާން ހިނިގަނޑެއް ޖަހާލިއެވެ.\n” ތިއްތި ނުދާނަންތަ އަޝްލީން.. ތިއްތިބެދައްތަކައިރިއަކަށް… ” އިންޝާ އަހާލިއެވެ.” ދެން އިންޝާ ތިހެން ކިޔުން ހުއްޓާލަބަލަ ދޯ…. ” ރާކިން ބުންޏެވެ. މާއިން މާވަރަކަށް ފޯނަށް ނަޒަރު ހުއްޓާތީ އިންޝާ ބަލާލާހިތުން ފޯނު ކައިރިއަށް ބޯ ގެންދިޔައެވެ.” އަލްބޭބީ އޭ ދޮންބޭ؟؟.. އެ ކާކު.. ” އިންޝާ އަށް ފެނުން ތަންކޮޅު އަހާލިއެވެ.” އޭނ.. އެއީ ބޭބީ އެއް… ދޮންބެ ފްރެންޑް އެއްގެ ކޮއްކޮ… ” މާއިން ދޮގެއް ހަދާލިއެވެ.” ގާރލް ފްރެންޑް ދޯ.. ” އިންޝާ މާއިން ދެއްކި ވާހަކަ ގަބޫލެއް ނުކުރިއެވެ. މާއިން ދެބުމަ ގޮއްޖަހާލިއެވެ.” އޯކޭ އޯކޭ ގަބޫލު ކޮށްފިން… ” އިންޝާ ހީގަތެވެ. މާއިން ހިންދިރުވާލީ އިންޝާއެ ވާހަަކަ ގަބޫލު ކުރީމައެވެ.\nމާ ގިނައިރު ނުކޮށް ހިނގާލާފައި އިންޝާމެން ގެއަށް އައިއިރު ވާރޭ ތިކިލާން ފަށައިފިއެވެ. އޭރު ބަންގި ގޮވަން ވަރަށް ކައިރިވެއްޖެއެވެ. މާއިން އާއި ރާކިން އިންޝާ ގޭ ކުރިމައްޗަށް ލާފައި މިސްކިތަށް ދާން މިސްރާބު ޖެހިއެވެ. އޭރު މިޝްޔާ ފޯނު ހިފައިގެން އަސްކަނި ދޮށުގައި ހުއްޓެވެ.” މިޝް ކީއްކޮށްލަނީ… ކޮން ބިޓަކަށް މެސެޖް އެ ކުރަނީ މިހާރު..” އިންޝާ އައިސް އަހާލިއެވެ.” ބިޓެއް ނޫނޭ މިހިރީ ހާދަ ރީތީ ބޯއި އެކޭ އެކަމް އޭނަ ގާރލްފްރެންޑް އެހުރީ ކައިރީގަ.. ” މިޝްޔާ ޖަވާބު ދިނެވެ.” ލޮލް ދެން ތީނައަށްވުރެ ރީތި މީހުން އުޅޭނެ… ހީވަނީ ބޮޑު ނޫޑްލްސް ގަނޑެއް ހެން އިސްތަށިގަނޑު ވެސް… ” އިންޝާއަށް އޭނަ ކަމަކު ނުދިޔަ އެވެ.” އެންމެ ރަނގަޅޭ… މިރަށަކު ވެސް ނެތް ވަކި ކަމުދާ ކުއްޖަކު… ” މިޝްޔާ ބުންޏެވެ.\n” ހެހެ… ހިނގާ ދާން އެއޮށް ބަންގި ގޮވަނީ… ” އިންޝާ ގޭތެރެއަށް ވަދެފައި ކޮޓަރިއަށް ވަނެވެ. އޭރު އެންމެން ރޭގަނޑުގެ ކެއުން ތައްޔާރު ކުރަނީއެވެ.” ހާދަ ކުރިން ތި ކައްކަނީ.. ” މިޝްޔާ އަހާލިއެވެ.” ކަރަންޓް ދާންވާއިރަށް ހުރިހާ ކަމެއް ނިންމާފަ ބަހައްޓަން ވާނީ… ” ހިޝާ މިރުސް ކޮށަމުން ބުންޏެވެ.” އޯހ.. އޯކޭ.. ” މިޝްޔާ ވެސް ކޮޓަރިއަށް ވަނެވެ. އޭރު އިންޝާ ހުރީ ނަމާދު ކުރަންށެވެ. މިޝްޔާ ވެސް ވުޟޫ ކޮށްލައިގެން އައިސް ނަމާދަށް އެރިއެވެ.\nނަމާދުކޮށް ނިންމައިގެން ދިވެހި ވާހަކަފޮތެއް ހިފައިގެން އިންޝާ އިނެވެ. ވާހަކަފޮތަށް ގެއްލިފައި އިންވަރުން ގަޑި ދިޔަ ގޮތް ވެސް ނޭނގުނެވެ. ކުއްލިއަކަށް ޖެހި ގުގުރިއާއި އެކީ ކަރަންޓް ދިޔައެވެ. އިންޝާ ބާރަށް ހަޅޭއްލަވައި ގަނެފައި ދުއްވައިގަތް ތަނުން ހުއްޓުނީ މީހަކު ގައިގައި ޖެހުމުންނެވެ. ގެންފައިވާ ބިރެއްގެ ސަބަބުން ހުރި މީހެއް ނުބަލައި އެމީހެއްގެ ގައިގައި ހިފައިގަތެވެ.” ކަލޭމެން ކޮން ކަމެއް… ” ފްލެޝްލައިޓަކުން އަލިކޮށްލަމުން މާއިން އަހާލިއެވެ.” ހައެ ހައޭ… ކަލޭމެން ގަނޑެއް ގަންނަނީއޭ ދޯ މީހުން ނެތް ގަޑި ބަލާފަ… ބުނެލައިގެން އުޅެބަލަ… ” މާއިން ވަގުތުން ދިމާކޮށްލިއެވެ. އިންޝާ ބިރުން ފަހަތަށް ފިޔަވަޅެއް އަޅާލިއެވެ. އޭރު އެ ދެލޮލަށް ކަރުނަ ޖަމާވެފައި ހުއްޓެވެ.” ސޮރީ.. ” އިންޝާ މާއިންގެ ފަހަތަށް ވަނެވެ.\nMasha Allah ❤❤❤❤ mi part vx hama habeyss… 22 vana part ge inthizaarugai…..\nލޯބިން އަންނާށޭ ކަލާ.. (ބާރަވަނަ ބައި)\nހިޖުރަ (ސަތުތިރީސްވަނަ ބައި)\nދީނީ ލޯބި October 15, 2015


އިމްރާން ހާޝިމީ މިފަހަރު އަމީތާބާއި ރިޝީއާއި އެކު އިމްރާން ހާޝިމީ މިފަހަރު އަމީތާބާއި ރިޝީއާއި އެކު\nއިމްރާން ހާޝިމީ މިފަހަރު އަމީތާބާއި ރިޝީއާއި އެކު\nގިނަ އަންހެންކުދިންގެ މެދުގައި މަގުބޫލުކަން ހޯދާފައިވާ އިމްރާން ހާޝިމީ ކުރިޔަށް ހުރި ފިލްމުތައް ވެގެންދާނީ ތަފާތު އަދި އެނާއަށް ވަރަށް ހާއްސަ ފިލްމުތަކަކަށެވެ. މި ފިލްމުތައް ތަފާތުވެގެންދާ އެންމެ ބޮޑު އެއް ސަބަބަކީ އިމްރާން ހާޝިމީގެ އެންމެ އަވަހަށް ރިލީޒުވާން ތައްޔާރުވަމުން އަންނަ ދެ ފިލްމުގައިވެސް އޭނާއާއި އެކު ކުރީގެ މަޝްހޫރު ތަރިންތަކެއް ހިމެނުމެވެ.\nއިމްރާންގެ ފިލްމުތަކުން އެންމެ އަވަހަށް ނުކުންނަން ތައްޔާރުވެފައި އޮތީ " ދަ ބޮޑީ" އެވެ. ސްޕެނިޝް ތްރިލަރ "އެލް ކުރެޕޯ" އަސްލަކަށް ބަލައިގެން އުފައްދާ މި ފިލްމު ހާއްސަވާ ސަބަބަކީ މި ފިލްމުގެ ލީޑުރޯލުން އިމްރާން ހާޝިމީ އާއި އެކު ފެނިގެންދާނީ ރިޝީ ކަޕޫރުއެވެ. ޖީތޫ ޖޯސެޕް ގެ ޑައިރެކްޝަންގެ ދަށުން ސިނަމާތަކަށް އަންނަ މި ފިލްމުގެ ކާސްޓުންގެ ތެރޭގައި ވެދީކާ އަދި ސޮބީތާ ދުލިޕަލާ ހިމެނެއެވެ.\nމި ފިލްމު ސިނަމާތަކަށް އަންނާނެ ތާރީހުވެސް މިހާރުވަނީ ފައިނަލްކޮށްފައެވެ. މި ގޮތުން މި ފިލްމު ސިނަމާތަކަށް އަންނާނީ އަންނަ މަހުގެ ތޭރަވަނަދުވަހުއެވެ. މީ އިމްރާން ހާޝިމީ އާއި ރިޝީ ކަޕޫރު އެއް ފިލްމަކުން ފެނިގެންދާނެ ފުރަތަމަ ފަހަރުއެވެ.\n"ދި ބޮޑީ" ގެ އިތުރުން އިމްރާން ހާޝިމީގެ ދެން ނުކުންނަން ތައްޔާރުވަމުންދާ ފިލްމަކީވެސް އޭނާއަށް ހާއްސަ ފިލްމަކަށް ވެގެންދާނެއެވެ. ސަބަބަކީ އެ ފިލްމުގައި އިމްރާން ހާޝިމީ ފެނިގެންދާނީ ސުޕަސްޓަރ އަމީތާބު ބަޗަންއާއި އެކުއެވެ. މީ އަމީތާބާއި އިމްރާން ހާޝިމީވެސް އެކުގައި ފިލްމަކުން ފެނިގެންދާ ފުރަތަމަ ފަހަރުއެވެ.\nރޫމީ ޖެފްރީ ޑައިރެކްޓް ކުރާ މި ފިލްމަށް ދީފައިވަނީ " ޗެހެރާ" މި ނަމަވެ. އާނަންދު ޕަންޑިތް މޯޝަން ޕިކްޗަރސް އަދި ސަރަސްވަތީ އެންޓަރޓެއިންމަންޓުން ޕްރޮޑިއުސްކުރާ މި ފިލްމުގައި އަމީތާބާއި އިމްރާން ހާޝިމީގެ އިތުރުން ކާސްޓުންގެ ތެރޭގައި ކްރިތީ ކަރްބަންދާ އާއި ރިއާ ޗަކްރަބަތީ ހިމެނެއެވެ.\nމި ސަސްޕެންސް ތްރިލަރގައި އަމިތާބާއި އިމްރާން ހާޝިމީ ވަރަށް ތަފާތު ގޮތަކަށް ފެނިގެންދާއިރު މި ދެތަރިންގެ ލުކްތައް މިހާރު ވަނީ ދައްކާލާފައެވެ. މި ފިލްމު ސިނަމާތަކަށް ނެރުމަށް ކުރިން ކަނޑައަޅާފައި އޮތީ އަންނަ އަހަރުގެ ފެބްރުއަރީ މަހުގެ 21 ގައެވެ. އެހެންނަމަވެސް މި ތާރީހު ފަސްކޮށް މިހާރު މި ފިލްމު ސިނަމާތަކަށް އަންނާނީ އަންނަ އަހަރުގެ އޭޕްރިލް މަހުގެ 24 ވަނަދުވަހުއެވެ.


ސީނިޔަރ އެޑިކެމް 03 މަޤާމަށް މީހުން ހޯދުން\nމި އިޢުލާންވަނީ 22 އޮކްޓޫބަރު 2019 1502 ގައި ބާތިލް ކުރެވިފައެވެ.\nމި މިނިސްޓްރީން ހިންގުމަށް ރާވާ އިވެންޓްތަކާއި، ޓީވީ ޕްރޮގްރާމްތައް ކެމެރާކުރުން.\nޝޫޓިންގ ތަކުގައި ނެގޭ ވީޑިއޯ ތަކާއި، އޯޑިއޯތައް މި މިނިސްޓްރީން އަންގާ ގޮތަށް ރައްކާކޮށް އާކައިވް ކުރުން.\nވީޑިއޯ އެޑިޓްކޮށް، ތައްޔާރުކޮށް ނިންމަންޖެހޭ ދުވަސްތަކަށް ނިންމުން.\nމި މިނިސްޓްރީން ބާއްވާ އިވެންޓްތަކާއި، ހަރަކާތްތަކުގައި ސައުންޑް، ލައިޓިން، ޕްރޮޖެކްޝަން، ފޮޓޯ، އަދި ވީޑިއޯ އަށް ސެޓަޕް ހެދުން.\nމަސައްކަތް ކުރުމުގައި ބޭނުންކުރާ އާލާތްތައް މަރާމާތުކޮށް ބެލެހެއްޓުން.\nސްޓޫޑިއޯގެ މަސައްކަތް އިތުރަށް ހަރުދަނާ ކުރުމަށްޓަކައި އެކަމަށް ބޭނުންވާ ތަކެތިހޯދުމަށް ހަމަޖެހިފައިވާ އުސޫލުން ތަކެތި ހޯދުން.\nހަވާލު ކުރެވޭ މަސައްކަތްތައް ދުވަހުން ދުވަހަށް ނިންމައި ރިޕޯޓްކުރަންޖެހޭ ފަރާތްތަކަށް ރިޕޯޓްކުރުން.\n8. އިސްލާމިކް ސްޓޫޑިއޯއިން އުފައްދާ ޕްރޮގްރާމްތަކަށް ބޭނުންވާ ގްރެފިކްސް ތައްޔާރުކޮށްދިނުމާއި ސްޓޫޑިއޯއިން އުފައްދާ ޕްރޮގްރާމްތަކަށް ބޭނުންވާނޭ އުފެއްދުންތެރި ޚިޔާލުދިނުމާއި، މި މިނިސްޓްރީއިން ބޭނުންވާ ޑިޒައިނިންގ ތައްޔާރުކޮށްދިނުން.\n9. އޮފީހުގެ ރަސްމީ މަސައްކަތްތަކާ ގުޅޭގޮތުން އޮފީހުން އަންގާ ކަންކަން ކުރުން.


Putin Ge Anhen Dharifulhu Ge Manma Akee Geygai Gengulhunu Masahkathu Meeheh - Vaguthu\nޕޫޓިންގެ ދަރިފުޅުގެ މަންމައަކީ ގޭގައި ގެންގުޅުނު މަސައްކަތު މީހެއް!\nރަޝިއާގެ ރައީސް ވުލަޑިމިއާ ޕޫޓިންގެ 17 އަހަރުގެ އަންހެން ދަރިފުޅުގެ މަންމަ އަކީ ޕޫޓިންގެ ގޭގައި މަސައްކަތު މީހަކަށް އުޅުނު މީހެއް ކަމަށް ރަޝިއާގެ ވެބްސައިޓެއްގައި ރިޕޯޓް ކޮށްފިއެވެ.\nއެކި މައްސަލަތައް ތަޙްޤީޤުކޮށް މައުލޫމާތު ހާމަކުރާ ނޫހުގައި ޕޫޓިންގެ އަންހެން ދަރިފުޅު ޔެލިޒަވެޓާ ވްލަޑިމިރޯނާގެ މަންމަ އަކީ ސްވެޓްލާނާ ކްރިވޮންގީ ނަމަކަށް ކިޔާ އަންހެނެކެވެ. ސްވެޓްލާނާ އާއި ޕޫޓިންގެ މަންމަ އަކީ ސްވެޓްލާނާގެ އެންމެ ޒުވާން ދުވަސްވަރުން ފެށިގެން ވެސް ވަރަށް ގާތް ދެމީހުން ކަމަށް ރިޕޯޓްގައި ބުނެފައި ވެއެވެ.\nސްވެޓްލާނާ ވަނީ ފިހާރައެއްގެ މަސައްކަތު މީހަކަށް ވެސް އުޅެފައެވެ.\nޕޫޓިން އާއި ސްވެޓްލާނާ އާއި ގާތް ގުޅުމެއް އުފެދުނީ ނުވަދިހައިގެ ފަހުކޮޅު ކަމަށާއި ނަމަވެސް ދެމީހުން ލޯބީގެ ގުޅުން ފެށުނު ގޮތުގެ އިތުރު ތަފްސީލެއް ނޭންގޭ ކަމަށް ވެސް ރަޝިއާގެ ވެންސައިޓުން ރިޕޯޓް ކޮށްފައި ވެއެވެ.\nސްވެޓްލާނާ އަކީ ކުރިން ތަންތަން ފޮޅައި ސާފުކުރަން އުޅުނު މަސައްކަތު މީހެއް ނަމަވެސް އޭނާ އަކީ މިހާރު މިލިއަނަރެއް ކަމަށް ވެސް ރަޝިއާގެ ވެބްސައިޓްގައި ރިޕޯޓް ކޮށްފައި ވެއެވެ. އޭނާ މުއްސަނދިވެ މިލިއަނަރަށް ވެފައި ވަނީ އެކި ކުންފުނިތަކުގެ ހިއްސާ ގަނެގެން ކަމަށް ވެސް ރިޕޯޓް ކޮށްފައި ވެއެވެ.\nއާއްމުންނަށް އެނގޭ ގޮތުގައި ޕޫޓިން ކޮށްފައި ވަނީ އެންމެ ކައިވެންޏެކެވެ. އެއީ 1983 ވަނަ އަހަރު ލިއުޑްމިލާ އާއި ކުރި ކައިވެންޏެވެ. އެކައިވެނި ވަނީ 2013 ވަނަ އަހަރު ރޫޅިފައެވެ. މިހާތަނަށް ހީކުރެވިފައި އޮތީ ޕޫޓިން އަށް ދެއަންހެން ކުދިން ވެސް ލިބިފައި ވަނީ ލިއުޑްމިލާގެ ފަރާތުން ކަމަށެވެ.\nޕޫޓިންގެ މިހާރުގެ ލޯބިވެރިޔަކީ ކުރިން މަޝްހޫރު ޖިމްނާސިކް ކުޅުންތެރިއެއް ކަމަށްވާ އުމުރުން 37 އަހަރުގެ އެލީނާ ކަމަށް ބައެއް މީޑިއާތަކުން ރިޕޯޓް ކޮށްފައި ވެއެވެ.\nކުރިން ކޭޖީބީގެ ޖާސޫސެއްގެ ގޮތުގައި އުޅުނު ޕޫޓިންގެ އަމިއްލަ ދިރިއުޅުމުގެ ވަރަށް މަދުކަމެއް ނޫނީ އާއްމުންނަށް ކަށަވަރު ކަމާއިއެކު ބުނެދޭކަށް ނޭންގެއެވެ.\nއިދިކޮޅު ލީޑަރު މަރާލަން ބޭނުންނަމަ ފަޅި ސިކުންތަކުން އެކަން ކޮށްލާނަން - ޕޫޓިން\nކޮވިޑް-19 އަށް ފިލަން ޕޫޓިން އޮންނަނީ ބަންކަރެއްގައި ކަމަށް ބުނެފި\nބައިޑެން އަށް މަރުހަބާ ވިދާޅުވާން ޕޫޓިން އަދި ބޭނުންފުޅެއް ނުވޭ\nނޮވެމްބަރު 28, 2020 09:40\nތީދެން އާންމު ކަމެއްނު.


Coronavirus: Iyye Ekanives China In 86 Meehun Maru Vejje – adduLIVE\nކޮރޯނާ ވައިރަސް: އިއްޔެ އެކަނިވެސް ޗައިނާ އިން 86 މަރު\nFeb 08, 2020, 09:22 ހަސަން ރަޝީދު\nކޮރޯނާ ވައިރަސްގައި އިއްޔެ އެކަނިވެސް ޗައިނާ އިން 86 މީހުން މަރުވެއްޖެއެވެ.\nޗައިނާގެ ނޭޝަނަލް ހެލްތު ކޮމިޝަނުން މިއަދު ނެރުނު ތަފާސް ހިސާބުތަކަށް ބަލާއިރު އިއްޔެ މަރުވި 86 މީހުންގެ ތެރެއިން 81 މީހުން މަރުވެފައިވަނީ މި ބަލި އެންމެ ބޮޑަށް ފެތުރިފައިވާ ހުބެއި ޕްރޮވިންސުންނެވެ. އަނެއް ފަސް މީހުން މަރުވެފައިވަނީ ޗައިނާގެ އެހެން ޕްރޮވިންސްތަކުންނެވެ.\nއަދި އިއްޔެ އެކަނި މި ބަލި ޖެހިފައިވާ އިތުރު 2،841 މީހަކު ހުބެއި ޕްރޮވިންސުން ފެނިފައިވާއިރު، މިހާތަނަށް ހުބެއި ޕްރޮވިންސުން މި ބައްޔަށް 24،953 މީހުން ވަނީ ޕޮޒިޓިވް ވެފައެވެ.\nމި އަދަދުތަކާއެކު މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 724 އަށް އަރާފައެވެ. މި ބަލީގައި ދެ މީހުން ފިޔަވައި ދެން އެންމެން ވެސް މަރުވެފައިވަނީ ޗައިނާ އިންނެވެ. އަދި މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 35،000 އަށް ވުރެ މައްޗަށް އަރާފައެވެ.\nކޮންމެެ ދުވަހަކު ކަހަލަ ގޮތަކަށް މި ބަލީގައި މަރުވާ މީހުންނާއި އަދި މި ބަލި ޖެހޭ މީހުންގެ އަދަދު އިތުރުވަމުންދާއިރު ދުނިޔޭގެ ސިއްހަތު ޖަމިއްޔާ އިން މިހާރު ވަނީ ވައިރަހާ ގުޅިގެން މުޅި ދުނިޔެއަށް ސިއްހީ ކުއްލި ނުރައްކަލުގެ ހާލަތު އިއުލާންކޮށްފައެވެ.


SunOnline: Ethah qarunehge kureege thaareekhee haadhisaa thakaaeku Arafaathu dhuvas!\nއެތައް ގަރުނެއްގެ ކުރީގެ ތާރީޚީ ހާދިސާތަކާއެކު އަރަފާތު ދުވަސް!\nމުހައްމަދު ޖަވާދު ޔޫސުފު 19 Jul 2021, 11:17\nމުޒްދަލިފާގައި ކީރިތި ރަސޫލާ ނަމާދުކުރެއްވި ތަނުގައި ބިނާކޮށްފައިވާ މަސްޖިދުލް މަޝްއަރުލްހަރާމް\nހިޖްރީ ކޮންމެ އަހަރެއްގެ ހައްޖު މަހުގެ ނުވަވަނަ ދުވަހަކީ ބަރަކާތްތެރި ހައްޖު ދުވަހެވެ. މިއަދަކީ ހިޖްރީގޮތުން 1442 ވަނަ އަހަރުގެ ހައްޖު ދުވަހެވެ. ނުވަތަ އަރަފާތު ދުވަހެވެ. އަރަފާތު ދުވަހަކީ މާތްﷲ ސުބްޙާނަހޫ ވަތަޢާލާ މިބިންމަތީގައި ލެއްވެވި އެންމެ މާތް ދުވަހެވެ.\nއަރަފާތު ދުވަހަކީ ހައްޖުވެރިން ހައްޖުގެ އެންމެމަތީ ރުކުން އަދާކުރުމަށް ޓަކައި އަރަފާތު ބިމުގައި ނުވަތަ އަރަފާގެ ބިމުގައި ތިބޭ ދުވަހެވެ. އަރަފާތު ބިމަށް ގޮސް އެތާނގައި ތިބުމަކީ ހައްޖުގެ އެންމެ މުހިއްމު ރުކުން ކަމަށްވުމުގެ އިތުރުން އެއީ އެއާ ނުލައި ހައްޖުގެ އަޅުކަން ފުރިހަމަ ނުކުރެވޭ ރުކުނެކެވެ. މި ރުކުން އަދާ ކުރުމަށް ޓަކައި ރޭ ފަތިހުން ފެށިގެން ހައްޖުވެރިން ވަނީ އަރަފާތަށް ޖަމާވުމުގެ ދަތުރު ފަށައިފައެވެ. މިއަދު މެންދުރުކުރިން ހައްޖުވެރިން ޢަރަފާތަށްގޮސް ނިމޭނެ ކަމަށް ޚަބަރުތައް ބުނެއެވެ.\nއަރަފާތު ބިމުގައި ތިބުމުގެ ކުރިން ހައްޖުވެރިން ތަރްވިޔާގެ ދުވަސް ފާހަގަކުރަންޖެހެއެވެ. ތަރްވިޔާގެ ދުވަސް ފާހަގަކުރުމުގެ ގޮތުން ޙައްޖުވެރިން މިނާގެ މަޝްޢަރަށްގޮސް އެތަނުގައި ތިބެނީ ކީރިތި ރަސޫލުﷲ (ސައްލައްﷲ ޢަލައިހި ވަސައްލަމަ) ޢަމަލުކުރައްވާފައިވާތީ އެކަލޭގެ ފާނުގެ ސުންނަތަށް އިޤްތިދާ ވުމުގެ ގޮތުންނެވެ.\nމިނާގައި ހައްޖުވެރިން ތިބޭ ފޭލިގެތައް\nމި ރިޕޯޓްގައި ހައްޖުގެ ބައެއް މަޝްޢަރުތަކާ އެތަންތަނުގައި ހިނގާފައިވާ ތާރީޚީ ބައެއް ޙާދިސާތަކާ ބެހޭގޮތުން ތާރީޚީ ނަޒަރަކުން ބަލާލާނަމެވެ.\nއަރަފާތު ފަރުބަދަ (ޖަބަލް އަރަފާތު)\nއަރަފާތުގައި ހުންނަ އެންމެ ތާރީޚީ ތަނަކީ ޖަބަލު އަރަފާތު ނުވަތަ ޖަބަލުއްރަޙްމާ އެވެ. މީގެ ސާދަ ގަރުނުގެ ކުރިން ކީރިތި ރަސޫލާ (ސައްލައްﷲ ޢަލައިހި ވަސައްލަމަ) ކުރެއްވި މަޝްހޫރު ހައްޖު ކަމަށްވާ ހައްޖަތުލްވަދާއުގައި އެކަލޭގެފާނު ޚުތްބާ ދެއްވީ ޖަބަލުއްރަޙްމާ ނުވަތަ ޖަބަރު އަރަފާތުގެ ތިރީގައި ހުންނަވައިގެންނެވެ. އިސްލާމް ދީނުގެ މާތް ރިސާލަތު ފުރިހަމަކޮށް ދެއްވިކަމުގެ އާޔަތް ބާއްވާލެއްވީ އެކަލޭގެފާނު މިފަރުބަދައިގެ ތިރީގައި ހުންނަވަނިކޮށެވެ.\nމިއާޔަތަކީ [الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا] [المائدة:3] އެވެ. މިއާޔަތް ބާއްވާލެއްވީ ކީރިތި ރަސޫލާ (ސައްލައްﷲ ޢަލައިހި ވަސައްލަމަ) އަރަފާތު ފަރުބަދައިގެ ތިރީގައި ހުންނަވަނިކޮށެވެ. މިހާރު އަރަފާތު ދުވަހުގެ ޚުތުބާ އިއްވަނީ މަސްޖިދުއްނަމިރާގައި މެންދުރު ނަމާދަށްފަހުގަ އެވެ.\nހައްޖު ދުވަހުގެ މެންދުރު ނަމާދަށްފަހު މަސްޖިދުއްނަމިރާގައި ޚުތުބާ ދެނީ ކީރިތި ރަސޫލާ (ސައްލައްﷲ ޢަލައިހި ވަސައްލަމަ) ހައްޖަތުލްވަދާއު ގައި ދެއްވި ތާރީޚީ ޚުތުބާއަށް ތަބާވެ އެކަލޭގެފަނުގެ ސުންނަތަށް އިޤްތިދާ ވުމުގެ ގޮތުންނެވެ. މުސްލިމުން ހައްޖުގެ އަޅުކަން ކުރަމުންގެންދަނީ ހައްޖަތުލްވަދާޢުގައި އެއްލައްކަ މުސްލިމުންނާއެކު އެކަލޭގެފާނު ހައްޖުކުރެއްވި ގޮތަށެވެ. އަރަފާތުގެ ބިމުގައި ހައްޖުވެރިން މެންދުރު ނަމާދާއި އަސްރު ނަމާދުކުރާނީ ގަސްރުކޮށް ޖަމްއުކޮށް (ޖަމްއު ތަގްދީމް) ކޮށެވެ. އެއީ ކީރިތި ރަސޫލާވެސް އަރަފާތު ދުވަހު މެންދުރުނަމާދާއި އަސްރު ނަމާދު ކުރެއްވި ގޮތެވެ.\nޖިބްރީލްގެފާނު އިބްރާހީމްގެފާނުގެ ވަށައިގެން ތަވާފް ކުރައްވައި ދެބޭފުޅުން ތައާރަފްވެ ވަޑައިގަތީ އަރަފާތުގައި\nއިބްރާހީމް ގެފާނު (އަލައިހިއްސަލާމް)، މައްކާގައި އުޅުއްވި ދުވަސްވަރު އެކަލޭގެފާނު ވަށައިގެން ސަލާމް ލެއްވި ޖިބްރީލުގެފާނު ތަވާފް ކުރައްވައި ޖިބްރީލްގެފާނަކީ ކޮންބޭފުޅެއްކަން އިބްރާހީމްގެފާނަށް ތައާރަފްވެ ވަޑައިގެންނެވި ކަމަށްވަނީ އަރަފާތުގެ ބިމުގައެވެ.\nމިއަދުގެ ބޮޑުބައި ޢަރަފާތުގެ ބިމުގައި ހޭދަކުރުމަށް ފަހު އިރު އޮއްސޭންފެށުމުން ހައްޖުވެރިން ދާނީ މުޒްދަލިފާއަށެވެ. މި ރެއަކީ އަޟްޙާ ޢީދުވިލޭރެ އެވެ. މިރޭ ހައްޖުވެރިން ތިބޭނީ މުޒްދަލިފާގައެވެ. މުޒްދަލިފާއަކީ އަރަފާތާއި މިނާއާދެމެދު އޮންނަ ބިމެކެވެ. މުޒްދަލިފާއަށްގޮސް ހައްޖުވެރިން މަޣްރިބް ނަމާދާއި އިޝާނަމާދު ކުރާނީ ގަސްރުކޮށް ޖަމްޢުކޮށް (ޖަމްއު ތައުޚީރު) ކޮށެވެ. އެއްބަންގިއާއި ދެ ގަމަތް ދޭ ގޮތަށެވެ. އެއީ ކީރިތި ރަސޫލާ އަމަލުކުރެއްވި ގޮތެވެ. އެކަލޭގެފާނު އެގޮތަށް މުޒްދަލިފާގައި ނަމާދު ކުރެއްވީ މުޒްދަލިފާގައި އެދުވަސްވަރު ބިނާކުރެއްވި މަޝްއަރުލްހަރާމް މިސްކިތުގައެވެ.\nމުޒްދަލިފާގައި ނިދާލުމަށްފަހު ފަތިސްވުމުން ފަތިސްނަމާދުކުރުމަށްފަހު އެތަނުން ހިލަ ހޮވައިގެން މިރޭފަތިހު ހައްޖުވެރިން ދާނީ އަނެއްކާވެސް މިނާއަށެވެ. މުޒްދަލިފާއާއި މިނާއަކީ ވަރަށް ކައިރީގައިވާ ދެތަނެވެ. ދުރުމިނަކީ ފަސް ކިލޯމީޓަރެވެ. އެހެންކަމުން މުޒްދަލިފާއިން މިނާއަށް ހައްޖުވެރިން އާންމު ގޮތެއްގައި ދާނީ ހިނގާފައެވެ.\nނަމަވެސް އުޒުރުވެރިން ދާނީ ވެހިކަލްތަކުގައެވެ. ހައްޖުގެ މަޝާއިރުތައް ކުރިޔަށްދަނީ މިނާއާއި އަރަފާތާ އަދި މުޒްދަލިފާގެ އިތުރުން މައްކާގެ ހަރަމްފުޅުގައެވެ. އާންމުގޮތެއްގައި 2.6 މިލިޔަނާއި 2.7 މިލިޔަނާ ދެމެދުގެ އަދަދެއްގެ މުސްލިމުން އެހެން އަހަރުތަކުގެ ހައްޖުގައި ބައިވެރިވި ނަމަވެސް ކޮވިޑްގެ ބިރުވެރިކަމާ ގުޅިގެން މިއަހަރުގެ ހައްޖުގެ އަޅުކަމުގައި ބައިވެރިވަނީ ގާތްގަނޑަކަށް 60 ހާސް މީހުންނެވެ.\nހައްޖުވެރިން އަރަފާތުން މުޒްދަލިފާއަށް އަދި މުޒްދަލިފާއިން މިނާއަށް ނަފްރާކުރުމާއި ހިލައުކުން\nމިއަދުގެ އިރު އޮއްސޭއިރު ހައްޖުވެރިން އަރަފާތުން މުޒްދަލިފާއަށް ނަފްރާ ކުރާނެއެވެ. އަދި ފަތިހު މުޒްދަލިފާއިން މިނާއަށް ގޮސް ހައްޖުވެރިން އުޟްޙިޔާ ނުވަތަ ހަދްޔު ކަތިލާނެއެވެ. މިކަން ކުރިޔަށްގެންދާނީ ހައްޖުވެރިން ފައިސާ ދެއްކުމުން ކަމާބެހޭ ސައޫދީ މުއައްސަސާތަކުންނެވެ. އެއަށްފަހު ޖަމްރާތަކަށް ހިލަ އުކުމަށްޓަކައި ހައްޖުވެރިން އީދު ދުވަހުގެ އިތުރުން އަދި ތިން ދުވަސްވަންދެން މިނާގައި މަޑުކުރާނެއެވެ. އަދި ބޯބާލައި ނުވަތަ ކުރުކޮށް ބޯކޮށާނެއެވެ.\nއަވަހަށް ތަހައްލުލުވާން ބޭނުންވާ ހައްޖުވެރިން ތިބޭނީ އެއްދުވަހު ނުވަތަ ދެދުވަހު އެވެ. އެއަށް ފަހު މައްކާގެ ހަރަމްފުޅަށްގޮސް ތަވާފުލް އިފާޟާކޮށް ސަޢްޔު ކުރުމުން ހައްޖުގެ އަޅުކަން ނިމުނީ އެވެ. ޢަރަފާތު ބިމަށް ދިޔުމުގެ ކުރިން ހައްޖުވެރިންވަނީ ކީރިތި ރަސޫލުﷲ ސައްލައްﷲ ޢަލައިހި ވަސައްލަމަގެ ސުންނަތަށް އިޤްތިދާ ވުމުގެގޮތުން މިނާއަށްގޮސް ތަރްވިޔާގެ ދުވަހުގައި މިނާގައި ތިބެފައެވެ.\nހައްޖުގެ މަޝްޢަރުތަކުގެ ތެރެއިން އަރަފާތުގެ ބިމަކީ މައްކާގެ ހަރަމްފުޅާ ވިހި ކިލޯމީޓަރު ދުރުގައިވާ ބިމެކެވެ. އެބިމުގެ ބޮޑުމިނަކީ ދިހައެއް ޕޮއިންޓް ހަތަރެއް އަކަ ކިލޯމީޓަރެވެ. އެބިން ވަކިވާގޮތަށް ސައޫދީންވަނީ ފާހަގަތައް ޖަހާފައެވެ. މުޒްދަލިފާއަކީ މައްކާގެ ހަރަމްފުޅާ ބާރަ ކިލޯމީޓަރު ދުރުގައިވާ ބިމެކެވެ. މުޒްދަލިފާގެ ބޮޑުމިނަކީ ބާރައަކަ ކިލޯމީޓަރެވެ. މަސްޖިދު މަޝްޢަރުލްހަރާމް ހުންނަނީ މުޒްދަލިފާގައެވެ. މިއީ މުޒްދަލިފާގައި ކީރިތި ރަސޫލާ ރޭކުރެއްވިއިރު ނަމާދުކުރެއްވި މިސްކިތްކޮޅެވެ. އަނެއްކޮޅުން މިނާއަކީ މައްކާގެ ހަރަމްފުޅުގެ އިރުން ފަސްކިލޯމީޓަރު ދުރުގައިވާ ތަނެކެވެ. ޖަމްރާތައް ހުންނަނީ މިނާގައެވެ.\nއަގަބާގައި ކީރތި ރަސޫލާ ބައިއަތު ހިއްޕެވީ ޖަމްރާތަކުގެ ސަރަހައްދުގައި\nމިނާގައި ޖަމްރާތައް ހުންނަ ސަރަހައްދަކީ ކީރިތިރަސޫލާ ރަސޫލުކަމާގެން ފޮނުއްވިތާ ބާރަ ވަނައަހަރާއި ތޭރަވަނަ އަހަރު މަދީނާގެ އައުސް ވަންހައާއި ޚަޒްރަޖު ވަންހައިގެ މީހުންނާ އެކަލޭގެފާނު ބައްދަލުކުރައްވައި ބައިއަތު ހިއްޕެވި ސަރަހައްދެވެ.\nއަގަބާގެ ފުރަތަމަ ބައިއަތު\nއަގަބާގެ ފުރަތަމަ ބައިއަތު ހިއްޕެވީ ކީރިތި ރަސޫލާ މުހައްމަދު (ސައްލައްﷲ ޢަލައިހި ވަސައްލަމަ) ރަސޫލުކަމާގެން ފޮނުއްވިތާ ބާރަ ވަނައަހަރު މަދީނާގެ ބާރަމީހުންނާ އެކުގައެވެ.\nއަގަބާގެ ދެވަނަ ބައިއަތު\nކީރިތި ރަސޫލާ ރަސޫލުކަމާގެން ފޮނުއްވިތާ ތޭރަވަނަ އަހަރު އަގަބާގެ ދެވަނަ ބައިއަތު ހިއްޕެވީ މަދީނާގެ ހަތްދިހަ ފަސް މީހުންނާއެކުގައެވެ. އެއީ ހަތްދިހަ ތިން ފިރިހެނުންނާއި ދެ އަންހެނުން ހިމެނޭގޮތަށެވެ.\nޖަމްރާތައް ހުންނަ ސަރަހައްުދުގައިވާ މަސްޖިދުލްޚީފު )ކީރިތި ރަސޫލާ އަގަބާގައި ބައިއަތު ހިއްޕެވި ތާރީޚީ ޙާދިސާ ހިނގާފައިވަނީ މިތަނުގެ ކައިރީގައި\nބައިއަތު ހިއްޕެވީ މަދީނާގައި އިސްލާމް ދީން ފެތުރުމަށާއި މަދީނާއަށް ހިޖްރަ ކުރެއްވުމަށް މަގުފަހި ކުރެއްވުމުގެ ގޮތުންނެވެ. އަދި މަޝްހޫރު ޚީފު މިސްކިތްވެސް ހުންނަނީ ޖަމްރާތަކުގެ ސަރަހައްދުގައެވެ.\nމިނާއަކީ ދެފަރުބަދަ ދެމެދުގައި އޮންނަ ވާދީއެކެވެ. މިނާގެ ބޮޑުމިނަކީ ސޯޅަ ޕޮއިންޓް އަށެއް އަކަ ކިލޯމީޓަރެވެ. އެއީ މައްކާގެ ހަރަމްފުޅުގެ ތެރޭގައި ހިމެނޭ ބިމެކެވެ. މިނާއާއި މުޒްދަލިފާއާ ދެމެދު ހުންނަނީ ފަސް ކިލޯމީޓަރެވެ. މިނާގައި ހައްޖުވެރިން ތިބުމަށް ފޭލިގެ ޖަހާފައިވެއެވެ.


India In Rajjeygai Covid-19 Test Lab Eh Gaaim Kohdhenee - Vaguthu\nއިންޑިއާއިން ރާއްޖޭގައި ކޮވިޑް-19 ޓެސްޓު ލެބެއް ގާއިމު ކޮށްދެނީ\nއިންޑިއާ އާމީ އިން ރާއްޖޭގައި ކޮވިޑް-19 އަށް ޓެސްޓު ކުރުމަށް ލެބެއް ގާއިމު ކުރުމުގެ މަސައްކަތް ކުރަމުން އަންނަ ކަމަށް އިންޑިއާގެ އާމީގެ ސްޕޯކްސް ޕާސަން ވިދާޅުވެއްޖެއެވެ.\nމިހާރު ދުނިޔޭގެ އެކި ހިސާބުތަކުގައި ހަލުވި ކަމާއިއެކު ފެތުރެމުންދާ ކޮވިޑް-19 އަށް ރާއްޖެއިންވެސް 13 މީހަކު ފައްސި ވުމާއި ގުޅިގެން އިންޑިއާއިން އަންނަނީ ރާއްޖެއަށް އެހީތެރިކަން ފޯރުކޮށްދެމުންއެވެ. އިންޑިއާގެ ނޫހަކަށް މައުލޫމާތު ދެއްވަމުން އިންޑިއަން އާމީގެ ސްޕޯކްސް ޕާސަން ކާނަލް އަމަން އާނަންދު ވިދާޅުވީ ރާއްޖޭގައި އިންޑިއަން އާމީގެ6ޑޮކްޓަރުންނާއި 8 ސިއްހީ އެހީތެރިންގެ މެޑިކަލް ޓީމެއް މި މަހު 13 ވަނަ ދުވަހު ރާއްޖެ އައިސްފައިވާ ކަމަށެވެ.\nރާއްޖެއިން ވަނީ މާސްކާއި އެހެނިހެން އެހީތެރިކަމަށް އިންޑިއާގެ ސަރުކާރުގެ އެހީއަށް އެދިފައެވެ. އާދީއްތަ ދުވަހު ސާކް ގައުމުތަކުން ކޮވިޑް-19 އާއި ގުޅޭ ގޮތުން ބޭއްވި ވީޑިއޯ ކޮންފަރެންސްގައި ރާއްޖެއިންވެސް ވަނީ ބައިވެރިވެފައެވެ.\nމި ބައްޔަށް ރާއްޖެއަށް ޕޮޒިޓިވެ ވެފައިވަނީ ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންތަކަކާއި ޗުއްޓީ ހޭދަކުރުމަށް ރާއްޖެ އައި ފަތުރުވެރިންތަކެކެވެ. މި ބަލި ޖެހިނު މީހުންގެ އަދަދު 183,116 އަރާފައިވާއިރު 7,175 މީހުންވަނީ މި ބަލިޖެހިގެން މަރުވެފައެވެ. ރާއްޖޭގައި މި ބައްޔަށް ޝައްކުކުރެވޭ 29 މީހަކު މިހާރު ވަނީ އެކަހެރި ކުރެވިފައެވެ.\nކޮވިޑް-19 ގެ ނުރައްކާ ބޮޑުވެ އިންޑިއާއިން މިހާތަނަށް 129 މީހަކު ވައިރަހަށް ފައްސި ވެފައިވާއިރު ތިން މީހުން މިހާތަނަށް ވަނީ މަރުވެފައެވެ. އަދި އެ ގައުމުން ދަނީ ވައިރަހަށް މީހުން ޓެސްޓުކުރުމުގެ މަސަތްކަތްތަށް ހަރުދަނާކޮށް ގިނަ މީހުން ޓެސްޓުކުރެވޭނެ އިންތިޒާމް ހަމަޖައްސަމުންނެވެ.\nމާޗް 17, 2020 14:11\nތިޔަ ލެބް ހަދަން ސިފައިންގެ ފައުޖެއް ގެންނަނެނެހެން ހިވަނި\nމާޗް 17, 2020 14:48\nޢަމިއްލަ ހައްޓައިގެން ނޫޅޭވޭ ބަޔަކަށް ކީއްބާ ކޮށްދެވޭނީ!ތިޔަ ލެބްގައި ރާއްޖެގެންނަ ގެރިމަސް ޓެސްޓް ކުރާނީ!\nހިއުމަން ރައިޓްސް ވޮޗް؟\nއިންޑިއާގެ މުސްލިމުންނަށް ކުރާ ބޭއިންސާފު އާއި އަނިޔާ ހުއްޓާލާ.\nމާޗް 17, 2020 15:00\nތިޔަލެބަކަށް އަފިރިން ނުދާނަން މުސްލިމުން މަރަނީ ކީއްވެ.


(3 އޮކްޓޯބަރ 2017 އާ ގުޅޭ)\nގޭތެރެއަށް ވަނުމުގެ ބަދަލުގައި އަހަރެން ދޮރޯށި ދޮށުގައި އަޒާންއާ ވާހަކަދައްކާލަން މަޑުކޮށްލީއެވެ. އެހެން ހުރެފައި އަޒާން ގާތު އެތެރެއަށް ވަންނާނަންތޯ އަހާލީމެވެ. ނަމަވެސް އަޒާން އަދި އަހަރެންގެ ގެޔަށް ވަންނާކަށް ބޭނުމެއްނޫނެވެ. އޭނަ ބުނިގޮތުގައި އަދި މާއަވަހެވެ. އަހަރުމެން ދެ މީހުންގެ މާފޮޅުވުންތައް ނިންމާލާފައި އެންމެ ފަހުން ގެއަށްވަނީއެވެ. ނަމަވެސް އަޒާން ދިއުމުގެ ކުރިން ސައިކަލުގެ މަޑިދަށުން އޭނަ ނެގި ހުދުކުލައިގެ އޯކިޑުމާ ކޯނި އަހަންނަށް ދިއްކޮލިއެވެ.\nއަހަރެން ކޮޓަރިއަށް ވަދެ އެނދު ކައިރީ ހުރި ވާސްއަށް އޯކިޑު މާކޯނި ޖަހާލީމެވެ. އޭރުވެސް އަހަރެންގެ އަތުގައި ޕާޓީއިން ދިމާވި ރީތި ޒުވާނާ ދިން ރަތްފިނިފެންމާ އޮތެވެ. ކުއްލިއަކަށް އޭނާ އުޅުނުގޮތް ހަނދާންވުމުން ނަފްސަށް އުދަނގޫވާ ފަދަ ގޮތްތަކެއް ވެގެންދިޔައެވެ. އެ ޚިޔާލުތަކާ ދުރުވެލުމަށް ދެފަރާތަށް ބޯހޫރާލާފައި އަހަރެން އެ ފިނިފެންމާ ވެސް އޯކިޑު މާ ޖަހާލި ވާސްގެ ތެރޭ ރީތިގޮތަކަށް ބައިންދާލީމެވެ.\nމިއަދަކީ އެހެން ދުވަސް ދުވަހާ ބަލާފައި ދިގު ދުވަހެއްހެން އަހަންނަށް ހީވިއެވެ. މިހާރު ވަރަށް ވަރުބަލިވެ ނިދިވެސް އަންނަ ގޮތް ވެއްޖެއެވެ. އެކަމަކު އަދިއެއްފަހަރު އަޒާން އާއި ފޯނުން ވާހަކަ ދައްކާލާފައި ނޫނީ ނުނިދޭނެއެވެ. މިރޭ އޭނާގެ ސަބަބުން އަހަރެން މި އޮތީ ވަރަށް އުފަލުންނެވެ. ޕާޓީގައި އުޅުނު ރީތި އަންހެން ކުދިންތަކުތެރޭ އަޒާންގެ އަތުގައި ހިފައިލައިގެން އުޅެލެވުނީމައެވެ. ދެން ދަނީއެވެ. ބާއްޖަވެރި ރެއަކަށް އެދެމެވެ. ފޮނި ހުވަފެން ތަކަކާއިއެކުއެވެ.\nއާދައިގެ މަތިން ހެދުނު ކުރަންހުރި މަސައްކަތްތައް ނިންމާލާފައި އަހަރެން އޮފީހަށް ދިޔައީ އަޒާން އާއިއެކުއެވެ. އެކަމަކު އަހަރެން އޮފީސް ނިންމާފައި ގެއަށް އައުމުން ލިބުނީ ވަރަށް އުފާވެރި ހަބަރެކެވެ. ގެއަށް ކުޑަކުއްޖެއް އަންނަން އުޅޭކަމުގެ ވާހަކައެވެ. އެކުވެރިޔާއެވެ. ސުހައްތަ ހެދުނު ހޮޑުލާ ބޯއަނބުރާވަރުން ހޮސްޕިޓަލަށް ގޮސް ޓެސްޓުހެދި ހެދުމުން އިނގުނީ، ސުހައްތަ އިނީ ބަލިވެކަން، އަހަންނަށް އުފަލުންގޮސް ސުހައްތަ ގައިގާ ބައްދާލެވުނެވެ. ޖައުބެ އުފަލުން ގޮސް ހީވަނީ އެހެންފަދަ ކަމެއްހެންނެވެ. އެހާ އަވަހަށް ސުހައްތަ ގާތު ކުރަންވީ ކަންތައްތަކާއި ނުކުރަންވީ ކަންތައްތަކުގެ ބޮޑު ލިސްޓެއް ޖައުބެ އަމުނާލިއެވެ. ހަފިއްތައަށް އެހަބަރުދިނީ އަހަރެންނެވެ. އޭނަ ބަހެއް ނުބުނިކަމުގައި ވިޔަސް އޭނަގެ މޫނުމަތިން ކުޑަނަމެވެސް ހިނިތުންވުމެއް ފެނިގެން ދިޔައެވެ. އަދި އިއްޔެ އަކީލް އައިގަޑީގަ އޭނަ އާއި ވާހަކަދައްކާ އުޅުނީތީ އެކަމާ ހަފިއްތަ ޝުކުރުއަދާކުރިއެވެ. އަހަރެން އެކަމާވެސް ވަރަށް ހިތްހަމަޖެހުނެވެ. ހަފިއްތަ ދުވަހަކުވެސް އެނޫނިއްޔާ އަހަންނަށް ޝުކުރުއަދާ ނުކުރެއެވެ.\nޖައުބެ އޮފީހުން މިއަދު މަގާމުގެ ކުރިއެރުން ދިން މީހުންގެ ތެރޭ ޖައުބެގެ ނަންވެސް ހިމެނުނުވާހަކަ ބުންޏެވެ. އަދި ޖައުބެއަކީ މިހާރު މެނޭޖަރ ލެވެލްގެ ސުޓާފެއްކަމުގައި ބުންޏެވެ. މިއަދު އެދެމަފިރިންނަށް އެވަނީ ކޮންފަދަ ނިއުމަތެއް ދެއްވާފަހެއްޔެވެ. އެކަމާ މިއަދު އަހަންނަށްވުރެ ބޮޑަށް އުފާވާ ދެވަނަ މީހެއް ނުހުންނާނެކަން ގައިމެވެ. އެމީހުންނަށްޓަކާ އަހަރެން ޝުކުރުވެރިވަމެވެ. ޖައުބެ ހަވީރު އަހަންނަށާއި ހަފިއްތައަށް މެގްނަމް ދިނެވެ. މަގާމުމަތިވީމަ އާއިއެކު އަދި ސުހައްތަ ބަލިވެ އިންކަމުގެ ހަބަރު ލިބުމުގެ އުފަލުގައެވެ. ސުހައްތަ މަންމައަށް ގުޅިއެވެ. އެއުފާވެރި ހަބަރު މަންމައަށް ދިނުމަށެވެ. ހަފިއްތަވެސް މަންމައާއި ވާހަކަދެއްކިއެވެ. އެކަމަކު އަހަރެންނާ މަންމަ ވާހަކަދެއްކުމުގެ ޝައުގުވެރިކަމެއް ނެތެވެ. އެހެންވެ އަހަންނަށް ފޯނު ލިބުނުތަނާ މަންމަ ފޯނު ކަނޑާލައިފިއެވެ.\nރޭގަނޑު އަށެއްޖެހިފަހުން އަހަރެން ކޮޓަރީގައި އޮއްވާ މީހަކު ކޮޓަރީގައި ޓަކިޖެހި އަޑަށް ތެދުވެގެން އައިސް ބަލާލީމެވެ. ދޮރުމަތީ ހުރީ ހަފިއްތައެވެ. އޭނާގެ އަތުގައި ރަތް ފިނިފެންމަލުގެ ބޮޑު ގުލްދަސްތާއެއް އޮތެވެ. ފެންނަ ފެނުމަށް ފަންސަވީހަކަށް ރަތްފިނިފެންމާ ވެއެވެ. ހުރިހާ މަލެއް ވެސް އެއްކޮއްލާފައިވަނީ ވަރަށް ރީތިކޮށެވެ. ހަފިއްތަ އަހަރެންގެ އަތަށް އެ މާބޮނޑި ދިއްކޮއްލިއެވެ. އެ މާބޮނޑިއަށް ހަދަންވީ ކިނެއްތޯ އަހަންނަށް އަހާލެވުނީ ދެނެވެ. ހަފިއްތަ އަހަންނަށް ފާޑަކަށް ބަލާލަމުން އެއީ އޭނާގެ މާބޮނޑިއެއްނޫނޭ ބުނެލިއެވެ. އަދި ސިޓިން ރޫމާ ދިމާއަށް ހިނގައިގަތެވެ. އަހަރެން މާބޮނޑި ހިފައިގެން ކޮޓަރިއަށް ވަދެ ރަނގަޅަށް ބަލާލީމެވެ. ތިރީގައި އައްސާލެވިފައިވާ ރިބަންކޮޅުގެ ތެރެއަށް ކުޑަ ކާޑެއް އަމުނާލާފައިވެއެވެ. އަހަރެން އެކާޑު ބަލާލިއިރު އޭގައި ޖަހާފައިވަނީ، "ޓު މިންނު، ހޯޕް ޔޫ ލައިކް އިޓް....މައި ފެއަރީ" މިހެންނެވެ. އަހަރެން ހިތަށް އެރީ އެއީ އަޒާން ފޮނުވި ހަދިޔާއެއްކަމަށެވެ. ނަމަވެސް މިރޭ އަޒާން ބައްދަލު ކުރާން އައުމުން އަހަރެން އޭނާ ގާތު އެ މާބޮނޑީގެ ވާހަކަ އެހީމެވެ. އޭނާ ހައިރާންވެ ހުރެ އެނގޭކަމަކަށް ނުހެދިއެވެ. އަދި ބުނީ އަޒާންގެ އަތުން މާބޮނޑިއެއް ތައްޔާރުކޮށްފައި މިންނުއަށް ނުފޮނުވާ ކަމަށެވެ. އެކަމާ ދެތިންފަހަރަށް ސުވާލު ކުރީމެވެ. އަޒާންގެ ސުވާލުތައް ކުރިމަތިވާން ފެށުމުން އެކަމާ އަޅާނުލީއެވެ.\nމިރޭ އަޒާންއާއެކު ވެސް މާގިނައިރަކު ނުހުރެވުނެވެ. އޭނަ އަވަހަށް ދާންޖެހިގެންނެވެ. ކޮޓަރިއަށް ވަންއިރު އަނެއްކާ ވެސް މޭޒުމަތީ އޮތް ރަތްފިނިފެންމާ ބޮނޑި ފެނުނެވެ. ދެވަނަ ފަހަރަށް އަނެއްކާ ވެސް އޭގައި އިން ކާޑުގައި ލިޔެފައިވާ އެއްޗެއް ކިޔާލީމެވެ. އެކަމަކުވެސް އެއީ ކާކު ފޮނުވި އެއްޗެއް ކަމެއް ނޭނގުނެވެ. އެ ރަތް ފިނިފެންމާ ބޮނޑިއަކީ އަޒާން ފޮނުވި އެއްޗަކަށް ނުވަންޏާ ދެން ކާކު ފޮނުވި އެއްޗެއް ބާއެވެ. މީގެ ކުރިން ދުވަހަކު ވެސް ނުދަންނަ މީހުންގެ ފަރާތުން ހަދިޔާ ލިބިފައެއް ނުވެއެވެ. އެހެންވެ ކާކުކަން ނޭނގޭތީ ހިތް ނުތަނަވަސް ވާގޮތްވިއްޔެވެ. އެ މާބޮނޑި އެއްލާލަން ވެސް ހިތަށްއެރިއެވެ. ނަމަވެސް މާތަށްހުރިލެއް ރީތިކަމުންނާއި، ރަތް ފިނިފެންމަލަކީ އަހަންނަށް ވަރަށް ރީތި މަލަކަށް ވާތީއާއެކު އެއްލާލާކަށް ނުކެރުނެވެ. ނަމަވެސް އެ މާތައް ޖަހާނެ އިތުރު ވާސްއެއް ނެތެވެ. އޯކިޑު މާޖަހާފައިވާ ވާސްގައި އިތުރުމަލެއް ޖަހާނެހާ ތަނެއްނެތެވެ. ދެން އިތުރު ވާސްއެއްވެސް ގަނެވޭނީ މާދަމާ ތާއެވެ. އެހެންވެ މާބޮނޑި އޮތްގޮތަށް މޭޒުމަތީ ބާއްވާފައި މިހާރު މިއޮތީ ނިދަން އެނދަން އަރައެވެ.\nއަނެއްކާވެސް މިދިމާވީ ދުވަސްގަޑެއް ފަހުންދޯއެވެ. އެކުވެރިޔާއެވެ. އަހަންނާއި އަޒާންގެ ގުޅުމަށް ތިންމަސްވީއެވެ. އޭނަ އަހަރެންދެކެ ހާދަ ލޯބިވެއެވެ. އަދި ހާދަ ރަނގަޅުވެސް މެއެވެ. އަހަރެންވާ ލޯބިވެސް ކުޑައެއްނޫނެވެ. އެކުވެރިޔާއެވެ. މިއަދުމީ ބަންދުދުވަހަކަށް ވީތީ އަޒާން އަހަރެން ގޮވައިގެން މިރޭ ބޭރަށް ދާނެ ވާހަކަބުންޏެވެ. ހާއްސަކަމެއް ބޭއްވުމުގެ ގޮތުންނެވެ.\nމިވީ ދުވަސްކޮޅުތެރޭ މާބޮޑު ތަފާތުކަންތައްތަކެއް ނުހިގައެވެ. ސުހައްތަ އުޅެނީ ވަރަށް ހާލުގައެވެ. އަހަރެން މިހާރު އެއްވެސް ކަމެއް ސުހައްތައަކަށް ނުޖައްސަމެވެ. ގޭތެރޭގެ ހުރިހާ ކަމެއް ކަހަލަ ގޮތަކަށް އަހަރެން އެކަނި ކުރަންވީމަ މިހާރު ވަރަށް ވަރުބަލިވެއެވެ. އެކަމަކުވެސް އެއްވެސް ޝަކުވާއެއްނެތެވެ. ޖައުބެވެސް ސުހައްތައަށް ވަރަށް ރަނގަޅެވެ. ވަރަށް އެހީތެރިވެދެއެވެ. އެފަދަ ފިރިއެއް ލިބޭނީ ނަސީބުވެރިންނަށެވެ.\nއަދިވެސް ކޮންމެ ރެއަކު އަހަންނަށް ރަތްފިނިފެންމަލުގެ ގުލްދަސްތާއެއް ބަރާބަރަށް ލިބެމުންދެއެވެ. ކާކު ކީއްވެގެން ފޮނުވާ އެއްޗެއް ކަމެއް ނޭގެއެވެ. އަހަރެންގެ ކޮޓަރީގައި ރަތްފނިފެންމަލާ ހުދު އޯކިޑު މަލުން ހީވަނީ ފުރިދާނެހެނެވެ. މިހާރު އަޒާން ގެނެސްދޭ ހުދު އޯކިޑު މާތަކަށްވުރެ، ކޮޓަރީގައި ރަތްފިނިފެންމާ ގިނައެވެ. އަހަންނަށް އެގޮތް ކަމަކު ނުދިޔައެވެ. އެހެންވެ ލިބޭ މާބޮނޑިތައް ހަފިއްތަ އަށާއި ސުހައްތައަށް ދޭތާ މިހާރު ހަފްތާއެއްވަނީއެވެ. ރޭގަ މާބޮނޑި ގެނެސްދޭ ބޭރު މީހާ ގާތު އަހަރެން ބުނިން މިމާބޮނޑި ފޮނުވާ މީހާ ގާތު ބުނާށޭ ދެން އަހަރެން ބޭނުމެއްނޫނޭ އިތުރު މާބޮނޑިތަކެއް، އޭނަ ދަފަރާތަށް ފާޑަކަށް ބޯތަޅުވާލާފައި ދިޔައީއެވެ. އަހަރެން ބުނިއެއްޗެއް އިނގުނުކަމެއްވެސް ނޭގެއެވެ.\nމިއަދަކީ ވަރަށް ބިޒީވެސް ދުވަހެކެވެ. ހެދުނު ހޭލިގޮތަށް މިއުޅެނީ ބިރިޔާނިކަށްކަންށެވެ. ނަސީބަކުން ހަފިއްތަވެސް އެހީތެރިވެދިނެވެ. މިއަދު ހާއްސަވެގެން މިއުޅެނީ ކީއްވެކަން އިނގޭހެއްޔެވެ. ކުއްލިއަކަށް ޖައުބެގެ އައު ބޮސް މިގެއަށް އަންނަންވީއެވެ. ސުހައްތައަށް ގޮވާލަންށެވެ. އަހަރެން ހިތަށްއަރާ އޭނަ ހަމަ ހުރިހާ ސުޓާފުންގެ ގެއަށްވެސް އެގޮތަށް ދޭބާއެވެ. އެކުވެރިޔާއެވެ. މީހެއްގެ ގޮތެއް ނޭގޭނެ ދޯއެވެ. މެންދުރު އެކެއް ޖަހާއިރު އޭނަ އަންނާނެ ވާހަކަ ޖައުބެ ބުންޏެވެ. ސުހައްތައަށް އޮށޯވެލައިގެން އޮންނާކަށް ކެތެއްނުވިއެވެ. އެހެންނަމަވެސް ހަމަހިލާ އަހަރެން ސުހައްތަ މަސައްކަތެއް ކުރިއަކަށް ނުދިނީމެވެ. ޑޮކްޓަރު އަރާމު ކުރުމަށް އަންގާފައި ވާތީއެވެ.\nއެކެއް ޖަހަން ވާއިރަށް ހުރިހާ ކަމެއް ނިންމާލާ ކާންހެދުނީ ކިރިޔާއެވެ. ދެން އަވަހަށް ދުންޖަހާފަ ދިޔައީ ފެންވަރަންށެވެ. އެއީ އެންމެން ކައިނިމެންދެންވެސް މޭޒުމަތި ބަލަހައްޓަން ޖެހޭނީ އަހަންނަށް ކަމަށްވެފައި، ހެދުނުއްސުރެ ތެޅި ތެޅި ހުރީ މީހާ ދާހިއްލާ ފޯވެފައެވެ. ނަމަވެސް ފެންވަރާކަށް މާގިނައިރުތަކެއް ނުނެގިއެވެ. ރީތިވެލައިގެން ކޮޓަރިން ނުކުތީ މެންދުރު ނަމާދުވެސް ކޮއްލައިގެންނެވެ.\nމަޑު ފިޔާތޮށިކުލައިގެ ދޯފައްޓާ ކޮނޑަށް އެއްލަމުން ސިޓިންރޫމަށްވަނީމެވެ. އޭރު ޖައުބެއާއި ސުހައްތަ އެރީތި ޒުވާނާއާއިއެކު ސޯފާގައި ތިއްބެވެ. އަހަރެން ފެނުމާއެކު އެޒާވާނާގެ ނަޒަރު އަހަންނަށް ހުއްޓުނުކަން ފާހަގަކުރެވުނެވެ.\nއަހަރެން ފެނުމާއެކު ޖައުބެއާއި ސުހައްތައާއި އަދި އެޒުވާނާވެސް ތެދުވިއެވެ. ސުހައްތަމެން މަޑުކޮށްގެންތިބީ އަހަރެން އަންނަންދެންކަމަށް ބުންޏެވެ. އަހަރެން އެމީހުންނާއިއެކު ކާގެއަށްވަނީމެވެ. ދޯފައްޓާ އަރިއަކަށް އަޅާލުމަށްފަހު ގޮށެއް ޖެހީމެވެ. އަދި މަތިޖާފައި ހުރި ތަށިތަކުގެ މަތިތަށްނަގާ ރެޑީކޮއްލީމެވެ. ޖައުބެ އާއި އެޒުވާނާ ވާހަކަދައްކާ ގޮތުން ހީވަނީ ބޮޑަށް ދެރަހުމަތްތެރިންހެންނެވެ. އެއްގޮތަކަށް އެއީ ޖައުބެގެ ބޮސްހެނެއް ހިޔެއްނުވެއެވެ. އެމީހުން ދައްކަމުން ދިޔައީ ވިޔަފާރީގެ ވާހަކަތަކެވެ. އަހަރެންވެސް މޭޒު ކައިރީ އިށީނީމެވެ. ހަތަރު މީހުންނަށް ތިބެވޭވަރުގެ ކުޑަމޭޒެއްކަމަށްވުމާއިއެކު އަހަރެން ސުހައްތައާއި ބޮޑަށް ކައިރިއަށް ގޮނޑިޖައްސާލާފައި އިށީނީމެވެ.\nކާންފެށިތާ އިރުކޮޅެއްނުވެ ކާއެއްޗެއްހީގެ މީރުކަމުގެ ވާހަކަ ޖައުބެ ދައްކަންފަށައިފިއެވެ. ކައިރީގައި އިން ޒުވާނާ ހިނިއައިސްފައި ޖައުބެގެ ވާހަކަތަކަށް ބޯޖަހަމުން ދިޔައެވެ. ސުހައްތަވެސް ހީލަ ހީލަ އިނެވެ. އަހަރެން ހަމަ ބަހެއްވެސް ބުނެނުލާ އިނީއެވެ. ފަހަރަކު މީހެއްގެ މޫނަށް ބަލާލަ ބަލާލައެވެ. އެހެންއިންދާ ކައިރީގައި އިން ޒުވާނާ އަހަރެން ކަނީ ކޮންއިރަކުންތޯ އަހާލިއެވެ. އަހަރެން ހިނިތުންވެލަމުން އިރުކޮޅަކުންނޭ ބުނީމެވެ. އެވަގުތުހެން ސުހައްތަތެދުވިއެވެ. އަހަންނަށްވެސް ތެދުވެވުނީ ސުހައްތައަށް ކޮންމެވެސް ކަމެއްވެއްޖެއޭ ހިތްބުނުމުންނެވެ. ބަދިގެ ފަރާތުން ސިޓިންރޫމަށް ސުހައްތައާއިއެކު ނުކުތުމުން، ސުހައްތަ ބުނީ އޭނަ ދެންމިދަނީ ކުޑަކޮށް އޮށޯވެލަންކަމަށެވެ. ބޮލަށް އެނބުރުން އަރާގޮތްވާތީކަމަށެވެ. އަހަރެން އަވަސް އަވަހަށް ޖައުބެ ބޭނުންވާ ކަމެއްވިއްޔާ ކޮއްދޭނަމޭ ބުނީމެވެ. އެކަމާ ސުހައްތަ ހާސްނުވާށޭ ބުނީމެވެ.\nއަހަރެން ކާމޭޒު ކައިރިއަށް ލެފިލިއިރު ޖައުބެއަށް ކޮންމެވެސް ކަމެއް ސުހައްތައަށް ވެއްޖެކަން އެނގުނެވެ. އަހަރެން ގާތު އެކަމާ ސުވާލު ކުރިއެވެ. އަހަރެން ސުހައްތަ އަރާމުކޮއްލަނިކޮށް ރަނގަޅުވެދާނެއޭ ބުނީމެވެ. އެކުވެރިޔާއެވެ. އަހަރެން އެހެންބުނި ކަމުގައިވިޔަސް ޖައުބެގެ އަނގަޔަށް ލަމުން ދިޔަ ބަތްސަމުސާ އަވަސްވާން ފެށިއެވެ. އަވަހަށް ތަށިހުސްކޮށްލުމަށްފަހު ތެދުވިއެވެ. އަދި އެޒުވާނާއަށް އަހަރެން ދައްކާފައި، އަހަންނަކީ ސުހާގެ ކޮއްކޮކަމުގައި ބުންޏެވެ. އަދި އަހަންނަށް އެންމެންވެސް ކިޔާ އުޅެނީ މިންނުކަމުގައި ބުންޏެވެ. ޖައުބެ ސިޓިންރޫމާ ދިމާލަށް ހިނގައިގަންނަމުން އަހަރެން ގާތު އެޒާވާނާ އެކަނިވިޔަ ނުދިނުމަށް ބުންޏެވެ. ޖައުބެ އިރުކޮޅެއްގެތެރޭ އަންނަންދެން އޭނަ ފޫހިވިޔަނުދެއްޗޭ ބުނެ ހިނގައިގަތެވެ.\nއަހަންނާއި އެޒުވާނާއާއި އެކަނިވީއެވެ. އަހަރެން އޭނައާއި ދައްކާނެ ވާހަކައެއްނެތެވެ. ބުނާނީވެސް ކީކޭހެއްޔެވެ. އަހަރެން ޖައުބެ ކާންއިން ގޮނޑީގެ ފަހަތުގައި ހުއްޓިލައިގެން ހުރީމެވެ. އިރުއިރުކޮޅާ އެޒާވާނާއަށް ބަލާލަނީ އެއްޗެއް ބުނަން ހިތަށްއަރުވައިގެންނެވެ. އެހެންނަމަވެސް އަހަރެން އެއްކަލަ ހުރިހާ ކަމަކަށް ފުދޭ ހިނިތުންވުން ފިޔަވާ އިތުރުކަމެއް ނުކުރެވުނެވެ. އެޒުވާނާވެސް އަހަންނަށް އިރުއިރު ކޮޅާ ބަލާލައެވެ. ހިނިތުންވެލައެވެ.\nކައިނިމިގެން ކުޑަފެންފޮނދެ ބޯލުމަށްފަހު އެޒުވާނާތެދުވިއެވެ. އަހަންނަށް ދަނީހޭ އޭނަ ގާތު އަހާލެވުނީ ކިހިނެތްކަމެއް ނޭގުނެވެ. ކޮންމެގޮތެއްވިޔަސް ޖައުބެ އެދިޔައީ އެޒާވާނާ އަހަންނާއި ހަވާލުކޮއްފައެވެ. އެކުވެރިޔާއެވެ. އެޒުވާނާ އަހަރެން ހުރިގޮތަށް އޭނަކާން އިންގޮނޑީގެ ފަހަތުގައި ހުއްޓިލިއެވެ. އަދި އަހަރެން ވާހަކަ ނުދެއްކީމަ ދެން ދާނީ ނޫންހެއްޔޭ ބުންޏެވެ. އޭރުން ޖައުބެ ދެރަވާނެއޭ އަހަރެން ބުނީމެވެ. އެޒުވާނާ އަހަރެން އެހެންބުނުމުން ހީލިއެވެ. އޭނަ އަހަރެންގެ ނަންކިޔާލިއެވެ. އަދި އަހަންނާއި ދިމާލަށް ބަލަހައްޓައިގެން ހުއްޓެވެ. އަހަންނަށް ވަރަށް އުނދަގީވިއެވެ. ކުރިމަތީގައި މީހަކު ހުރެގެން އެގޮތަށް ބަލަންޏާ އުނދަގޫނުވާނީ ކާކަށްހެއްޔެވެ. އެހެންވެ އަހަރެން މޭޒުމަތީގައި ކައިންނިންމާފައި ހުރި ތަށިތަށް ނަގައިގެން ސިންކުގެ ގާތަށް ޖެހިލީމެވެ. އެޒުވާނާވެސް މަޑުމަޑުން އައިސް އަހަރެންގެ ގާތުގައި ހުއްޓިލީ ސިންކުހަރުކޮށްފައިވާ ފާރުބުރީގައި ލެގިލައިގެން ކާމޭޒާ ދިމާލަށް ކުރިމަތިވާގޮތަށެވެ.\nއެކުވެރިޔާއެވެ. އޭނަ އަމިއްލައަށް އަހަންނަށް ތައާރަފު ވެލިއެވެ. ނިތްކުރިމަތިން ވެއްޓިފައިވާ އިސްތަށިކޮޅު ކަންފަތުގައި އަޅުވާލިތަން އަހަންނަށް ފެނުނެވެ. އޭނަ އަހަންނަށް އަތްދިއްކޮލީ ދެން ރަހުމަތްތެރިވެވުނީ ނޫންހޭ ބުނަމުންނެވެ. އަދި އޭނައަށް ކިޔަނީ ހައިކަލް ކަމުގައި ބުނަމުންނެވެ. އަހަރެން އޭނަގެ އަތުގައި ނުހިފީ ގަސްތުގައެވެ. އިސްކުރުދޫކޮއްލުމަށްފަހު ދެއަތްތިލަ ތެތްމާލީމެވެ. އޭނަ އަހަރެންގެ ކަންފަތްކައިރިއަށް ގުދުވެލަމުން ކެއްކީ އަހަރެންތޯ ސުވާލު ކޮއްލިއެވެ. އަހަރެން އާއެކޭ ބުނުމުގެ ގޮތުން ހޫ ލައްވާލީމެވެ. އޭނަ އަނެއްކާވެސް ކަންފަތްކައިރިއަށް ގުދުވެލާފައި ވަރަށް މީރޭ ބުންޏެވެ. އަހަރެން ފޮނިވެފައި އެއްވެސް އެއްޗެއް ނުބުނެ ސިންކުގައި ހުރި ތަށިތަށް ދޮންނަމުން ދިޔައީމެވެ.\nހައިކަލް އަހަރެން ގާތުގައި ޕާޓީއިން ދިމާވިރޭ އޭނާ ދިން ފިނިފެންމާ ކޮބާތޯ އެހިއެވެ. އަހަރެން ލާނެތްގޮތަކަށް އެމާވީތަނެއް ނޭގެއޭ ބުނީމެވެ. ހައިކަލް އެއްޗެއް ބުނަންއުޅެފަވެސް އަހަރެން ބުނި ޖުމްލައަޑުއިވިފައި އިތުރު އެއްޗެއް ނުބުނެވެ. އަހަރެން ހައިކަލްއަށް ބަލާލީމެވެ. އެ މޫނުގައި ކުރިންވި ހިނިތުންވުމެއް ނެތެވެ. އެމޫނުން ފެންނަނީ ސީރިއަސްކަމެވެ. އަހަރެން ހައިކަލްއާއި ސުވާލުކުރީމެވެ. އެފިނިފެންމާ އަހަންނަށް ދިނީ އަނބުރާ އަތުލާގޮތަށްތޯއެވެ. އޭނަ އަހަންނަށް ބަލާވެސް ނުލާ ނޫނެކޭ ބުންޏެވެ. އަހަރެން އެފިނިފެންމާ އެބައޮތޭ ބުނެފިއްޔާ ހައިކަލް ހަދާނީ ކިހިނެތްތޯ ސުވާލުކުރީމެވެ. ހަމައެއާއެކު ކުއްލިއަކަށް އޭނަ ހޭންފެށިއެވެ. އަހަރެން ހައިރާން ކަމާއެކު އޭނައަށް ބަލާލީމެވެ. ހައިކަލް އަނެއްކާވެސް އަހަރެން ގާތު އެމާ އޮތްތޯ އެހިއެވެ. އަހަރެން އެއްބަސްވަމުން، އެމަލުގެ ޙާއްސަކަމަކީ ކޮބާތޯ އޭނައާއި ސުވާލުކުރީމެވެ. އޭގެ ޖަވާބު އޭނަ ދިނެވެ. ހައިކަލް ބުނިގޮތުގައި އެރަތް ފިނިފެންމަލަކީ އެރޭ އޭނަގެ ހިތާ އެންމެ ކައިރީގައި އިންއެއްޗަށްވެފައި، އެނަގާ ދެވެން އޮތީމައެވެ. އެމާ އަހަންނަށް ހައިކަލް ދިނީ ވަރަށް ލޯބިން ކަމުގައި ބުންޏެވެ. މިފަހަރު ހޭން ފެށީ އަހަންނެވެ. އަޅެ ހައއިކަލް މޮޔައެއްނޫންހެއްޔެވެ. އެމަލާ ހިތާ ހުރީ ކޮންގުޅުމެއްހެއްޔެވެ. (ނުނިމޭ)


Ethiopia hanguraama: Baazaarakah hamaladhee gina bayaku maraalaifi | ThePress\nLast Updated 21:47, 29 July\n24 June 2021, 09:05\nއިތިއޮޕިއާގެ އުތުރުގެ ސަރަހައްދުގައި ހިންގަމުންދާ ހަމަނުޖެހުންތަކުގައި މިހާރު ވަނީ ސަރަހައްދީ ހަނގުރާމައެއްގެ ކުލަ ޖެހެން ފަށާފަ / ފޮޓޯ: ހައިދަރުއާބާދު މޯނިންގް ޕޯސްޓް\nހަނގުރާމަ ގަދަވެފައިވާ އިތިއޮޕިއާގެ ތިގްރޭ ސަރަހައްދުގެ ބާޒާރަކަށް އަމާޒުކޮށްގެން ދިން ވައިގެ ހަމަލާއެއްގައި މަރުވި މީހުންގެ އަދަދު 43 އަށް އަރައިފިއެވެ.\nވައިގެ ހަމަލާ ދީފައި ވަނީ، ތިގްރޭގައި، 33 ވަނަ ޝަހީދުންގެ ދުވަސް ފާހަގަ ކުރަމުން ދިޔަ މުނާސަބާއާ ދިމާކޮށެވެ. ތިގްރޭގެ ޝަހީދުންގެ ދުވަހުގެ ގޮތުގައި ފާހަގަ ކުރަނީ، އިތިއޮޕިއާގެ ދާހިލީ ހަނގުރާމައިގެ ފަހުކޮޅު، ބާޒާރަކަށް ހަމަލާދީ، ހާހަކަށް ވުރެ ގިނަ މީހުން މަރާލި ހާދިސާ ހިންގި ދުވަހުގެ ހަނދާނުގައެވެ.\nމަންޒަރު ދުށް ބައެއް މީހުން ބުނި ގޮތުގައި އެމީހުންނަށް ބޯޓެއް ނުފެނެއެވެ. ނަމަވެސް އޭގެ އަޑު އިވުނެވެ.\nކަން މިހެން އޮތް އިރު، މިއީ ހިނގި ހާދިސާއެއް ކަން ކަށަވަރު ކޮށްދެއްވުމަށް ނުވަތަ އެކަން ދޮގު ކުރެއްވުމަށް، އިތިއޮޕިއާ އަސްކަރިއްޔާގެ ތަރުޖަމާނު، ކާނަލް ގެޓްނެޓް އަޑާން ވަކި އެއްޗެއް ވިދާޅެއް ނުވެއެވެ. ވައިގެ ހަމަލާއަކީ އަސްކަރިއްޔާއިން ބޭނުން ކުރާ އާންމު އުކުޅެއް ކަމަށާ، ސަރުކާރުގެ ބާރުތަކުން މަދަނީ ފަރުދުންނަށް އަމާޒުކޮށްގެން ހަމަލާ ނުދޭނެ ކަމަށް އޭނާ ވަނީ ވިދާޅުވެފައެވެ.\nއިތިއޮޕިއާގެ ބޮޑުވަޒީރު އަބީ އަހުމަދުގެ ތަރުޖަމާނުގެ ފަރާތުން ބަހެއް ހޯދުމަށް ކުރި މަސައްކަތް ކާމިޔާބު ވެފައި ނުވާ ކަމަށް ބައިނަލްއަގުވާމީ މީޑިއާއިން ބުނެއެވެ.\nތިގްރޭގައި ހިނގާދިޔަ ކަންތައްތަކާ ގުޅިގެން އެމެރިކާގެ ހާރިޖިއްޔާއިން ވަނީ ކަންބޮޑުވުން ފާޅު ކޮށްފައެވެ. އަދި އަނިޔާ ލިބުނު މީހުންނަށް އެކަށީގެންވާ ސިއްހީ ފަރުވާ ކަށަވަރު ކޮށްދިނުމަށް، އިތިއޮޕިއާގެ ކަމާ ބެހޭ ފަރާތްތަކަށް ވަނީ ގޮވާލާފައެވެ.\nހާދިސާގައި މަދަނީ ފަރުދުން މަރުވެފައި ވާއިރު، މިކަން ވަނީ، އދގެ ސެކްރެޓަރީ ޖެނެރަލް، އެންޓޯނިއޯ ގުޓެރޭޒްގެ ސަމާލުކަމަށްވެސް އައިސްފައި ކަމަށް އޭނާގެ ތަރުޖަމާނު ވިދާޅުވެއެވެ.\nއިތިއޮޕިއާގެ އަސްކަރިއްޔާއިން، ތިގްރޭގެ ރަށްވެހިންނަށް އަމާޒުކޮށްގެން އެކި ކަހަލަ ޖަރިމާތައް ހިންގަމުން އަންނަ ކަމުގެ ރިޕޯޓްތައް ވަނީ އާންމު ވެފައެވެ. ތިގްރޭ ސަރަހައްދުގައި މިހާރު ހިންގަމުންދާ ހަމަނުޖެހުންތަކަކީ، އެ ސަރަހައްދުގައި ހަރަކާތްތެރިވާ ހަތިޔާރު އެޅި ހަނގުރާމަވެރިން އުފުލަން ޖެހޭ ޒިންމާއެއް ކަމަށް، އިތިއޮޕިއާގެ މައި ސަރުކާރުން ވަނީ ބުނެފައެވެ.\nކަން މިހެން އޮތް އިރު، އިތިއޮޕިއާގެ ތިގްރޭ ސަރަހައްދު ބަނޑަށް ޖެހިފައި ވާ ކަމަށް އދއިން ވަނީ ކަނޑައަޅާފައެވެ.\nއިތިއޮޕިއާ ހަމަނުޖެހުން ދުނިޔެ


ޖުލައި 27، 2021 . އަންގާރަ\nއޮލިމްޕިކް ގޭމްސަކީ، ދުނިޔޭގެ އެންމެ ބޮޑު ކުޅިވަރު އިވެންޓެވެ. އޮލިމްޕިކްސް ޗެމްޕިއަނަކަށް ވުމަކީ، ކޮންމެ އެތުލީޓެއްގެވެސް އަމާޒެކެވެ. އޮލިމްޕިކްސްގައި ޤައުމު ތަމްސީލުކުރުމަކީ ކޮންމެ އެތުލީޓެއްގެވެސް ހުވަފެނެކެވެ. ރޮޖަރ ފެޑެރަރ، އިލުއިޑް ކިޕްޗޯގޭ، މެސީފަދަ ކުޅުންތެރިންވެސް، އޮލިމްޕިކްސްގައި ޤައުމު ތަމްސީލުކޮށް، އޮލިމްޕިއަންގެ ލަޤަބު (އޮލިމްޕިކްސްގައި ބައިވެރިވާ މީހުންނަށް ކިޔާ ނަމެއް) ހޯދާފައިވެއެވެ. ދުނިޔޭގެ ފެންވަރުގައި ވާދަނުކުރެވޭ އެތުލީޓުންނަށް، އޮލިމްޕިކްސްގައި ބައިވެރިވެލުމަކީވެސް، ޝަރަފެކެވެ.\nފުޓޯ: ސްވިމް މޯލްޑިވްސް\nއޮލިމްޕިކްސްއަކީ ހުރިހާ ޤައުމަކަށްވެސް ފުރުޞަތުދޭ މުބާރާތެކެވެ. ކޮންމެ ޤައުމަކަށްވެސް އޮލިމްޕިކްސްގައި ތަމްސީލުކުރަން ޖާގަ ލިބެނީ ވަކި ޢަދަދަކަށެވެ. އެހެންކަމުން، އެޖާގައަށް ވާދަކުރާ ގިނަ އެތުލީޓުން ތިބޭނަމަ، އޮލިމްޕިކް ޓްރަޔަލެއް ބާއްވައެވެ. މިސާލަކަށް، އިތިޔޯޕިއާއަކީ ދިގު ދުވުންތަކަށް ޚާއްޞަ، ގިނަ، މޮޅު އެތުލީޓުން ތިބި ޤައުމެކެވެ. އެޤައުމުގެ 10،000 މީޓަރު ދުވުމުގެ އޮލިމްޕިކް ޓްރަޔަލުގައި ވާދަކުރި ދުވުންތެރިންގެ ތެރެއިން 10 ދުވުންތެރިން، އެމެރިކާގެ ޓީމު ހޮވަން ބޭއްވި ޓްރަޔަލުގެ އެއްވަނައަށް ދިޔަ ދުވުންތެރިޔާއަށްވުރެ ބާރަށް ދުވެފައިވެއެވެ. މާނައަކީ، އިތިއޯޕިއާއިން އޮލިމްޕިކްސް ޓީމަށް ނާރާ ކެޓި7ދުވުންތެރިން، އެމެރިކާގެ ޓްރަޔަލުގައި ދުވި ނަމަ، އެމެރިކާ ތަމްސީލުކުރަން ދެވުނީހެވެ. އިތިޔޯޕިއާއިން އެއްވަނައަށް ދިޔަ ދުވުންތެރިޔާއާއި އެމެރިކާގެ އެއްވަނަ ދުވުންތެރިޔާއާ ދެމެދު 1 މިނިޓު4ސިކުންތުގެ ތަފާތެއް އެބައޮތެވެ. އެވަރުން، ދުވާ ޓްރެކުގައި ބުރެއް ކަޓާނެއެވެ.\nމިސަބަބަށްޓަކައި، ބަހުރޭން، ޤަޠަރު ކަހަލަ ޤައުމުތަކުން، އިތިޔޯޕިއާކަހަލަ ޤައުމުތަކުގެ ދުވުންތެރިންނަށް ރައްޔިތުކަންދީ، އޮލިމްޕިކްސްއިން މެޑަލް ހޯދުމަށް މަސައްކަތްކޮށް، އެކަން ކާމިޔާބު ކޮށްފައިވެސްވެއެވެ.\nދިވެހިރާއްޖެއަކީ، ކޮލިފައިވެގެން ދެވޭ ފެންވަރުގެ އެތުލީޓުން މިވަގުތު ތިބި ޤައުމެއް ނޫނެވެ. ރާއްޖެއަށް ލިބެނީ އެތުލިޓްކްސްއަށް ދޭ ޖާގައަކާއި ސްވިމިންގއިން ދޭ ޖާގައެކެވެ. މިއީ، ކޮލިފައިވުމުގެ ޤާބިލުކަން ނެތް ޤައުމުތަކަށް ދޭ ފުރުޞަތެކެވެ. މިނިޒާމު ފަހަކަށް އައިސް ކޮންމެވެސް ވަރަކަށް ބަދަލުވެ، ބެޑްމިންޓަނުންވެސް ރާއްޖެއަށް ފުރުޞަތު އެބަ ލިބެއެވެ. މިއީ، ބަދަލުކުރަންޖެހޭ، އަދި ބަދަލުކުރެވިދާނެ ކަމެއްކަމަށް އަޅުގަނޑަށް ފެނެއެވެ.\nރާއްޖެއިން މިހާތަނަށް މިއަހަރުގެ މުބާރާތުގައި ފެތީ 100 މީޓަރު ބްރެސްޓް ސްރޯކް އިވެންޓުގައި ރާއްޖޭގެ އާމިނަތު ސާޖިނާ، 25 ޖުލައި 2021 ދުވަހުއެވެ. އޭނާގެ ވަގުތަކީ 1:33:59 (އެއް މިނިޓު ތެއްތިރީސް ޕޮއިންޓް ފަހެއް ނުވައެއް ސިކުންތު) އެވެ. މިއީ، މިމުބާރާތުގައި ވާދަކުރި ހުރިހާ ފެތުންތެރިންގެ ތެރެއިން އެންމެ ދަށް ނަތީޖާއެވެ.\nއާމިނަތު ސާޖިނާގެ ނަތީޖާއަކީ ތަޖުރިބާއެކެވެ. ސުވާލަކީ އެތަޖުރިބާއިން ދަސްކުރަނީ ކޮން ކަމެއްތޯއެވެ. އާމިނަތު ސާޖިނާއާ ޖެހިގެން، މިއިވެންޓުގައި އެންމެ ދަށް ނަތީޖާއެއް ނެރުނީ ޔަމަނުގެ ފެތުންތެރިޔާ ނޫރާން ބާ-މަޢުރޫފެވެ. އެއީ 1:27:79 (އެއް މިނިޓު ހަތާވީސް ޕޮއިންޓް ހަތެއް ނުވައެއް ސިކުންތު) އިންނެވެ. ސާޖިނާއަށްވުރެ5ސިކުންތު ބާރެވެ. ސާޖިނާގެ އިސްކޮޅުގައި ހުރީ5ފޫޓު ދެ އިންޗިއެވެ. ނޫރާން ބާ-މަޢުރޫފްގެ އިސްކޮޅުގައި5ފޫޓު ފަސް އިންޗިހުރެއެވެ. މާނައަކީ، ނޫރާން ބާ-މަޢުރޫފަށްވުރެ ބާރަށް ފެތުމަށްޓަކައި، ސާޖިނާ،5ސިކުންތު ބާރަށް ފަތައި، އޭގެ މައްޗަށް އިސްކޮޅުގެ ތަފާތުގައި ހުރި3އިންޗިވެސް ކަޓުވާލަންޖެހެއެވެ. މިއީ، މިހާ ކުރު ފެތުމެއްގައި ވަރަށް އުނދަގޫ ކަމެކެވެ. މިއިވެންޓުން އެއްވަނައަށް ދިޔަ އެމެރިކާގެ ލީޑިޔާ ޖޭކޯބްގެ އިސްކޮޅުގައި5ފޫޓު 8 އިންޗި ހުރެއެވެ. އޭނާ ވަގުތަކީ 1:04:95 އެވެ. އެއީ، ސާޖިނާއަށްވުރެ 30 އެއްހައި ސިކުންތު ބާރު ވަރެކެވެ. އިސްކޮޅުގެ6އިންޗި އެއަށް އިތުރުކޮށްލަންޖެހެއެވެ.\nމިއީ ސާޖިނާގެ މައްސަލައެއް ނޫނެވެ. ސާޖިނާ، އޭނާއަށްވީ އެންމެ ރަނގަޅަކަށް އޮލިމްޕިކްސްގައި ފެތިއެވެ. އަޅުގަނޑު، ސާޖިނާއާމެދު ފަޚުރުވެރިވަމެވެ. ކޮވިޑުގެ ސަބަބުން އެންމެ އެކަށީގެންވާ ގޮތުގައި ތައްޔާރު ނުވެވުމާއި، 2019 ވަނަ އަހަރުގެ ނަތީޖާއަކަށް ބަލައިގެން އެތުލީޓުން ހޮވުމަށް ފެތުމާބެހޭ ބައިނަލްއަޤްވާމީ ޖަމްޢިއްޔާ ފީނާއިން ނިންމި ނިންމުމަކީވެސް، މިނަތީޖާ މެދުވެރިވި ސަބަބުތަކުގެ ތެރެއިންވާ ކަމެކެވެ. މިއީ ސިޔާސަތުގެ މައްސަލައެކެވެ. އަޅުގަނޑުގެ މައްސަލައަކީ، ވީވަރު އެއީ ފުދޭ ވަރު ކަމަށް ޤަބޫލުނުކުރެވުމެވެ. ވީވަރަކީ ފުދޭވަރެއް ނޫނެވެ!\nއޮލިމްޕިކްސްގައި ވާދަކުރުމަކީ ވަރަށް ބޮޑު ކަމެކެވެ. މެޑައްޔެއް ހޯދުމަކީ އަދި މާބޮޑު ކަމެކެވެ. އެކަމަކު ނުވާނެ ކަމެއް ނޫނެވެ. އަޅުގަނޑަކީ، ނުވާނެއެއްވެސް ކަމެއް އޮންނާނެކަމަށް ޤަބޫލުކުރާހިތްނުވާ އަޅުގަނޑެވެ.\nކޮސޯވޯއިން މިއަހަރު އޮލިމްޕިކސްއަށް ފޮނުވީ 11 އެތުލީޓުންނެވެ. އެއީ، އަންހެނުންގެ ބޮކްސިންގއާއި ފެތުމުގައި، ކޮންމެ ކުޅިވަރަކުން 1 އެތުލީޓުންނާއި ޖޫޑޯގައި4އެތުލީޓުންނާއި ފިރިހެނުންގެ އެތުލެޓިކްސް، ޖޫޑޯ، ޝޫޓިންގ، ސްވިމިންގ އަދި ރެސްލިންގައި ކޮންމެ ކުޅިވަރަކުން ފިރިހެން އެއް އެތުލީޓެވެ. މިހާތަނަށް3ރަން މެޑަލް ހޯދައިފިއެވެ. މުޅިންވެސް ޖޫޑޯގެ އަންހެން އެތުލީޓުންގެ ބައިންނެވެ. މިއަހަރުގެ ކުރިން ލިބުނީ އެންމެ ރަން މެޑައްޔެކެވެ. ކޮސޯވޯގެ އާބާދީއަކީ އެންމެ 1.8 މިލިއަން މީހުންނެވެ.\nއެޓްލާންޓިކް ކަނޑުގައި އޮންނަ 63،918 މީހުންގެ އާބާދީއެއް އޮންނަ ބަރމިއުޑާއިން މިއަހަރު އޮލިމްޕިކްސްއަށް ފޮނުވީ ދެއެތުލީޓުންނެވެ. ރޯވިންގައި ފިރިހެނަކާއި ޓްރަޔަތުލޯނުގައި އަންހެން އެތުލީޓެކެވެ. މިއަދު އޮތް އަންހެނުންގެ ޓްރަޔަތުލޯނުގައި ބަރމިއުޑާގެ ފްލޯރާ ޑަފީ، އެމެރިކާއާއި އިނގިރޭސި އެތުލީޓުން ބަލިކޮށް، ރަންމެޑަލް ހޯދައިފިއެވެ. މިއީ އެޤައުމުގެ ތާރީޚުގައި ލިބުނު ފުރަތަމަ ރަން މެޑައްޔެވެ.\nކޮސޯވޯއިން މެޑަލް ހޯދަން އަމާޒު ހިފީ އަންހެނުންގެ ޖޫޑޯއިންނެވެ. ބަރމިއުޑާއިން އަންހެނުންގެ ޓްރަޔަތުލޯނުންނެވެ. ދިވެހިރާއްޖެއިން އެމަގަށް އަމާޒު ހިފަންވީ ކޮން ކުޅިވަރަކުންތޯއެވެ؟\nTags:dhivehi, dhivehiblog, dream, maldives, olympics, swimming


SunOnline: Kurin dhe mithurun ge gothugai oiy Saudi aai UAE ge gulhunthah goasve haalathu badhalu vanee\nކުރިން ދެމިތުރުންގެ ގޮތުގައިއޮތް ސައޫދީ އާއި "ޔޫއޭއީ" ގެ ގުޅުންތައް ގޯސްވެ ހާލަތު ބަދަލުވަނީ\nމުހައްމަދު ޖަވާދު ޔޫސުފު 05 Jul 2021, 17:08\nސައޫދީ ވަލީއުލްއަހްދު މުހައްމަދު ބިން ސަލްމާން އާއި ޔޫއޭއީ ގެ ވަލީއުލްއަހްދު މުހައްމަދު ބިން ޒާޔިދު\nފާއިތުވި ހައެއްކަ އަހަރު ތެރޭގައި ވަރަށް ގާތް އަދި ވަރަށް ސްޓްރެޓީޖިކް ގުޅުންތަކެއް ބާއްވަމުންދިޔަ ގަލްފުގެ އަރަބި ދެގައުމު ކަމަށްވާ ޔުނައިޓެޑް އަރަބް އިމަރޭޓްސް (ޔޫއޭއީ) އާއި ސައުދީއަރަބިއާގެ ގުޅުންތައް ގޯސްވެ ދެގައުމުގެ މެދުގައި އިތުބާރު ގެއްލެން ފަށައިފިއެވެ.\nލަންޑަންގައި ނުކުންނަ މަޝްހޫރު ނޫހެއްކަމަށްވާ "ފައިނޭންޝަލް ޓައިމްސް" ބުނާގޮތުން "ޔޫއޭއީ" އާއި ސައުދީގެ ގުޅުންތައް އެންމެ ބޮޑަށް ބަދަހިވެގެންދިޔައީ ސައުދީބާރުގަދަ މީހާގެ ގޮތުގައި ސިފަކުރެވޭ އެގައުމުގެ މިހާރުގެ ވަލީއުލްއަހްދު މުހައްމަދު ބިން ސަލްމާން އަށް 2015 ވަނައަހަރު ސައުދީރަސްކަމުގެ ބޮޑެތި ބާރުތަކެއް ލިބުމާ ގުޅިގެންނެވެ. ބިން ސަލްމާން އަށް ބޮޑެތި ބާރުތަކެއް ލިބުނީ 2015 ވަނައަހަރުގެ ޖަނަވަރީމަހު ސައޫދީގެ އޭރުގެ ރަސްގެފާނު އަބްދުﷲ އަވަހާރަވުމާއެކު ސައުދީރަސްކަމަށް ބިންސަލްމާންގެ ބައްޕާފުޅު ސަލްމާން ބިން އަބްދުލްއަޒީޒު އިސްވެ ވަޑައިގަތުމުންނެވެ.\nސަލްމާން ރަސްގެފާނު ސައުދީރަސްކަމަށް އިސްވެ ވަޑައިގަތުމާއެކު ސައުދީވަލީއުލްއަހްދު ގެ ނައިބު ކަމުގެ ނަމުގައި އައު މަގާމެއް އުފައްދަވައި އެމަގާމު ބިން ސަލްމާނަށް ދެއްވިއެވެ. އެއާއެކު ސައުދީދިފާއީ ވަޒީރުކަންވެސް ބިން ސަލްމާންއަށް ދެއްވިއެވެ. އެއަށްފަހު ސައުދީޝާހީ ދަރުބާރުގައި ބިންސަލްމާން އާދަޔާ ޚިލާފަށް ބާރުގަދަ ކުރައްވަމުން ގެންދެވިއެވެ. ބައްޕާފުޅަށް ފިއްތުންތައް ކުރިމަތި ކުރެއްވުމުގެ ނަތީޖާއެއްގެ ގޮތުން 2017 ވަނައަހަރުގެ ޖޫންމަހުގެ ތެރޭގައި ސަލްމާން ރަސްގެފާނު ވަނީ ސައުދީވަލީއުލްއަހްދު މުހައްމަދު ބިން ނާއިފް އެމަގާމުން ދުރުކޮށް ބިންސަލްމާން ވަލީއުލްއަހްދު ކަމަށް އިސްކުރައްވާފައެވެ.\nމިއާއެކު ބިންސަލްމާންގެ ބާރާއި ނުފޫޒު ސައޫދީގައި އާދަޔާ ޚިލާފަށް ބޮޑުވެ ވަރުގަދަވެ ސައުދީޝާހީ އާއިލާގެ ތެރޭގައި ބޮޑު ކޯޅުންތަކެއް އުފެދިގެންދިޔައެވެ. ނަމަވެސް އެކޯޅުންތަކުގައި ގަދަބާރުން ކުރި ހޯއްދަވަމުން ގެންދެވީ ބިން ސަލްމާން އެވެ. ބިން ސަލްމާން ގެ ބާރު ސައޫދީގައި ގަދަވުމާއެކު އޭނާ "ޔޫއޭއީ" ގެ ވަލީއުލްއަހްދު އަދި ޔޫއޭއީގެ ހަގީގީ ވެރިޔާ ކަމަށް ސިފަކުރެވޭ މުހައްމަދު ބިންސަލްމާންއާ އާދަޔާ ޚިލާފު ގާތްގުޅުންތަކެއް ބާއްވަން ފެއްޓެވިއެވެ. އަދި އެދެބޭފުޅުން ގުޅިގެން އެމެރިކާގެ ވާގިވެރިކަން ހޯދައިގެން އީރާނާ ދިމާކުރަން ފެއްޓެވިއެވެ.\nމިއާއެކު ޔަމަންގެ ހޫޘީންނާއި އެގައުމުގެ ސަރުކާރާ ދެމެދު އުފެދިފައިވާ ސިޔާސީ ކޯޅުންތަކުގެ ތެރެއަށް ސައުދީއާއި ޔޫއޭއީ ވަދެގަނެ "ޔޫއޭއީ" އާއި ސައުދީގުޅިގެން އަރަބި ކޯލިޝަންގެ ނަމުގައި ކޯލިޝަނެއް އުފައްދައި އެދެގައުމު އިސްކޮށް ތިބެގެން ޔަމަންގެ ދާޚިލީ ހަނގުރާމައިގެ ތެރެއަށް އަސްކަރީގޮތުން ވަދެގަތެވެ. މިކަމުގެ ނަތިޖާއަކަށްވީ ޔަމަން މުޅިން ހަލާކުވެ އެގައުމުގެ އެތަށް ހާސްބަޔަކު މަރުވެ އެތަށް މިލިޔަން ބަޔަކު ހާލުގައިޖެހުމެވެ. ނަމަވެސް އީރާނުގެ މަދަދު ލިބޭ ޔަމަންގެ ހޫޘީން އަސްކަރީގޮތުން ބަލިކުރުމުގައި މިދެގައުމުވަނީ މުޅިން ނާކާމިޔާބު ވެފައެވެ. ޔަމަނަށް އަސްކަރީ ގޮތުން މިދެގައުމު ވަދެގަތްނަމަވެސް ހޫޘީން ބަލި ނުކުރެވި ހަނގުރާމަ ދިގުލައިގެން ދިޔުމުގެ ނަތީޖާއަކަށްވީ 2019 ވަނައަހަރު ޔޫއޭއީ ގެ ސިފައިން ކުއްލި ގޮތަކަށް ޔަމަނުން ބޭލުމެވެ. އަދި ޔަމަންގެ ހަނގުރާމައިގާ ސައުދީއެކަނިކޮށްލުމެވެ.\n"ޔޫއޭއީ" ގެ ސިފައިން ޔަމަނުން ބޭލުމުގެ ކުރިން "ޔޫއޭއީ" ވަނީ އެގައުމުގެ މަސްލަހަތާ އެއްގޮތަށް ޔަމަންގައި މަސައްކަތްކުރާނެ ގޮނޑިކޮއްކޮ އަސްކަރީ ޖަމާއަތްތަކަކާއި ސިޔާސީ ގޮނޑިކޮއްކޮ އިންތަކެއްވެސް ޔަމަން މީހުންގެ ތެރެއިން އުފައްދާފައެވެ. މިއަށްފަހު "ޔޫއޭއީ" ން ޔަމަންގައި ހާސިލް ކުރަންބޭނުންވާ މަގްސަދުތައް ހާސިލް ކުރަމުން ގެންދަނީ ފައިސާ ގެ އެހީގައި މި ގޮނޑިކޮއްކޮ ޖަމާއަތްތަކަކާއި ސިޔާސީ ގޮނޑިކޮއްކޮ މީހުން ގުޅިގެންނެވެ. މިއާއެކު ސައުދީވަނީ ޔަމަންގެ ލޭއޮހޮރުވުން ބޮޑު އަދި ޚަރަދު ބޮޑު ހަނގުރާމައިގާ މުޅިން އެކަނިވެފައެވެ. މިއީ ސައުދީއާއި ޔޫއޭއީ އާ ދެމެދު ޖެހުނު އެންމެ ބޮޑު އެއް މައްސަލައެކެވެ.\nއެއަށްފަހު ޔޫއޭއީގެ ބަސްއަހައިގެން ސައުދީއިސްރާއީލާ ގާތްވުމަށް ކުރިމަސައްކަތުންވެސް އިސްލާމީ ދުނިޔޭގައި ސައޫދީގެ އަގު ވަރަށް ބޮޑަށް ވެއްޓިގެން ދިޔައެވެ. އަދި "ޔޫއޭއީ" ގައި އޮންނަ އިސްލާމްދީނާ ބީރައްޓެހި އެތަށް ކަމެއް ބިން ސަލްމާންގެ ބާރުގައި ސައޫދީގައި ތަންފީޒު ކުރަންފެށުމުން ސައުދީބައެއް އިލްމުވެރިން ނުސީދާކޮށް އެކަމާދެކޮޅަށް ބަސްބުނަން ފެށުމުން އެމީހުން ހައްޔަރުކޮށް ދިގުމުއްދަތުތަކަށް އެމީހުން ޖަލަށްލައި އަނިޔާދޭން ފެށިއެވެ. މިކަންކަމުގެ ސަބަބުން ސައުދީބައެއް ޒުވާނުންގެ ތާއީދު ބިން ސަލްމާންއަށް ލިބުނު ނަމަވެސް އިސްލާމީ ދުނިޔޭގައި ސައޫދީގެ އަގު ވަރަށް ބޮޑަށް ވެއްޓެމުން ދިޔައެވެ.\n"ޔޫއޭއީ" އާއި ސައުދީގެ ގުޅުންތައް ގޯސްވި އަނެއް ސަބަބަކީ މިއަހަރުގެ ކުރީކޮޅު ސައޫދީން ގަތަރާ އަލުން ގުޅުންތައް ގާއިމްކޮށް ގަތަރާއެކު ކުރިން ބޭއްވި ދުޝްމަންކަން ނިމުމަކަށް ގެނައުމެވެ. މިއީ "ޔޫއޭއީ" އެއްގޮތަކަށްވެސް ގަބޫލު ކަމެއްނޫނެވެ. ގަތަރާ ގުޅުންތައް ކަނޑާލައި އެގައުމާ ދެކޮޅަށް ހިސާރުގެ ފިޔަވަޅުތައް އެޅީ "ޔޫއޭއީ" އާއި ސައުދީގުޅިގެންނެވެ. ނަމަވެސް ގުޅުންތައް ރަނގަނޅުކުރަން ސައޫދީއާއި "ޔޫއޭއީ" ހުށަހެޅި ޝަރުތުތައް ގަތަރުން ގަބޫލެއް ނުކުރިއެވެ.\nއެެހެން ނަމަވެސް ގަތަރު އިނދަޖައްސާލުމުގައި ސައޫދީއާއި "ޔޫއޭއީ" ނާކާމިޔާބު ވުމުން އެންމެފަހުން ސައުދީނިންމީ އެޝަރުތުތައް ދޫކޮށްލައި ގަތަރާ ގުޅުންތައް އަލުން ގާއިމް ކުރުމަށެވެ. މިއީ ސައުދީއާމެދު "ޔޫއޭއީ" ވަރަށް ބޮޑަށް ހިތްހަމަނުޖެހުނު ކަމެކެވެ. މިހާރު ސައޫދީން ގަތަރާ ގާތްގުޅުންތަކެއް ބާއްވަމުން ގެންދިޔަނަމަވެސް "ޔޫއޭއީ" ން ގަތަރާއެކު މާބޮޑު ގުޅުންތަކެއް ނުބާއްވައެވެ. ދުޝްމަންކަން އޮތީ އަދިވެސް އެގޮތުގައެވެ. "ޔޫއޭއީ" ބޭނުންވަނީ އެއީ މުސްތަހީލް ކަމެއް ކަމަށް ވިޔަސް ކުރިން ހުށަހެޅި ޝަރުތުތަކަށް ގަތަރު ބޯލެނބުމުގެ ކުރިން ގަތަރާ ގާތްކަން ނުބޭއްވުމަށެވެ.\n"ޔޫއޭއީ" އާއި ސައުދީއާ ދެމެދު މައްސަލަ ޖެހުނު އަނެއްކަމަކީ ކޮވިޑް-19 އެވެ. ކޮވިޑް ގެ ވެކްސިން އަކަށް "ޔޫއޭއީ" ގައި ބޭނުންކުރަނީ ޗައިނާ އިން އުފައްދާފައިވާ "ސިނޮފާމް" ވެކްސިން އެވެ. މިވެކްސިން އަށް ސައުދީގައި ހުއްދަ ދީފައިނުވާތީ "ސިނޮފާމް" ވެކްސިން ގެ ދެ ޑޯޒު ޖަހާފައިވާ "ޔޫއޭއީ" މީހުންވެސް އެއީ ވެކްސިން ޖެހި މީހުންގެ ގޮތުގައި ސައޫދީން ގަބޫު ނުކުރުމަކީ "ޔޫއޭއީ" ހިތްހަމަ ނުޖެހޭ ކަމެކެވެ. އަނެއްކޮޅުން "ޔޫއޭއީ" އަކީ ކޮވިޑް އަށް ބެލުމެއްނެތި މުޅި ދުނިޔެއަށް ހުޅުވާލާފައިވާ ގައުމަކަށްވާތީ "ޔޫއޭއީ" ގައި ކޮވިޑް ކޮންޓްރޯލް ނުވެ ފެތުރެމުން ދާކަމަށްބުނެ "ޔޫއޭއީ" އަށް ދަތުރުފަތުރުކުރުން މަނާކުރުމަށް މިދިޔަ ހަފްތާގައި ސައޫދީން ވަނީ ނިންމާފައެވެ. މި މައްސަލާގައިވެސް "ޔޫއޭއީ" ވަނީ ސައުދީދެކެ އިންތިހާއަށް ރުޅިއައިސްފައެވެ.\nމީގެއިތުރުން ސައުދީދާދިފަހުންވަނީ އެގައުމުގައި މައިމަރުކަޒުނެތް ބޭރުގެ ކުންފުނިތަކަށް ސައޫދީގެ ކޮންޓްރަކްޓްތައް މީގެފަހުން ނުދިނުމަށް ނިންމާފައެވެ. މިއީވެސް "ޔޫއޭއީ" ސައުދީދެކެ ރުޅިއައި މައްސަލައެކެވެ. ސަބަބަކީ ސައުދީގެ މި ނިންމުމުގެ ސަބަބުން "ޔޫއޭއީ" ގެ ދުބާއި ދޫކޮށް ބޭރުގެ ބައެއް ކުންފުނިތައް ސައުދީގައި މަރުކަޒު ކުރުމުގެ މަސައްކަތް ފަށާފައިވާތީއެވެ. ސައޫދީގެ މިނިންމުމުގެ ބޭނުމަކީވެސް ދުބާއިގައި މަރުކަޒު ހުންނަ ބޭރުގެ މަލްޓި ނެޝަނަލް ކުންފުނިތައް ދުބާއި ދޫކޮށް ސައުދީއަށް ބަދަލުވުމަށް މަޖްބޫރު ކުރުންކަމަށް "ޔޫއޭއީ" ދެކެއެވެ.\nމީގެއިތުރުންވެސް ވިޔަފާރީގެ އެތަށް މައްސަލަތަކެއް "ޔޫއޭއީ" އާއި ސައުދީއާ ދެމެދު ވަނީޖެހިފައެވެ. މިއާއެކު ދެގައުމުގެ ގުޅުންތައް މިހާރުވަނީ ވަރަށް ބޮޑަށް ގޯސްވެފައެވެ.


vnews - Trade Market Festival ge namuga Hulhumale' ga fair eh baavvanee\nޓްރޭޑް މާކެޓް ފެސްޓިވަލްގެ ނަމުގައި ހުޅުމާލޭގައި ފެއާއެއް ބާއްވަނީ\nޓްރޭޑް މާކެޓް ފެސްޓިވަލްގެ ނަމުގައި ހުޅުމާލޭގައި ވިޔަފާރީގެ ފެއާއެއް ބާއްވަން ނިންމައިފިއެވެ.\nމިފެސްޓިވަލް އިންތިޒާމުކުރާ ސްޓްރައިވް އިވެންޓްސް އެންޑް އެންޓަޓައިންމަންޓުން މައުލޫމާތުދޭ ގޮތުގައި މިފެއާ އޮންނާނީ މާޗް މަހުގެ 26 ވަނަ ދުވަހުން އޭޕްރީލް4ވަނަ ދުވަހުގެ ނިޔަލަށް ހުޅުމާލެ ސެންޓްރަލް ޕާކުގައެވެ.\nމިފެއާގައި އެކި ބާވަތުގެ ވިޔަފާރި ސްޓޯލްތަކާއި، މުނިފޫހިފިލުވުމުގެ ހަރަކާތްތައް ކުރިއަށްދާނެ ކަމަށް ފެއާ އިންތިޒާމުކުރާ ފަރާތުން ބުނެއެވެ. މުނިފޫހިފިލުވުމުގެ ހަރަކާތްތަކުގެ ތެރޭގައި މަޝްހޫރު ލަވަކިޔުންތެރިންނާއި ޖާދޫހަދާ މީހުންނާއި ކޮމޭޑިއަނުންނާއި އަލިފާނުގެ ކުޅިވަރު ކުޅޭ މީހުން ބައިވެރިވެއެވެ.\nމީގެ އިތުރަށް ރައްޔިތުންގެ ހޭލުންތެރިކަމަށް މަސައްކަތްކުރާ އެކި ޖަމިއްޔާތަކުގެ ސްޓޯލްތައްވެސް މިފެއާގައި ހުންނާނެ ކަމަށް މައުލޫމާތު ލިބެއެވެ.\nޓްރޭޑް ފެއާ އިންތިޒާމުކުރާ ސްޓްރައިވް އިވެންޓްސް އެންޑް އެންޓަޓައިންމަޏްޓުން ބުނީ މިފަދަ ހަރަކާތެއް ބޭއްވުމުގެ އެންމެ ބޮޑު މަގުސަދަކީ އަގު ހެޔޮކޮށް ވިޔަފާރި ކުރުމުގެ އިތުރަށް ރޯދަ މަހަށް ޚާއްސަކޮށް މުދާ ލިބޭނެ ހަރަކާތެއް ބޭއްވުން ކަމަށެވެ. އަދި ކުދި އަދި މެދު ފަންތީގެ ވިޔަފާރިތައް އިޝްތިހާރުކޮށް، މުނިފޫހިފިލުވުމުގެ ދާއިރާގައި ހަރަކާތްތެރިވާ ފަންނުވެރިންގެ މަސައްކަތްތައް އާންމުންނަށް އަންގައިދިނުން ކަމަށެވެ.\nސްޓްރައިވުން މައުލޫމާތުދޭ ގޮތުގައި މި ޓްރޭޑް ފެއާއިން ފައިދާގެ ގޮތުގައި ލިބޭ ފައިސާގެ ވަކި އިންސައްތައެއް ނުކުޅެދުންތެރިކަން ހުންނަ މީހުންގެ ހައްގުގައި މަސައްކަތް ކުރާ ބައެއް އަމިއްލަ ޖަމިއްޔާތަކަށް ހަދިޔާ ކުރުމަށް ވަނީ ހަމަޖެހިފައެވެ.\nމިފެއާގައި ބައިވެރިވުމަށް އާންމުކޮށް ވަނީ ހުޅުވާލާފައެވެ. ބައިވެރިވުމަށް ހުށަހަޅާ ފޯމާއި އިތުރު މައުލޫމާތު ސްޓްރައިވް އިވެންޓްސް އެންޑް އެންޓަޓައިންމަންޓުގެ ފޭސްބުކް ޕޭޖުން ލިބޭނެ ކަމަށް ސްޓްރައިވުން ބުނެއެވެ.\nޓްރޭޑް ފެއާއަކީ އިކޮނޮމިކް މިނިސްޓްރީއާއި އެޗްޑީސީ އަދި ވިޔަފާރިވެރިންގެ ޖަމިއްޔާގެ އެއްބާރުލުމާއެކު ބާއްވާ ފެއާއެއް ކަމަށް ސްޓްރައިވުން މައުލޫމާތު ދެއެވެ. އަދި ހުޅުމާލޭ ޔުފިއަސް ކޮލެޖުން ފޯމު ދޫކުރާނެ ކަމަށާއި ފެއާއާ ބެހޭ އިތުރު މައުލޫމާތު އެ ކޮލެޖުން ލިބޭނެ ކަމަށް ވެސް ސްޓްރައިވުން މައުލޫމާތު ދެއެވެ.


Theluge agakah badhaleh nugennan: STO\nއެސްޓީއޯ ތެޔޮ ބޯޓެއް ފޮނަދޫ ބޭރުގައި؛ ތެލުގެ އަގު ބޮޑު ނުކުރާ ކަމަށް އެ ކުންފުނިން ބުނޭ -- ފޮޓޯ: އެސްޓީއޯ\nތެޔޮ ވިއްކާ އަގަށް އެއް ވެސް ބަދަލެއް ގެނެސްފައި ނުވާނެ ކަމަށް ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އިން ބުނެފި އެވެ.\nއެސްޓީއޯގެ މީޑިއޯ ކޯޑިނޭޓަރު އަބްދުﷲ އަބްދުﷲ މުހައްމަދު މިއަދު ވިދާޅުވި ގޮތުގައި އެ ކުންފުނިން ތެލުގެ އަގަށް އެއްވެސް ބަދަލެއް ގެނެސްފައި ނުވާނެ ކަމަށެވެ.\n"ޝެޑު ތަކުން ތެޔޮ ވިއްކާ އަގަށް ވެސް އެއް ވެސް ބަދަލެއް ނުގެންނަން. މަސްވެރިންނަށް ތެޔޮ ވިއްކާ އަގަށް ވެސް އެއް ވެސް ބަދަލެއް ނުގެންނަން. ކުރިން ވެސް ވިއްކަމުން އައި އަގަށް ލިބޭނީ،" އަބްދުﷲ ވިދާޅުވި އެވެ.\nބައެއް މީޑިއާ ރިޕޯޓްތައް ބުނާ ގޮތުން އެސްޓީއޯ އިން ރާއްޖޭގެ އެތެރޭގައި ތެޔޮ ސަޕްލައި ކުރާ ފިއުލް ސަޕްލައި މޯލްޑިވްސް (އެފްއެސްއެމް) އިން ވަނީ ގަނޑުކޮށް ތެޔޮ ގަންނަ ފަރާތްތަކަށް ތެލުގެ އަގު ބޮޑުކޮށްފަ އެވެ. އެ ކުންފުނިން ނެރެފައިވާ ނޯޓަކާ ހަވާލާދީ ބުނާ ގޮތުން ޑީސަލް ލީޓަރަކުން 35ލ. އަދި ޕެޓްރޯލް ލީޓަރަކުން 29ލ. ބޮޑުކޮށްފައި ވެއެވެ.\nއެސްޓީއޯ އިން ތެލުގެ އަގަށް އެންމެ ފަހުން ބަދަލު ގެނެސްފައި ވަނީ މާޗް މަހު އެވެ. ތެލުގެ އަގަށް ގެނައި ބަދަލާއެކު، ޑީސަލް ލީޓަރަކުން 1.68ރ. އަދި ޕެޓްރޯލް ލީޓަ ރަކުން 1.53ރ. ހެޔޮ ވެގެން ދިޔަ އެވެ. މި ބަދަލުގެ ސަބަބުން ޑީސަލް ލީޓަރެއް މިހާރު ވިއްކާނީ 8.71ރ. އަށެވެ. އަދި ޕެޓްރޯލް ލީޓަރެއް ވިއްކާ އަގަކީ 8.07ރ. އެވެ. މިއީ ރާއްޖޭގެ ބާޒާރުގައި ތެލުގެ އަގު މި ފަހުގެ ތާރީހުގައި އެންމެ ބޮޑަށް ދަށަށް ދިޔަ ފަހަރެވެ.\nކޮވިޑް-19 އާ ގުޅިގެން ދުނިޔޭގެ ބާޒާރުގައި ތެލުގެ އަގު ވަނީ ބޮޑުތަނުން ވެއްޓިފަ އެވެ. މިހާރު ދުނިޔޭގެ ބާޒާރުގައި ސާފު ނުކުރާ ތެޔޮ ފީފާއެއްގެ އަގު ހުރީ 44.69 ޑޮލަރަށެވެ. ކޮވިޑް-19 ގެ ބަލީގެ ސަބަބުން ދަތުރު ފަތުރު ހުއްޓިފައި ވާތީ ތެލަށް އޮތް ޑިމާންޑް ވަނީ ބޮޑުތަކުން ދަށްވެފަ އެވެ.\nއެސްޓީއޯ އިން ތެލުގެ އަގު ބޮޑުކޮށްފި


School guide: Furathama ves engenvee komme kujje ves thafaathukan | Mihaaru\nސްކޫލް ގައިޑް: ފުރަތަމަ ވެސް އެނގެންވީ ކޮންމެ ކުއްޖެއް ވެސް ތަފާތުކަން\n03 ޑިސެމްބަރ 2019 - 08:26\nކޮންމެ ސްކޫލެއްގައި އުޅުނަސް ދަރިވަރުންނަށް ދިމާވާނެ ބައެއް ދަތިތައް ހުންނާނެ އެވެ. ޓީޗަރުންނާ މެދު އުފެދޭ ޝަކުވާތައް ވެސް ހުންނާނެ އެވެ. އެހެންކަމުން އަބަދުވެސް ބެލެނިވެރިންނާއި ސްކޫލް މެނޭޖްމަންޓުން މަސައްކަތް ކުރަން ޖެހޭނީ ދިމާވާ ކަންކަމާއި ދިމާވެދާނެ ކަންކަމަށް ރަނގަޅު ހައްލެއް ހޯދައިދޭށެވެ.\nތައުލީމީ އާ އަހަރެއް ފަށާ އިރު ބެލެނިވެރިންނަށް ވެސް އިރުޝާދުތަކެއް ލިބެން ޖެހެ އެވެ. ތައުލީމީ ދާއިރާއާ އެކި ގޮތްގޮތުން ގުޅިފައިވާ އެންމެންނަށް ވެސް، ތަޖުރިބާކާރުންގެ ވާހަކަތައް މުހިންމުވަނީ އެ ސަބަބާ ހެދި އެވެ. އެ މަގުސަދުގައި، "މިހާރުގެ ސްކޫލް ގައިޑް"ގެ ފަރާތުން، މިފަހަރު ބައްދަލުކުރީ ތައުލީމީ ދާއިރާގައި 30 އަހަރު ދުވަހު މަސައްކަތް ކުރައްވާފައިވާ އަމީނިއްޔާ ސްކޫލުގެ ޕްރިންސިޕަލް ނާޒްލީން ވާފިރު (ނާޒް) އާ އެވެ. އޭނާ ވަނީ ވަރަށް ދިގުކޮށް، އޭނާގެ އެކި ތަޖުރިބާތައް ހިއްސާކުރައްވާފަ އެވެ.\nބެލެނިވެރިންނާއި ޓީޗަރުންގެ ގުޅުން\nނާޒް ދެކެވަޑައިގަންނަވާ ގޮތުގައި ޓީޗަރުންނާއި ބެލެނިވެރިންނާ ދެމެދު ވަރަށް ރަނގަޅު ގުޅުމެއް އޮންނަން ޖެހެ އެވެ. ސްކޫލުގައި ބާއްވާ ބެލެނިވެރިންގެ ބައްދަލުވުން ނޫނަސް އެ ގުޅުން ދަމަހައްޓައި ވަރުގަދަ ކުރެވޭނެ ގޮތްތައް މިހާރު އެބަ ހުއްޓެވެ. ޓެކްނޮލޮޖީއަކީ އޭގެ އެއް މިސާލެވެ.\nއޭނާ ވިދާޅުވި ގޮތުގައި ތަފާތު އެކި މިޒާޖުގެ ބެލެނިވެރިން ތިބޭއިރު، ރަނގަޅު ގުޅުން އޮންނަ ނަމަ ނުރުހުމުގެ ނަޒަރުން ދެކޭ ދެކުން ކުޑަވާނެ އެވެ. ވާހަކަދައްކައިގެން ކޮންމެ ކަމެއް ވެސް ހައްލުކުރެވޭނެ ކަމަށް، ރާއްޖޭގެ އެންމެ ދުވަސްވީ އެއް ސްކޫލުގެ ޕްރިންސިޕަލް ވިދާޅުވި އެވެ. ބައެއް ހާލަތްތަކުގައި، ސްކޫލުގެ ވެރިންނަށް އަޑުނީވޭ ހިސާބުތަކުގައި، އެ ވާހަކަތައް ދައްކާ ނަމަ މަސްލަހަތު ފުރުއަރާނެ ކަމަށް އޭނާ ވިދާޅުވި އެވެ.\nނާޒް ވިދާޅުވީ ޓީޗަރުންނާ ހިސާބުން ހައްލުނުވާ ކަންކަން ލީޑިން ޓީޗަރާ ހަމައަށް ގެންދެވޭނެ ކަމަށެވެ. އެވަރުން ވެސް ހައްލު ނުވެއްޖެ ނަމަ ޑެޕިއުޓީ ޕްރިންސިޕަލް ނުވަތަ ޕްރިންސިޕަލްގެ ސަމާލުކަމަށް ވެސް އެކަމެއް ގެންދެވޭނެ ކަމަށް ވިދާޅުވި އެވެ.\n"މައްސަލަތަކަށް ހައްލު އަންނާނެ. ހައްލު ނުލިބޭ މައްސަލައެއް ނުހުންނާނެ ކަމަށް ދެކެނީ،" ނާޒް ވިދާޅުވި އެވެ.\nއަމީނިއްޔާ ސްކޫލުގެ ޕްރިންސިޕަލް ނާޒް އިންޓަވިއުދެއްވަނީ.-- ފޮޓޯ: ނިޝާން އަލީ/ މިހާރު\nގްރޭޑް އެކެއްގެ ދަރިވަރުން\nދިރާސީ އާ އަހަރާ އެކު އެންމެ ތަފާތު އިހްސާސެއް ކުރެވޭނީ އަލަށް ގްރޭޑު އެކަކަށް ވަންނަ ދަރިވަރުންނާއި އެ ކުދިންގެ ބެލެނިވެރިންނަށެވެ. ކިޔެވުމުގެ ފުރަތަމަ ދުވަހުން ފެށިގެން، ބެލެނިވެރިން ތައްޔާރުވާ މިންވަރަކުން ދަރިވަރުންގެ ފަރާތުން ބޮޑެތި އުއްމީދުތަކެއް ހުރެދާނެ ކަމަށް ނާޒް ވިދާޅުވި އެވެ. އެކަމަކު އޭގެ ބަދަލުގައި ސްކޫލަށް ކުއްޖާ ހޭނެވުމަށްޓަައި، ސްކޫލާ ގުޅިގެން ބެލިވެރިންނަށް މަސައްކަތްކުރެވިދާނެ ކަމަށް އޭނާ ގަބޫލުކުރައްވަ އެވެ.\nކިޔެވުން ފަށާ ފުރަތަމަ ދުވަހު ދަރިވަރުންނަށް އޮރިއެންޓޭޝަން ބާއްވަ އެވެ. އޭގެ ސަބަބުން އެ ކުދިންނަށް ސްކޫލު ކޮންމެވެސް ވަރަކަށް ދަސްވެ އެވެ. އެކަމަކު އެއީ ނިމުމެއް ނޫނެވެ.\nބެލެނިވެރިންގެ ސަމާލުކަން ދޭން ޖެހޭ ކަންކަމުގެ ތެރޭގައި، ނާޒް ވިދާޅުވީ، ސްކޫލަށް ބަރާބަރަށް ހާޒިރުވުމުގެ އިތުރުން ކްލާހަށް ބޭނުންވާ ތަކެތި ހަމައަށް ހިފައިގެން ދޭތޯ ކަށަވަރުކުރުން ހިމެނޭނެ ކަމަށެވެ. ސްކޫލަށް ގެންދަން ޖެހޭ ތަކެތި ނުގެންދިއުމުން ފިލާވަޅުތައް ހަދަން ދަތިވެ އެވެ. އެހެންވެ ދަރިވަރުންގެ ވެސް ޒިންމާ ހަނދާންކޮށްދީ، ބެލެނިވެރިން ވެސް އެންކަމާ އުޅުން މުހިންމު ކަމަށް ނާޒް ވިދާޅުވި އެވެ.\nކުރިއަށް ދެވޭނީ ކުއްޖާގެ ގާބިލްކަން ހުރި މިންވަރަކުން\nކިޔެވުމުގެ އެކި ދަރިވަރުންގެ ގާބިލްކަން ހުންނާނީ އެކި މިންވަރަށެވެ. އެކަން ކްލާސްރޫމަށް ބަލައިލިއަސް އެނގޭނެ ކަމަށް ނާޒް ވިދާޅުވި އެވެ. ބެލެނިވެރިންނަށް ވެސް ކުދިންގެ ގާބިލްކަން ވަޒަންކުރެވޭނެ އެވެ. އެކަމަކު ރަނގަޅު ނަތީޖާ ހޯދިދާނެ ކަމަށް ބަލައި، ބައެއް ބެލެނިވެރިން ދަރިވަރުންނަށް، އެކަށީގެންނުވާ ވަރަށް ޕްރެޝާކުރެ އެވެ.\n"އެ ކުއްޖެއްގެ ހުރި ގާބިލްކަމުން އެ ކުއްޖަކު ކުރިއަށް ދިއުމަކީ އަޅުގަނޑު ގަބޫލުކުރާ ގޮތް. ބައެއް ފަހަރު ޕްރެޝާ ކުރޭ އެންމެ ރަނގަޅު ނަތީޖާ ހޯދަން. އެކަމަކު އެންމެ ރަނގަޅު ގޮތަކީ ކުއްޖާ ހުރި މިންވަރުން، އެންމެ މަތީ ފެންވަރަށް ގެނައުން،" ނާޒް ވިދާޅުވި އެވެ.\nއޭނާ ވިދާޅުވި ގޮތުގައި ސްކޫލުން ރަން ވަނަތައް ހޯދި ދަރިވަރުން ސަރުކާރާއި އަމިއްލަ ކުންފުނިތަކުގެ އިސް މަގާމުގައި ތިބޭ އިރު އެންމެ މޮޅު ނަތީޖާ ނުލިބޭ ދަރިވަރުން ވެސް ވަޒީފާތަކުގައި ކާމިޔާބު ހޯދައި، ކުރިއަރަ އެވެ.\nއެއީ، ނާޒް ގަބޫލުކުރައްވާ ގޮތުގައި، އެންމެ މޮޅު ނަތީޖާ ނެލިބުނަސް މުޖުތަމައަށް ބޭނުންވާ ފުރިހަމަ ދަރިވަރުން ބިނާކުރެވުމެވެ. މުޖުތަމައު ބަލައިގަންނަ އަދި ރަނގަޅު އަޚުލާގާ އެކު މަސައްކަތް ކުރާ ކުއްޖަކީ ރަނގަޅު ދަރިވަރެކެވެ.\nވަކިވަކިން އަޅާލެވޭ ނަމަ ޓިއުޝަން ދޭން ޖެހޭ މިންވަރު މަދުވާނެ\nޓިއުޝަން ދިނުމާ މެދު ތައުލީމީ ދާއިރާގެ އެކި ބޭފުޅުންގެ ހިޔާލު ތަފާތެވެ. ތައުލީމީ ދާއިރާގެ ތަޖުރިބާކާރެއްގެ ގޮތުން ނާޒް ދެކެވަޑައިގަންނަވާ ގޮތުގައި، ކްލާހުގައި ދަރިވަރުންނަށް ވަކިވަކިން އަޅާލެވޭ ނަމަ ޓިއުޝަން ނަގާ މިންވަރު މަދުވެގެންދާނެ އެވެ. ކްލާހުގައި ކިޔަވައިދޭ ގަޑީގެ އިތުރުން ވެސް ޓީޗަރުން ދަރިވަރުންނަށް އިތުރަށް އެހީތެރިވާ ކަމަށް އޭނާ ވިދާޅުވި އެވެ.\nއެކަމަކު ޓިއުޝަން ދިނުމަކީ ރާއްޖޭގައި އާންމު ކަމެކެވެ. ޓިއުޝަން ނުދޭ ނަމަ، ކިޔެވުމުގެ އެއް ބައި މަދުވާ ކަމަށް، ބައެއް ދަރިވަރުންނަށާއި ބެލެނިވެރިންނަށް އިހުސާސްކުރެވެ އެވެ.\nނާޒް ވިދާޅުވި ގޮތުގައި ބެލެނިވެރިން އެކަން ކުރަނީ އެންމެ މޮޅު ނަތީޖާ ނެރުމުގެ އުއްމީދުގައި ކަމަށް ވެދާނެ އެވެ.\nއޯ ލެވެލް އިމްތިހާނަށް ތައްޔާރުވާން ފަށަން ޖެހެނީ، ނާޒް ވިދާޅުވި ގޮތުގައި، އިމްތިހާން ކައިރިވުމުންނެއް ނޫނެވެ. ތިން އަހަރުގެ މުގައްރަރު ދަސްކުރަން ޖެހޭނީ ދުރާލައިގެންނެވެ،. އޭރުން މާ ބޮޑު އުނދަގުލެއް ނެތި އިމްތިހާން ހަދާލެވޭނެ ކަމަށް އޭނާ ގަބޫލުކުރައްވަ އެވެ.\nއޯ ލެވެލް ދަރިވަރުންނަށް ނާޒުގެ ނަސޭހަތަކީ ދުވަހުން ދުވަހަށް ފިލާވަޅުތައް ފަރިތަކުރުމެވެ. ޓީޗަރުންނާ ގާތް ގުޅުމެއް ބާއްވައި ފިލާވަޅުތައް އޮޅުންފިލުވުމެވެ.\nދެން އޮންނާނީ، ނާޒް ވިދާޅުވި ގޮތުގައި، އިމްތިހާން ކައިރިވުމުން ފިލާވަޅުތައް ފަރިތަކޮށްލުމެވެ.\n"އޭރުން ކާމިޔާބުވާނެ،" ނާޒް ވިދާޅުވި އެވެ.\nޓީޗަރުންނަށް ދޭ ނަސޭހަތް\nދަރިވަރުންގެ ފުރަތަމަ މަރުހަލާއަކީ ޓީޗަރުންނެވެ. ކްލާހުގައި ޓީޗަރުން ބަރާބަރަށް ފިލާވަޅު ނަގައިދިނުމާއި، ފޮތްތައް މާކްކުރުމާއި އެކި ދަރިވަރުންގެ ފެންވަރު ދެނެގަތުމަކީ ޓީޗަރުންގެ ޒިންމާއެކެވެ. އެހެންކަމުން ނާޒް ވިދާޅުވީ ޓީޗަރުން ބަރާބަރަށް ސްކޫލަށް ހާޒިރުވާން ޖެހޭ ކަމަށެވެ. އަދި ކޮންމެ ކުއްޖަކީ ވެސް ތަފާތު ކުއްޖެއްކަން ދެނެގަންނަން ވެސް ޓީޗަރުންނަށް އެނގެން ޖެހޭނެ ކަމަށް، އޭނާ ގަބޫލުކުރައްވަ އެވެ.\nއެކި ކުދިން ތަފާތުވާ މިންވަރާއި ސަބަބުތައް ނޭނގޭ ނަމަ ކިޔަވައިދޭން އުނދަގޫވެދާނެ އެވެ. އެހެންކަމުން ނާޒްގެ އެދިވަޑައިގަތުމަކީ، ކުއްޖާ ދެނެގަނެ، އެ ކުއްޖަކަށް ކިޔަވައިދިނުމެވެ. ޓީޗަރުންނަކީ ދަރިވަރުންގެ ހަޔާތުގައި މުހިއްމު ރޯލެއް އަދާކުރާ ބައެކަން ހަނދާނުގައި ބަހައްޓަން ޖެހޭނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ތައުލީމް ކިޔަވާކުދިން އަމީނިއްޔާ ސްކޫލް ޕްރިންސިޕަލުން


SunOnline: Biden huvaa kurevvumaa dhimaakoh hamanujehun hingafaanethee America ge state thah alert ah\nބައިޑެން ހުވާ ކުރެއްވުމާ ދިމާކޮށް ހަމަނުޖެހުން ހިންގަފާނެތީ އެމެރިކާގެ ސްޓޭޓުތައް އެލާޓަށް\nރުގިއްޔާ މުހައްމަދު މޫސާ 17 Jan 2021, 10:05\nއެމެރިކާގެ ކޮންގްރެސް އިމާރާތް ކައިރީގައި ފެންސް ޖަހަނީ -- ފޮޓޯ: އީޕީއޭ\nވޮޝިންޓަން (ޖެނުއަރީ 17): އެމެރިކާގެ ރިޔާސީ އިންތިހާބު ކާމިޔާބު ކުރެއްވި ޖޯ ބައިޑެން އާއި ކަމަލާ ހެރިސް އަންނަ ބުދަ ދުވަހު ވެރިކަމުގެ ހުވާ ކުރައްވާ އިރު އެގައުމުގައި ހަމަނުޖެހުން ހިންގަފާނެތީ އެގައުމުގެ ހުރިހާ ސްޓޭޓެއްގައި ސަލާމަތީ ކަންތައްތައް ވަރުގަދަކޮށްފި އެވެ.\nއެމެރިކާގެ 50 ސްޓޭޓާއި ވޮޝިންޓަން ޑީސީގައި ސަލާމަތީ ހާލަތު ވަރުގަދަ ކުރީ ބައިޑެން ހުވާ ކުރައްވާ ދުވަހު އާއި އޭގެ ކުރިން، ރައީސް ޑޮނަލްޑް ޓްރަމްޕަށް ތާއިދު ކުރާ މީހުން ހަތިޔާރާ އެކު ހުރިހާ ސްޓޭޓެއްގައި މުޒާހަރާ ކުރުން އެކަށީގެންވާ ކަމަށް އެފްބީއައިއިން ފުލުހުންގެ އިދާރާތަކަށް އެންގި ފަހުންނެވެ. އަދި ކަމާ ބެހޭ މާހިރުން ވިދާޅުވި ގޮތުގައި ހަމަނުޖެހުންތައް ހިނގާނެ ކަމަށް އެންމެ ބޮޑަށް ބެލެވެނީ ރިޔާސީ އިންތިހާބުގައި ބައިޑެން ކުޑަ ތަފާތަކުން ކާމިޔާބު ކުރެއްވި ސްޓޭޓުތައް ކަމަށްވާ ވިސްކޮންސިން، މިޝިގަން، ޕެންސިލްވޭނިއާ އަދި އެރިޒޯނާގަ އެވެ.\nއޭގެ ސަބަބުން އެމެރިކާގެ އަސްކަރިއްޔާގައި ހިމެނޭ ނެޝަނަލް ގާޑުންގެ ފައުޖުތައް ނެރެފައިވާ ސްޓޭޓުތަކުގެ ތެރޭގައި ކެލިފޯނިއާ، މިޝިގަން، ޕެންސިލްވޭނިއާ، ކެންޓަކީ އަދި ފްލޮރިޑާ ހިމެނެ އެވެ. އަދި ވޮޝިންޓަން ޑީސީއަށް 10،000 ސިފައިން ވަނީ ނެރެފަ އެވެ.\nމީގެ އިތުރުން މެރިލޭންޑް، ނިއު މެކްސިކޯ އަދި ޔޫޓާގައި ވަނީ އެ ސްޓޭޓުތަކުގެ ގާނޫނު ހަދާ މަޖިލިސްތައް ކައިރީ މުޒާހަރާ ކޮށްފާނެތީ ކުއްލި ނުރައްކަލުގެ ހާލަތު އިއުލާންކޮށްފަ އެވެ. އަދި މިޝިގަންއިން ވަނީ އެ ސްޓޭޓުގެ ގާނޫނު ހަދާ މަޖިލީހުގެ އިމާރާތް ވަށައިގެން ހަ ފޫޓުގެ ފެންސެއް ޖަހާފަ އެވެ.\nބައިޑެން ހުވާ ކުރުމުގެ ރަސްމިއްޔާތު ބޭއްވުމުގެ ކުރިން ވޮޝިންޓަން ޑީސީގެ ކޮންގްރެސް އިމާރާތް ކައިރީ އޮންނަ ގިނަ މަގުތަކުގައި ކޮންކްރީޓު ބެރިއަރާއި ދަގަނޑު ފެންސުތައް ޖަހާ، އެ ސަރަހައްދު ވަނީ ބަންދުކޮށްފަ އެވެ. އަދި ރައީސް ހުވާ ކުރައްވާ މަންޒަރު ބަލަން އާއްމު ގޮތެއްގައި އެތައް ހާސް މީހުން އެއްވާ ނެޝަނަލް މޯލް ވަނީ ސީކްރެޓް ސާވިސްގެ އެދުމުގެ މަތިން ބަންދުކޮށްފަ އެވެ.\nއެމެރިކާއިން އެފިޔަވަޅުތައް އެޅީ މި މަހުގެ ހަޔެއްގައި ޓްރަމްޕަށް ތާއިދު ކުރާ ބަޔަކު ހަތިޔާރާ އެކު ކޮންގްރެސް އިމާރާތަށް ވަދެ، ހަމަނުުޖެހުން ހިންގި ފަހުންނެވެ. އެ މުޒާހަރާގެ ބައިވެރިން ކޮންގްރެސް އިމާރާތް ކައިރިއަށް އެއްވެ، އިންތިހާބުގެ ނަތީޖާ ބަދަލު ކުރުމަށް ހިތްވަރު ދެއްވީ ޓްރަމްޕް އެވެ. އަދި އެ އެއްވުން ބޭއްވީ ރިޔާސީ އިންތިހާބުގެ އިލެކްޓޯރަލް ވޯޓުތައް ކޮންގްރެސްގެ ދެ ގެއިން ގުނަމުން ދަނިކޮށެވެ.\nއޭގެ ފަހުން ކޮންގްރެސްގެ ހަތަރު ކޮމިޓީއެއްގެ ލީޑަރުން ވަނީ މި މަހުގެ ހަޔެއްގައި ހިނގި ހަމަނުޖެހުންތައް ތަހުގީގު ކުރަން ފަށާފައިވާ ކަމަށް ވިދާޅުވެފަ އެވެ.


Zigzeg intar ofees futsal mubaaraai: hospitalaai poatge mechu ehvaru viiru afeefuhdheenah fen kunfuni athun bodu molheh\nޒިގްޒެގް އިންޓަރ އޮފީސް ފުޓްސަލް މުބާރާތް: ހޮސްޕިޓަލާއި ޕޯޓްގެ މެޗު އެއްވަރު ވިއިރު އަފީފުއްދީނަށް ފެން ކުންފުނި އަތުން ބޮޑު މޮޅެއް\nކުޅުދުއްފުށީގައި ހުންނަ ސަރުކާރުގެ އޮފީސްތަކަށާއި ކުންފުނިތަކަށް ހުޅުވާލައިގެން ޒިގްޒެގް އިން ބާއްވާ ޒިގްޒެގް އިންޓަރ އޮފީސް ފުޓްސަލް މުބާރާތުގައި މިރޭ ކުޅެވުނު ފުރަތަމަ މެޗުގައި ކުޅުދުއްފުށީ ރީޖަނަލް ހޮސްޕިޓަލް އާއި ކުޅުދުއްފުށީ ޕޯޓް ލިމިޓެޑް ބައްދަލުކުރި މެޗު 2-2 ކުން އެއްވަރު ވިއިރު އަފީފުއްދީން ސްކޫލުން ވަނީ ފެން ކުންފުނި ބޮޑު ތަފާތަކުން ބަލިކޮށްފައެވެ.\nމުބާރާތުގެ ގްރޫޕް ޑީގެ ފުރަތަމަ މެޗުގައި ކަސްޓަމްސް އާއި ބައްދަލުކޮށް ބަލިވެފައި ވުމުން މިރޭގެ މެޗަށް ޕޯޓް ގެ ޓީމު ނުކުމެފައި ވަނީ މެޗު ވަރަށް ސީރިއަސްކޮށް ނަގައިގެންނެވެ. ނަމަވެސް މެޗު ފަށައިގެން މާގިނައިރު ތަކެއް ނުވަނީސް މެޗުގެ ލީޑު ނަގާފައި ވަނީ ހޮސްޕިޓަލް އިންނެވެ. މެޗުގެ ތިން ވަނަ މިނެޓްގައި ހޮސްޕިޓަލްއަށް ގޯލު ޖަހައިދިނީ މުހައްމަދު ހަސަން (ގޮމޭ) އެވެ. މެޗުގެ ކުރީކޮޅު ހޮސްޕިޓަލްއިން ގޯލެއް ޖަހައި ކުރިހޯދި ކަމުގައި ވިޔަސް، ޕޯޓުގެ ކުޅުންތެރިން ވަނީ ގިނަ ވަގުތު މެޗު ޑޮމިނޭޓްކޮށް ފުރުސަތު ތައް ހޯދާފައެވެ.\nނަމަވެސް ދެވަނަ ހާފު ފެށިގެންވެސް މާގިނައިރުތަކެއް ނުވަނީސް އަނެއްކާވެސް ފެނުނީ ހޮސްޕިޓަލްގެ މުހައްމަދު ގާސިމް ގޯލެއް ޖަހައި ލީޑު ފުޅާކުރިތަނެވެ. މެޗު ނިމެން ތިން މިނެޓަށް ވެފައި ވަނިކޮށް ޕޯޓުގެ އުއްމީދަށް ދިރުމެއް ލިބުނީ ފަހު ހާފުގައި ހޮސްޕިޓަލް ޓީމުގެ ފަސް ފައުލް ހަމަވެގެން ލިބުނު ދުރު ޕެނަލްޓީ އެޓީމުގެ މުހައްމަދު ހަސަން (ޕޯޓޭ) ގޯލަށް ވައްދާލުމުންނެވެ. އޭގެ ކުރިންވެސް ޕޯޓަށް ޕެނަލްޓީއެއް ލިބުން ކަމުގައި ވިޔަސް، ގޯލަކަށް ބަދަލުކޮށްނުލެވި ވަނީ ބޭކާރު ވެފައެވެ. މެޗުގެ ނަތީގައި ހަމަކޮށްދިނީ މެޗު ނިމެން މިނެޓަކަށް ވެފައިވަނިކޮށް ހަސަން އާދަމް ވަރަށް ހަނި އޭންގަލްއަކުން ކާމިޔާބު ކޮށްދިން ލަނޑުންނެވެ.\nމެޗުގެ މޭން އޮފް ދަ މެޗަކަށް ހޮވިފައިވަނީ ޕޯޓު ޓީމުގެ ކެޕްޓަންކަން ކުރި މުހައްމަދު ހަސަން (ޕޯޓޭ) އެވެ.\nމިރޭ ކުޅެވުނު ފަހު މެޗުގައި އަފީފުއްދީން ސްކޫލުން ވަނީ އެމް.ޑަބްލިޔު.އެސް.ސީ އާ ބައްދަލުކޮށް 2-8 ކުން މޮޅުވެފައެވެ. މިމެޗުގައި ކުޅުދުއްފުށީ މަގުލަސް ކުލަބްގެ ފޯވާޑަކަށް ކުރިން ކުޅުން އަހުމަދު މޫސާ ވަނީ އަފީފުއްދީން ސްކޫލަށް ހަތަރު ގޯލު ކާމިޔާބު ކޮށްދީފައެވެ. މީގެއިތުރުން އަހުމަދު ހުސެއިން ދެ ގޯލު ޖަހާފައި ވާއިރު އަނެއް ދެގޯލް ޖެހީ އަބްދު ﷲ މުހައްމަދެވެ. އެމްޑަބްލިއުއެސްސީގެ ދެގޯލް ޖަހައިދިނީ މުހައްމަދު ގާސިމް އާއި މުހައްމަދު އަހުމަދެވެ. މެޗުގެ މޮޅު ކުޅުންތެރިޔަކަށް ހޮވުނީ އަފީފުއްދީން މިރޭ މޮޅުވުމުގައި ބޮޑު ދައުރެއް އަދާކުރި އަހުމަދު މޫސާއެވެ. މިމެޗުގައި އަފީފުއްދީންގެ އަބްދު ﷲ މުހައްމަދަށާއި އެމްޑަބްލިއުއެސްސީގެ މުހައްމަދު އަހުމަދަށް ރީނދޫ ކާޑު ދެއްކިއެވެ.\nމިމުބާރާތުގައި މާދަމާރޭ ކުޅޭ ފުރަތަމަ މެޗުގައި ބައްދަލު ކުރާނީ ދިރާގާއި ޕޮލިހެވެ. އަދި ދެވަނަ މެޗުގައި އެސްޓީއޯއާއި ފަޔަރ ބައްދަލު ކުރާނެ އެވެ.


Russia Ge Vaccine Ge 95 Insahtha Kaamiyaabu - Vaguthu\nރަޝިއާގެ ވެކްސިނުގެ 95 އިންސައްތަ ކާމިޔާބު\nކޮވިޑް-19 އަށް ވެކްސިނެއް ހޯދަން މަސައްކަތް އަދިވެސް ދަނީ ކުރިއާށް - ފޮޓޯ: ރޮއިޓާސް\nދުނިޔޭގައި ހަލުވިކަމާ އެކު ފެތުރެމުން އަންނަ ކޮވިޑް-19 ވައިރަހަށް ފަރުވާ ހޯދުމަށް ކުރަމުން އަންނަ މަސައްކަތްތަކުގެ ތެރެއިން ރަޝިއާ އިން އުފެއްދި ވެކްސިނުގެ 95 އިންސައްތަ ކާމިޔާބު ކަމަށް އެ ގައުމުން ހާމަކޮށްފިއެވެ.\nއެ ގައުމުގެ ގާނޫނޫ ހަދާ މަޖިލީހުގެ ތަފާސްހިސާބުތަކަށް ބަލާ އިރު، މިހާރު ރަޝިއާ އިން އުފައްދަމުން އަންނަ ވެކްސިނުގެ 95 އިންސައްތަ ކާމިޔާބު ވާނެ ކަމަށް "ދަ ގާޑިއަން" ނޫހުން ވަނީ ރިޕޯޓުކޮށްފައެވެ.\nރަޝިއާ ސަރުކާރުގެ އޮފިޝަލަކާ ހަވާލާދީ އެ ނޫހުން ރިޕޯޓުކޮށްފައިވާ ގޮތުގައި، އޮކްސްފޯޑުން އުފެއްދުމަށް މަސައްކަތް ކުރަމުން އަންނަ ވެކްސިނަށްވުރެ ވެސް މި ވެކްސިން ކާމިޔާބުވާނެއެވެ. ރަޝިއާގެ ކުރިއަރާފައިވާ ޓެކްނޯލޮޖީ އާއެކު އުފެއްދި މި ވެކްސިން އެމެރިކާގެ ސައިންޓިސްޓުން ތަހުލީލުކުރުމަށް ދިނުމަށް ވަނީ ނިންމައިފައެވެ.\nމި ވެކްސިން އެމެރިކާ އާއި ހަމައަށް ފޯރުކޮށްދިނުމުގެ މަގްސަދަކީ އެމެރިކާގައި އުފައްދަމުން އަންނަ ވެކްސިން ވެސް ރަޝިއާ އިން އުފެއްދި ވެކްސިނާއި އެއްވަރަށް ކާމިޔާބުކުރުން ކަމަށް އެގައުމުން ވަނީ ބުނެފައެވެ.\nރަޝިއަން ޑައިރެކްޓް އިންވެސްޓުމެންޓު ފަންޑުން ހާމަކޮށްފައިވާ ގޮތުގައި މި ވެކްސިނުގެ އަސަރު ކުރާނެެ މިންވަރު 95 އިންސައްތައަށްވުރެ އިތުރެވެ. އަދި މިއީ މުޅި ދުނިޔެއަށްވެސް އުފާވެރި ހަބަރެއް ކަމަށް އެ އިދާރާއިން ވަނީ ހާމަކޮށްފައެވެ.\nގާނޫނު ހަދާ މަޖިލީހުން ވަނީ މިއީ ކޮވިޑް-19 އާއި ދެކޮޅަށް ކުރިއަށް ގެންދެވޭ ވަރުގަދަ މުބާރާތެއްކަން ފާހަގަކޮށް މި ވެކްސިނަކީ މުޅި ދުނިޔެއިން މި ބަލި ފިލުވާލުމަށް އެޅިދާނެ އެންމެ މުހިންމު ފިޔަވަޅު ކަމަށް ހާމަކޮށްފައެވެ.\nރަޝިއާއިން މި ވެކްސިނާ ގުޅިގެން އާންމު ކުރަމުން އަންނަ މައުލޫމާތުތަކުގެ ސައްހަ ކަމާއި މެދު ގިނަ ފަރާތްތަކަކުން އަންނަނީ ސުވާލު އުފައްދަމުންނެވެ. އަދި މި ވެކްސިނުގެ ތިންވަނަ ސްޓޭޖު ނުނިންމައި ރަޝިއާއިން ދައްކަމުން އަންނަ ވާހަކަތައް ގަބޫލު ނުކުރެވޭނެ ކަމަށް އެމީހުން އަންނަނީ ބުނަމުންނެވެ.\nރަޝިއާގެ އިތުރުން އިންޑިއާ، ޗައިނާ، އަދި އެމެރިކާ އިންވެސް އަންނަނީ މި ބައްޔަށް ފަރުވާއެއް ހޯދުމަށް މަސައްކަތް ކުރަމުންނެވެ.


މުފްތީ މެންކަށް ކޮރޯނާއަށް ވެދާނެ ޢަލާމާތެއް ފެނިވަޑައިގަތުމުން ރައްކާތެރިކަމުގެ ފިޔަވަޅުތައް އަޅުއްވައި ޚާއްޞަ އިލްތިމާސްތަކެއް ކުރައްވައިފި!\nކޮރޯނާ ބަލި ކަމަށްވެދާނެ ޢަލާމާތެއް ފެނިވަޑައިގަތުމުން އިމާމް މުފްތީ މެންކް އަމިއްލަފުޅަށް ރައްކާތެރިކަމުގެ ފިޔަވަޅުތައް އަޅުއްވައި އަދި އެންމެންނަށް ވެސް ގޭގައި މަޑުކޮށް ރައްކާތެރިކަމުގެ ފިޔަވަޅުތައް އެޅުމަށް އިލްތިމާސް ކުރައްވައިފިއެވެ.\nމުފްތީ މެންކް ވިދާޅުވީ އޮސްޓްރޭލިއާއަށް ކުރެވިދަތުރުފުޅުން އެނބުރި ވަޑައިގެންނެވިތަނާ ކަރުފުޅު ހިރުވުން ފެށިފައިވާ ކަމަށެވެ. އެހެންކަމުން ޢާއިލާ އާއި އެކަހެރިވެވަޑައިގެންނެވި ކަމަށާއި މައިންބަފައިންނާއި ބައްދަލުކުރެއްވީވެސް ދުރުގައި ހުންނަވައިގެން ކަމަށެވެ. އަދި ހުކުރު ދުވަހު އިމާމްވެ ހުކުރު ކުރައްވަން ވެސް އޮތީ އޭނާ ކަމަށާއި ނަމަވެސް މިސްކިތަށް ވަޑައި ނުގަންނަވާ ގޭގައި ނަމާދުކުރެއްވީ ކަމަށެވެ.\n"ބޭނުމެއް ނޫން އެހެން މީހެއްގެ ސަބަބުން ބަލި ޖެހޭކަށްވެސް. އަދި އެހެން މީހަކަށް އަހަރެންގެ ކިބައިން ބަލި ޖެހޭކަށްވެސް."\nމުފްތީ މެންކް ވިދާޅުވީ މިވަގުތު މުހިންމީ ޢަލާމާތްތައް ފެންނަން ހުރިކަން ބެލުން ކަމަށާއި އެކަމަށް ބެލުމަކީ ވަރަށް މޮޔަ ކަމެއް ކަމަށެވެ. "މިއީ (ފުރަތަމަ) މާގިނަ ޢަލާމާތްތައް ފެންނަ ކަމެއް ނޫން. ޢަލާމާތްތައް ފެންނައިރު އޮންނަނީ މާބޮޑަށް ލަސްވެފަ. ވީމާ މުހިންމީ ގޭގަ މަޑުކުރުން. ބޭރަށްދާންޖެހިގެންދާނަމަވެސް އަނގަ އާ ނޫފަތާ ލޯރައްކާތެރިކުރަން ޖެހޭނެ."\n"މިބަލީގަ ފުރަތަމަ ފެންނަނީ ވަރަށް އާދައިގެ ކަންތައް ތަކެއް. ކަރަށް އުނދަގޫވުން. ކަރު ހިރުވުން. މަޑުމަޑުން ހުން އައުން. މިބަލި ޖެހިފައިވާ ރައްޓެއްސަކު ބުނީ ގޭގަ މަޑުކުރުމުން ލިބިދާނެ މާލީ ގެއްލުމަކަށް ނުބެލުމަށް. މިހާރުވެސް މިވަނީ މާލީ ގޮތުން ބޮޑެތި ގެއްލުންތަކެއް ލިބިފައި ކަމަށް. ދުނިޔޭގެ އެންމެ ކުރިއަރާފައިވާ ޤައުމުތަކުން މިހާރު އެބުނަނީ އެމީހުންނަށް ކަންކަން ކުރަންވީ ގޮތަށް ނުކުރެވޭ ވާހަކަ. މީގެ ދެތިން ހަފްތާފަހުން3ވަނަ ދުނިޔޭގެ ޤައުމުތަކުން ތިމަންނަމެންނަށް ކުރެވޭނެ އެއްވެސް ކަމެއް ނެތް ކަމެއް ނުތްކަމަށް ބުނާ އަޑު އަހަން ބޭނުމެއް ނޫން. އެކަން ވެގެންދާނީ މުޅިން ތަފާތު ގޮތަކަށް."\nމުފްތީ މެންކް ވިދާޅުވީ މިސްކިތްތައް ބަންދުކޮށްގެން ނުވާނެ ކަމަށާއި ނަމަވެސް ޖަމާޢަތުގައި ނަމާދުކުރުން މިވަގުތު ހުއްތާލަން ޖެހޭނެ ކަމަށެވެ. "މިހެންބުނާއިރުވެސް އެނގޭ ޖަމާއަތުގައި ނަމާދުކުރަން އާދަވެފައި ތިބި އުމުރުން ދުވަސްވީ މީހުންނަށް މިވާހަކަ ޤަބޫލުކުރަން އުނދަގޫތަކެއް ހުންނާނެކަން. ނަމަވެސް އެންމެ ބޮޑަށް ސަމާލުކަން ދޭންވީ އެމީހުން. މިސްކިތްތައް ހުޅުވިތޯ ނޫނީ ބަންދުކުރިތޯއެއް ނޫން ބަލަންވީ. ގޭގައި އެމީހުންގެ ލޯބިވާ މީހުންނާއެކު މަޑުކުރަންވީ. އެންމެ ނުރައްކާތެރިކަން ބޮޑީ އެމީހުންނަށް. މިއީ ގޭގައި ޖަމާއަތުގަ ނަމާދުކުރންވީ ވަގުތު."\nމުފްތީ މެންކް ވިދާޅުވީ ގޭގައި މަޑުކުރަން ބުނުމުން އުމުރުން ދުވަސްވީ މީހުންނަށް އަދި އެންމެންނަށްވެސް އުނދަގޫތަކެއް ހުންނާނެ ކަމަށާއި ގަދަކަމުން "ކާފިޔު" ހިންގައިގެން ނަމަވެސް އެމީހުން ގޭގައި ހިފެހެއްޓުމަށެވެ. ވޫހާން ސިޓީގައި ވެސް ޖެހުނީ ގަދަ އަމުރު ހިންގައިގެން މީހުން ހިފަހައްޓަން ކަމަށެވެ.\n"މަރުވެދާނެތީ ބިރުގަތުމެއް ނެތެވެ. މިއަދު މަރުނުވި ނަމަ ފަހުން ނަމަވެސް މަރުވާނެ ކަމަށެވެ. ދުޢާކުރަންވީ މަރުވުމުން ޖަންނަތުލްފިރުދައުސްގައި ލައްވަވައި ދެއްވެވުން އެދިއެވެ." --މުފްތީ މެންކް\nމުފްތީ މެންކަށް އަވަސް ޝިފާއަކަށް އެދި ދުޢާކުރަމުއެވެ! މިދުޢާގައި ބަލި ހާލުގައި ތިބި އެންމެން ވެސް ޝާމިލުކުރަމުއެވެ! އާމީން


ހަލުވި ސްޕީޑާއެކު އުރީދޫ ސުޕަރނެޓް ފިކްސްޑް ބްރޯޑްބޭންޑު މަހިބަދޫއަށް! | Atoll News\nހަލުވި ސްޕީޑާއެކު އުރީދޫ ސުޕަރނެޓް ފިކްސްޑް ބްރޯޑްބޭންޑު މަހިބަދޫއަށް!\nޝާއިޢުކުރީ: މުޙައްމަދު އަފްރާޙް ޖުލައި 12, 2021, 23:05\nއުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް އދ. މަހިބަދޫއަށް ތައާރަފްކޮށްފި އެވެ.\nއެ ކުންފުނިން މަހުބަދޫއަށް މި ޚިދުމަތް މިއަދު ތަޢާރަފް ކުރީ 1 ޖީބީޕީއެސް އާއި ހަމައަށް ހަލުވި ސްޕީޑްތަކާއި އެކުގަ އެވެ.\nއުރީދޫ އިން ބުނީ ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް އެރަށުން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސް ލިބޭނެ ކަމަށެވެ.\nމީގެ އިތުރުން ސުޕަރނެޓް 50 އެމް އަދި 100 އެމް ނަންގަވާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްއަށް 1 މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބޭނެ ކަމަށް ވެސް ބުންޏެވެ.\nއުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވީ ރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށްވެސް ފެންވަރު ރަނގަޅު އިންޓަރނެޓްގެ ޚިދުމަތް ހެޔޮ އަގުގައި ފޯރުކޮށްދިނުމަށްޓަކާ އެ ކުންފުނީގެ ޕެކޭޖްތަކާއި ޚިދުމަތްތައް އަޕްގްރޭޑް ކުރުމަށް އަބަދުވެސް މަސައްކަތް ކުރާ ކަމަށެވެ. އަދި އެގޮތުގެ މަތިން ދާދި ފަހުން ގެނައި ބަދަލުތަކާއެކު ސުޕަރނެޓް ޕެކޭޖްތަކަކީ މިހާރު މާކެޓްގައި އެންމެ ގިނަ ފައިދާތައް ލިބޭނެ ޕެކޭޖްތައް ކަމަށް ނިޔާޒު ވަނީ ފާހަގަ ކުރައްވާފަ އެވެ.\n“%100 އާއި ހަމައަށް އިތުރު ޑޭޓާ، ޑޭޓާ ރޯލް އޯވަރ ގެ އިތުރުން ޑޭޓާ ހުސްވުމުން ލިބޭ ސްޕީޑްވެސް2ގުނައަށްވަނީ އިތުރުކުރެވިފަ. އދ. މަހިބަދޫއަށް މިއަދު މި ޚިދުމަތް ތައާރަފް ކުރުމަކީ މަހިބަދޫގެ ރައްޔިތުންނަށް އިތުރު ފުރިހަމަކަމާއި އެކު އިންޓަރނެޓް ބޭނުންކުރެވި އިތުރު ފުރުސަތުތަކެއް ފަހިވެގެންދާނެ. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން.” ނިޔާޒު ވިދާޅުވި އެވެ.\nމި ބަދަލުގެ ދަށުން ސުޕަރނެޓް ކަސްޓަމަރުންނަށް5ގުނަ އިތުރު ސްޕީޑާއެކު %100 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެ އެވެ. އަދި ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށްވެސް ޑޭޓާ ރޯލް އޯވަރގެ ޚިދުމަތާއެކު މަސް ނިމޭއިރު، ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާއި އެއްވެގެންދާނެ އެވެ.\nމަހިބަދޫގެ ރައްޔިތުންނަށް، އެންމެ ހެޔޮއަގުގައި އިންޓަރނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެ އެވެ.


Gudhus massalaigai salaamathee majlisb| Mihaaru\nއަގްސާ މިސްކިތް ބަންދުކުރި މައްސަލާގައި އުފެދުނު ހަމަނުޖެހުންތަކުގައި އިޒްރޭލުން ދަނީ ފަލަސްތީނު މީހުންނަށް ވަރަށް ބޮޑަށް އަނިޔާވެރިވަމުން. --ފޮޓޯ:ރޮއިޓާސް\nގުދުސް މައްްސަލާގައި ސަލާމަތީ މަޖިލިސް ބައްދަލު ކުރަނީ\n23 ޖުލައި 2017 - 11:29 1 comment\nބައްދަލުވުން ބޭއްވުމަށް ހުށަހެޅީ ސްވިޑަން، މިސްރު އަދި ފްރާންސް އިންނެވެ. ސްވިޑަންގެ ސަފީރުގެ ނައިބް ކާލް ސްކައު ވިދާޅުވީ ބައްދަލުވުމުގެ ބޭނުމަކީ ގުދުސްގެ ހަމަނުޖެހުންތަކަށް ހައްލެއް ހޯދައިދިނުން ކަމަށެވެ.\nއިޒްރޭލުން އިއްޔެ ވަނީ ހުޅަނގު އައްސޭރި އަށް އިތުރު ސިފައިން ފޮނުވާ، ހުކުރު ދުވަހުގެ ހަމަލާތަކުގައި ބައިވެރިވި ފަލަސްތީނު މީހުންގެ ގެތަކަށް ހަމަލާދީފަ އެވެ. ހުކުރު ދުވަހުގެ ހަމަލާތަކަށް ފަހު އިޒްރޭލް ސިފައިން ބަަޑިޖަހާ ފަލަސްތީނުގެ ތިން މީހުން ވަނީ ޝަހީދުކޮށްލައިފަ އެވެ. އަގްސާ މިސްކިތުގައި މެޓަލް ޑިކެޓްރު ހަރުކުރި މައްސަލާގައި ހިންގަމުންދާ ހަމަނުޖެހުންތަކުގައި ހުކުރު ވަގުތު އަގްސާ މިސްކިތް ކައިރިއަށް ޖަމާވި މީހުން ގަޔަށް އިޒްރޭލުން ވަނީ ކަރުނަ ގޭސް ޖަހައިފަ އެވެ.\nއިޒްރޭލުގެ ހެލްތު މިނިސްޓްރީން ބުނީ އިރުމަތީ ގުދުސްގައި އިޒްރޭލުން ބަޑި ޖެހުމުގެ ސަބަބުން ފަލަސްތީނުގެ އިތުރު ދެ ޒުވާނަކު ޝަހީދުވެފައިވާ ކަމަށެވެ.\nއިޒްރޭލުން ބުނެފައި ވަނީ މެޓަލް ޑިޓެކްޓަރުގެ ބަދަލުގައި ސަލާމަތީ ކަންކަން ބެލެހެއްޓުމަށް އެހެން ގޮތަކަށް ވިސްނަމުންދާ ކަމަށެވެ.


Kaivenyah2Mass Furumun Sana Ge Firimeeha Ah Dhiny Phone Eh - Vaguthu\n5 މަސް ކުރިން ( ޖެނުއަރީ 20, 2021 )\nކުރީގެ އެކްޓްރެސް ސަނާ ޚާންގެ ކައިވެންޏަށް ދެ މަސް ދުވަސް ފުރުމުގެ މުނާސަބަތުގައި އޭނާގެ ފިރިމީހާ މުފްތީ އަނަސް ސައްޔިދުއަށް ހަދިޔާއަކަށް ދިނީ ފޯނެކެވެ.\nނޮވެމްބަރ 20 ވަނަ ދުވަހު ކައިވެނި ކުރި ސަނާގެ ކައިވެންޏަށް އެއް މަސް ފުރުން ފާހަގަ ކުރުމުގެ ގޮތުން އޭނާގެ ފިރިމީހާ ހަދިޔާ ދިން ފަދައިން ކައިވެންޏަށް ދެ މަސް ފުރުން ފާހަގަ ކުރުމުގެ ގޮތުން ސަނާ ވެސް ވަނީ އޭނާގެ ފިރިމީހާއަށް ހަދިޔާއެއް ދީފައެވެ.\nސަނާ ދިން ހަދިޔާ އޭނާގެ ފިރިމީހާ ބަލައި މަންޒަރު ވީޑިއޯކޮށް އިންސްޓަގުރާމުގައި ހިއްސާކޮށް ސަނާ ބުނެފައިވަނީ ހަދިޔާ ލިބުމުން އެކަމަށް ޝުކުރުވެރިވާއިރު އޭނާގެ ފިރިމީހާ ކުޑަކުއްޖެއްހާ ވެސް ލޯބި ކަމަށެވެ.\nފިލުމީ ހަޔާތް ދޫކޮށްލަައި އިސްލާމް ދީނުގެ ތެދުމަގުގައި ސާބިތުވެ ހުރުމަށް ބޭނުންވި ސަނާ ވަނީ ވަރަށް ފަހުން އޭނާގެ ފިރިމީހާއަށް ޝުކުރު އަދާކޮށް އިންސްޓަގުރާމުގައި ޕޯސްޓެއް ކޮށްފައެވެ.\nކޮންމެ ހާލަތެއްގައި ވެސް އެންމެ ރަނގަޅު މަގު އިޚްތިޔާރު ކުރުމަށް ސަނާއަށް އަބަދުވެސް މަގުދައްކައިދޭތީ އޭނާގެ ފިރިމީހާއަށް ޝުކުރުވެރިވާ ކަމަށް މި ޕޯސްޓުގައި ސަނާ ބުނެފައިވެއެވެ.\nކުރީގެ ބިގްބޮސްގެ ބައިވެރިއެއް ކަމަށްވާ ސަނާ ޚާންގެ ފިރިމީހާއަކީ ވެސް އޭނާއަށް ވަރަށް އެހީތެރިވެދޭ މީހެއްކަން ކޮށްފައިވާ ޕޯސްޓްތަކާއި ކޮމެންޓްތަކުން ދޭހަވެއެވެ.\nމިދިޔަ އަހަރު ނޮވެމްބަރު 20 ވަނަ ދުވަހު ވަރަށް ސިއްރުން ކުރެވުނު މި ކައިވެނި ވެގެން ދިޔައީ ގިނަ ބަޔަކަށް ލިބުނު ހައިރާން ކަމަކަށެވެ. އަދި ކައިވެނީގެ ފަހުން ސަނާ ވަނީ ކައިވެނީގެ ގިނަ ފޮޓޯތަކެއް މީސް މީޑިޔާގައި ހިއްސާ ކޮށްފައެވެ.\nއަކްޝޭ އާއި ޓްވިންކަލްގެ ކައިވެނި ހަފުލާގެ ފޮޓޯގުރާފަކީ އާމިރު ޚާން\nޖެނުއަރީ 20, 2021 17:30\nއިސްލާމީ ދީނުގަނޯވޭ ދެއްކުންތެރި ވުމެއް\nޖެނުއަރީ 26, 2021 12:20\nމުފްތީގެ އަނބިމީހާ އައުރަ ނިވާނުކޮށް އިނީމާ ގޯހެއްނު؟


Nihaan fonuvaali sababu bunedheyn Raajje in India gai edhihjje\nނިހާން ފޮނުވާލި ސަބަބު ބުނެދޭން ރާއްޖެއިން އިންޑިއާގައި އެދިއްޖެ\nއިންޑިއާ ސަފީރު އަކިލޭޝް މިޝްރާ\nޕީޕީއެމްގެ ޕީޖީ ގްރޫޕް ލީޑަރު އަހުމަދު ނިހާން ހުސެއިން މަނިކު އިންޑިޔާއަށް ވަނުމުގެ ހުއްދަ ނުދީ ފޮނުވާލި މައްސަލައިގެ ތަފްސީލް ދިވެހި ސަރުކާރާ ހިއްސާކުރަން ދިވެހި ފޮރިން މިނިސްޓްރީ އިން ރާއްޖެއަށް ކަނޑައަޅުއްވާފައިވާ އިންޑިޔާގެ ސަފީރު އަކިލޭޝް މިޝްރާ އާއި އިންޑިޔާގެ އެކްސްޓާނަލް އެފެއާޒްގައި އެދެފި އެވެ.\nރޫޓީން މެޑިކަލް ޗެކަޕްއަކަށް ނިހާން އިންޑިޔާއަށް ވަޑައިގަތުމުން އެއްވެސް ސަބަބެއް އެންގުމެއް ނެތި އޭނާ ޗެންނާއީއަށް ވަންނަން ހުއްދަ ނުދީ ފޮނުވާލާފައި ވަނީ މިދިޔަ ހޯމަ ދުވަހުގަ އެވެ. އެކަމާ ގުޅިގެން ނިހާން ވަނީ އިންޑިޔާއަށް ވަރަށް ބޮޑަށް ފާޑު ވިދާޅުވެ މީޑިއާގައި ވާހަކަދައްކާފަ އެވެ. އެކަމާ ގުޅޭ ގޮތުން "ދަ އިންޑިއަން އެކްސްޕެސް"އަށް ދެއްވި އިންޓަވިއުއެއްގައި އިންޑިއާ އަށް ކަނޑައަޅާފައި ހުންނަވާ ސަފީރު އަހުމަދު މުހައްމަދު (އަންޑޭ) ވިދާޅުވީ ނިހާންއަށް އިންޑިޔާއަށް ނޭރުނު މައްސަލަ މާލޭގައި ހުންނަވާ އިންޑިއާގެ ސަފީރު އަކިލޭޝް މިޝްރާގެ ސަމާލު ކަމަށް ގެނެސްފައިވާ ކަމަށާއި އަދި އިންޑިޔާގެ އެކްސްޓާނަލް އެފެއާޒްއަށް ވެސް އެކަން އަންގާފައިވާ ކަމަށެވެ. ނަމަވެސް މިހާތަނަށް އިންޑިޔާއިން މިކަމާ ގުޅޭ ގޮތުން ވަކި އެއްޗެއް ނުބުނާކަން އޭނާ ފާހަގަ ކުރެއްވި އެވެ.\n"އަޅުގަނޑުމެން އެދިފައި ވާނީ ނިހާން އިންޑިޔާއަށް ވަނަ ނުދިން ސަބަބު ބުނެދޭން، މީގެ ކުރިން ވެސް ނިހާން ވަނީ މެޑިކަލް ޗެކަޕް ހަދަން އިންޑިޔާއަށް ގޮސްފައި، މިފަހަރުވެސް ދިޔައީ ހަމަ އެއް ޗެކަޕްއެއް ހަދަން،" އަންޑޭ ވިދާޅުވި އެވެ.\nއެކަމާ ގުޅޭ ގޮތުން "އަވަސް"އިން ކުރި ސުވާލަކަށް ޖަވާބުދެއްވަމުން ފޮރިން މިނިސްޓްރީގެ ޕޮލިޓިކަލް ޑިރެކްޓަރު ހީނާ ވަލީދު ވިދާޅުވީ ނިހާންގެ މައްސަލަ ކަމާ ގުޅުން ހުރި ހުރިހާ ފަރާތްތަކުގެ ސަމާލު ކަމަށް ގެނެސްފައިވާ ކަމަށެވެ. އިތުރު ތަފްސީލެއް އޭނާ ނުދެއްވަ އެވެ.\nއެ މައްސަލައާ ގުޅިގެން ނިހާން ވިދާޅުވީ އެއްވެސް މީހަކު ގައުމަކަށް ނާރުވާނަމަ އެކަން ކުރަން ޖެހޭ ސަބަބު ބަލަން ޖެހޭ ކަމަށެވެ. އަދި ސަރުކާރުން އެކަން ކުރައްވާނެ ކަމަށް އުންމީދު ކުރައްވާ ކަމަށް ވެސް ނިހާން ވަނީ ވިދާޅުވެފަ އެވެ.\nއިންޑިއާ އަހުމަދު ނިހާން ހުސައިން މަނިކު\nއިންޑިޔާއަށް އެރި ރުޅިގަނޑު މައިތިރިވެ ނިހާން އަމާން ދީފި!\nނިހާންގެ މައްސަލައިގައި އިންޑިއާއިން ފިނި ޖަވާބެއް\nނިހާންއަށް އިންޑިޔާއަށް ނޭރުވުމުން ޖަމީލް ދެރަވެއްޖެ


ޖޭމްސް ބޮންޑް ފިލްމުތަކުގެ ޑައިރެކްޓަރު މަރުވެއްޖެ\nމަޤުބޫލު ސްޕައި ފިލްމް ސީރީޒެއްކަމަށްވާ 'ޖޭމްސް ބޮންޑް'ގެ ޑައިރެކްޓަރު ލުއިސް ގިލްބަޓު މަރުވެއްޖެއެވެ.\nލުއިސް މަރުވެފައިވާކަން ގެ ދަރިފުޅު ޖޯން ގިލްބަޓް ވަނީ ގިނަ މީޑިއާތަކަށް ކަަށަވަރުކޮށްދީފައެެވެ. ޖޯން ބުނި ގޮތުގައި އޭނާގެ ބައްޕަ މަރުވެފައިވަނީ މޮނާކޯގައި އޭނާ ދިރިއުޅޭ ގޭގައި ނިދާފައި އޮއްވައި ކުއްލި ގޮތަކަށެވެ. ލުއިސް މަރުވިއިރު އޭނާގެ އުމުރުން 97 އަހަރުގައެވެ.\n1920 ވަނަ އަހަރުގައި އިނގިރޭސި ވިލާތުގެ ލަންޑަނަށް އުފަން ލުއިސްގެ ފިލްމީ ކެރިއަރު ފެށީ ޅަ އުމުރެއްގައި ޗައިލްޑް އެކްޓަރެއްގެ ގޮތުގައެވެ. ލުއިސް ޑައިރެކްޓްކޮށްގެން ނެރުނު ފުރަތަމަ ޖޭމްސް ބޮންޑް ފިލްމު ރިލީޒްކޮށްފައިވަނީ 1967 ވަނަ އަހަރުގައެވެ.ލުއިސް ވަނީ 'ޖޭމްސް ބޮންޑް' ފިލްމު ސީރީޒުގެ ތިން ފިލްމެއް ޑައިރެކްޓްކޮށްފައެވެ. އެ ތިން ފިލްމަކީ 'ޔޫ އޮންލީ ލިވްޑް ޓްވައިސް'، 'ދަ ސްޕައި ހޫ ލަވްޑް މީ'، އަދި 'މޫން ރޭކާ' އެވެ.\nޖޭމްސް ބޮންޑް ފިލްމުތަކުގެ އިތުރުން ލުއިސް ޑައިރެކްޓްކޮށްފައިވާ ފިލްމުތަކުގެ ތެރޭގައި 'އަލްފީ' ހިމެނެއެވެ. 1966 ވަނަ އަހަރުގައި ރިލީޒްކުރި މި ފިލްމު ވަނީ ފަސް ފަހަރެއްގެ މަތިން އޮސްކާ އެވޯޑްސްއަށް ވެސް ނޯމިނޭޓް ވެފައެވެ.\nލުއިސް އެންމެ ފަހުން ޑައިރެކްޓްކުރި ފިލްމަކީ 2002 ވަނަ އަހަރު ރިލީޒްކުރި 'ބިފޯ ޔޫ ގޯ' އެވެ.


Madame Tussauds gai behetti Nicki Minaj budhuge security varugadakuran jehijje\nމެޑަމް ޓުސޭޑްސްގައި ބެހެއްޓި ނިކީ މިނާޖުގެ ބުދުގެ ސެކިއުރިޓީ ވަރުގަދަކުރަން ޖެހިއްޖެ!\nނިކީ މިނާޖު ދަންނަނީ ކިހިނެތް ހެއްޔެވެ؟ އޭނާގެ މަޝްހޫރު ލަވަތަކަށް ހެއްޔެވެ؟ ނުވަތަ ވީޑިއޯ ލަވަތަކުގައި އެ ޖައްސާ ވައްތަރަށާއި އޭނާގެ "ބަރަހަނާ ކޮލިޓީ" އަށް ހެއްޔެވެ؟\nކޮންމެއަކަސް ޓްރިނިޑާޑަށް އުފަން އެމެރިކާގެ މި ލަވަކިޔުންތެރިޔާ އަށް މި ވަނީ އަނެއްކާވެސް އެތައް ބައެއްގެ ސަމާލުކަން ލިބިފަ އެވެ. އިހަކަށް ދުވަހު ސޯޝަލް މީޑިއާގައި ޓޭލާ ސްވިފްޓަށް ކެއްސެއް ދީގެން ވެސް ފަލަ ސުރުހީތައް އަތުލި އެވެ.\nމިފަހަރު ވެގެން އުޅޭ ގޮތަކީ މި ރެޕާގެ ވެކްސް ބުދެއް ލަސް ވޭގަސްގެ މެޑަމް ޓުސޭޑްސް މައުރަޒުގައި ބެހެއްޓުމާ އެކު މި ބުދަކާ ގައިގޯޅިވާން އުޅޭ މީހުންތައް ކޮންޓްރޯލްކުރުމަށް އެތަނުގެ ސަލާމަތީ ފިޔަވަޅުތައް ވަރުގަދަކުރަން ޖެހުނީ އެވެ. އެހެން ނުވާންވީ ސަބަބެއް ވެސް ނެތެވެ.\nމެޑަމް ޓުސޭޑްސްގައި ބެހެއްޓި ނިކީގެ ބުދަކީ އޭނާގެ އެންމެ މަޝްހޫރު މިއުޒިކް ވީޑިއޯ "އެނަކޮންޑާ" އިން އިންސްޕަޔާވެގެން އުފައްދާފައިވާ ބުދެކެވެ. މެޑަމް ޓުސޭޑްސްގައި ވެސް ނިކީ އޮތީ ވީޑިއޯގައި ވެސް ފެންނަ ގޮތަށް ކުރު ހެދުން ލައިގެން އޭނާގެ ބިޔަ ބުޑު ނިކަން ރަނގަޅަށް ހާމަކޮށްލައިގެންނެވެ.\nމިހެން އޮތުމުން މި މައުރަޒަށް ޒިޔާރަތްކުރާ ބައެއް މީހުން ހަދަން ފެށި ގޮތަކީ ނިކީ މިނާޖުގެ މި ބުދާއެކު ފޮޓޯ ނަގައި އާންމުކުރަން ފެށީ އެވެ. ނިކީ އޮތް ޕޯޒްއަށް ބަލާއިރު އޭނާއާ އެކު ނަގާފައި ހުރި ފޮޓޯތައް ބަލާކަށް އެހާ ރީއްޗެއް ނުވާނެކަން އެނގެ އެވެ.\nއުށުން ހަދާފައިވާ ނިކީ މިނާޖުގެ ބުދުގެ އެއް ބައ: އަނެއްބައި ދެއްކޭ ވަރެއް ނޫން.\nމި ބުދާ އެކު "ގުޅުން ހިނގާ ވައްތަރު ޖައްސައިގެން ތިބެ" ނަގާފައިވާ ފޮޓޯތަކެއް އާންމުވުމާ ގުޅިގެން އެކަން ކުށްވެރިކޮށް މެޑަމް ޓުސޭޑްސް އިން ބަޔާނެއް ނެރެފައިވާއިރު މި ބުދު ކައިރީގައި އިތުރު ސެކިއުރިޓީން ބޭތިއްބުމަށް މިހާރު ވަނީ ނިންމައިފަ އެވެ. އަދި އޭގެ ޑިޒައިން ވެސް ބަދަލުކުރާނެ ކަމަށް ބުނެފައިވެ އެވެ.\nމެޑަމް ޓުސޭޑްސްގައި ނިކީ މިނާޖުގެ ބުދު "އޭގެ ހަތަރެސް ފައި ޖަހައިގެން ބުޑު ދިއްކޮށްލައިގެން އޮންނަ" ކަހަލަ ގޮތަކަށް ބަހައްޓާފައި ވާތީ މަޝްހޫރު ރެޕް ލަވަކިޔުންތެރިޔާ އެޒެއިލިއާ ބޭންކް ވަނީ މިކަމަކަށް ފާޑު ވެސް ކިޔައިފަ އެވެ.\nއޭނާ ބުނެފައި ވަނީ ހަތަރެސް ފައި ޖަހައިގެން އޮންނަ މީހެއްގެ ގޮތުގައި ނިކީ މެޑަމް ޓުސޭޑްސްގައި ދައްކާލަން ބެހެއްޓުމަށް ވުރެ އޭނާގެ ބުދު ކޮޅަށް ބަހައްޓައި އަތަށް މައިކެއް ދީފައި ހުރި ނަމަ މާ ރަނގަޅުވީސް ކަމަށެވެ.\nނިކީ މިނާޖު އަކީ 2007 ވަނަ އަހަރާއި 2009 ވަނަ އަހަރާ ދެމެދު އާންމުކުރި ލަވަތަކެއްގެ ތެރެއިން މިއުޒިކް ދުނިޔޭގެ ސަމާލުކަން ހޯދި ލަވަކިޔުންތެރިއެކެވެ. އޭނާގެ ފުރަތަމަ އަލްބަމް "ޕިންކީ ފްރައިޑޭ" ނެރުނީ 2010 ވަނަ އަހަރު އެވެ.